17.10.2008
NÁVRH UZNESENIA
ktorý v súlade s článkom 113 rokovacieho poriadku
predkladajú Marco Cappato, Marco Pannella, Vittorio Agnoletto, Vincenzo Aita, Alexander Alvaro, Alessandro Battilocchio, Costas Botopoulos, Philippe Busquin, Paulo Casaca, Giusto Catania, Fabio Ciani, Mojca Drčar Murko, Richard Falbr, Claudio Fava, Umberto Guidoni, David Hammerstein, Sophia in 't Veld, Pierre Jonckheer, Jelko Kacin, Sajjad Karim, Alexander Graf Lambsdorff, Johannes Lebech, Jo Leinen, Pia Elda Locatelli, Sarah Ludford, Ramona Nicole Mănescu, Luisa Morgantini, Roberto Musacchio, Bill Newton Dunn, Vittorio Prodi, Giovanni Rivera, Aloyzas Sakalas, Gianluca Susta, Britta Thomsen, Patrizia Toia, Adina-Ioana Vălean, Johan Van Hecke, Donato Tommaso Veraldi, Johannes Voggenhuber, Renate Weber a Gabriele Zimmer
o riziku ďalšieho porušovania zásad demokracie a právneho štátu v Taliansku
Návrh uznesenia Európskeho parlamentu o rizikách ďalšieho porušovania zásad demokracie a právneho štátu v Taliansku
Európsky parlament ,
–
so zreteľom na článok 113 rokovacieho poriadku,
A.
keďže od 9. júna 2006 Taliansky ústavný súd pôsobí bez ústavného počtu 15 členov pléna,
B.
keďže ústava prísne stanovuje počet členov ústavného súdu a zakotvuje, že miesto neobsadené z akéhokoľvek dôvodu sa musí obsadiť do jedného mesiaca,
C.
keďže od volieb konaných 13. – 14. apríla dozorný výbor dvojkomorového parlamentu, ktorý je zodpovedný za riadenie a monitorovanie služby verejnoprávneho vysielania, doteraz nezvolil svojho predsedu; keďže preto nie je pripravený vykonávať úlohy, ktoré mu udeľujú právne predpisy, čo má priamy dosah na riadne prevádzkovanie služby verejnoprávneho vysielania, a politickým stranám sa tak už niekoľko mesiacov zabraňuje regulovaný prístup k službám politického vysielania a spravodajstva,
D.
keďže ústavný súd a dozorný výbor majú významnú úlohu v talianskom politickom systéme pri zaručovaní dodržiavania zásad právneho štátu a demokracie,
E.
keďže paralýza talianskych inštitúcií sa v súčasnosti stáva opakujúcim sa fenoménom bez ohľadu na politické zameranie vlády,
1.
vyzýva Radu, aby podľa článkov 6 a 7 Zmluvy o EÚ stanovila, že v Taliansku existuje jasné riziko ďalších závažných porušení zásad slobody a demokracie.
