5.12.2007
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladajú Gianluca Susta, Thierry Cornillet a Danutė Budreikaitė
v mene Skupiny Aliancie liberálov a demokratov za Európu
o dohodách o hospodárskom partnerstve
Uznesenie Európskeho parlamentu o dohodách o hospodárskom partnerstve
Európsky parlament ,
–
so zreteľom na Dohodu o partnerstve medzi členmi skupiny štátov africkej, karibskej a tichomorskej oblasti (AKT) na jednej strane a Európskym spoločenstvom a jeho členskými štátmi na strane druhej, ktorá bola podpísaná v Cotonou 23. júna 2000 (Dohoda z Cotonou),
–
so zreteľom na oznámenie Komisie z 23. októbra 2007 nazvanom Dohody o hospodárskom partnerstve (KOM(2007)0635),
–
so zreteľom na závery Rady pre všeobecné záležitosti a vonkajšie vzťahy (GAERC) z 19. novembra 2007 vo vzťahu k dohodám o hospodárskom partnerstve,
–
so zreteľom na uznesenie Spoločného parlamentného zhromaždenia AKT – EÚ z 20. novembra 2007 v Kigali o revízii rokovaní o dohodách o hospodárskom partnerstve (EPA),
–
so zreteľom na Všeobecnú dohodu o clách a obchode (GATT), najmä na jej článok XXIV,
–
so zreteľom na politické vyhlásenie ministrov krajín AKT k EPA z 9. novembra 2007,
–
so zreteľom na svoje predchádzajúce uznesenia na túto tému, najmä uznesenie o dohodách o hospodárskom partnerstve z 23. mája 2007,
–
so zreteľom na článok 103 ods. 2 rokovacieho poriadku,
A.
keďže v článku 36 ods. 1 Dohody z Cotonou sa uvádza rozhodnutie zúčastnených strán uzavrieť nové obchodné dohody zosúladené s pravidlami WTO, ktorými postupne odstránia prekážky v ich vzájomnom obchode a posilnia spoluprácu vo všetkých oblastiach týkajúcich sa obchodu a rozvoja,
B.
keďže na konci roku 2007 uplynie obdobie, počas ktorého sa na túto dohodu nevzťahujú pravidlá WTO,
C.
keďže niektoré štáty AKT majú veľmi rezervovaný postoj k uzavretiu dohôd o hospodárskom partnerstve a vyhlásili, že boli vystavené tlaku zo strany Európskej komisie, aby podpísali dohody o hospodárskom partnerstve, zatiaľ čo iné štáty zdôrazňujú význam prístupu na trhy EÚ pre ich hospodárstvo,
D.
keďže vytvorenie regionálnych trhov predstavuje kľúčový nástroj úspešnej realizácie dohôd o hospodárskom partnerstve,
E.
keďže rokovania o dohodách o hospodárskom partnerstve, ktorými sa má nahradiť Dohoda z Cotonou, nenapredujú rovnakou rýchlosťou vo všetkých šiestich regiónoch a pravdepodobne nebudú uzavreté pred koncom roku 2007,
F.
keďže v októbri 2007 navrhla Európska komisia štátom AKT dočasnú dohodu ako prvú fázu dohôd o hospodárskom partnerstve, ktorá by pokrývala obchod s tovarmi a všetky oblasti, na ktorých sa už možno dohodnúť, ako napríklad pravidlá pôvodu, a ktorá by sa začala uplatňovať od 31. decembra 2007,
G.
pripomínajúc, že podľa deklarácie z Kapského Mesta je hlavným cieľom rokovaní o EPA posilnenie hospodárstiev štátov AKT,
H.
zdôrazňujúc skutočnosť, že v deklarácia z Kapského Mesta sa žiada, aby rokovania boli usporiadané otvoreným a transparentným spôsobom, pričom zohľadnia rozdiely v zdrojoch a úrovni rozvoja medzi oboma rokujúcimi stranami,
I.
pripomínajúc, že cieľom hospodárskej a obchodnej spolupráce AKT – EÚ je podporovať rozvoj a postupnú integráciu štátov AKT do svetového hospodárstva,
1.
opätovne potvrdzuje svoje presvedčenie, že dohody o hospodárskom partnerstve musia byť rozvojovým nástrojom na podporu trvalo udržateľného rozvoja, regionálnej integrácie a znižovania chudoby v štátoch AKT, ako aj postupnej integrácie štátov AKT do svetového hospodárstva;
2.
berie na vedomie pomalý priebeh rokovaní, ktoré s najväčšou pravdepodobnosťou neumožnia podpísať úplnú dohodu so žiadnou z regionálnych skupín AKT do 31. decembra 2007, čo môže spôsobiť neistotu v obchodných vzťahoch medzi EÚ a krajinami AKT;
3.
berie na vedomie nedávne rozhodnutie Komisie, v ktorom uznala potrebu dvojfázového prístupu s cieľom predísť narušeniu obchodu niektorých štátov AKT a pokračovať v rokovaniach o komplexných dohodách o hospodárskom partnerstve podporujúcich rozvoj aj po 31. decembri 2007;
4.
berie na vedomie návrh Komisie z 23. októbra 2007 a rozhodnutie Rady pre všeobecné veci a vonkajšie vzťahy zo 17. novembra 2007 uzavrieť v prvej fáze rokovaní dočasné dohody obmedzené na obchod s tovarom;
5.
berie na vedomie uzavretie dočasnej rámcovej dohody medzi Európskym spoločenstvom a partnerskými štátmi Východoafrického spoločenstva v Kampale dňa 27. novembra 2007, ktorá zabezpečuje prístup bez cla a bez kvót pre tovary týchto štátov na trh EÚ;
6.
žiada primerané zníženie prahu na pristúpenie NRK k dočasným dohodám tak, aby zodpovedal príslušnému stupňu rozvoja NRK;
7.
zdôrazňuje, že zavedenie skutočného regionálneho trhu je nevyhnutným predpokladom pre úspešné uplatňovanie dohôd o hospodárskom partnerstve a že regionálna integrácia je kľúčová pre sociálny a hospodársky rozvoj krajín AKT; zdôrazňuje preto, že dohody musia napomáhať zachovanie jednoty regiónov;
8.
vyzýva obidve strany, aby prevzali zodpovednosť za čo najskoršie pokračovanie rokovaní o ostatných otázkach; zdôrazňuje, že dosiahnutie dlhodobej dohody je možné len vtedy, ak o ňu budú mať záujem všetky zúčastnené strany;
9.
znovu potvrdzuje, že dohody o hospodárskom partnerstve by mali byť plne v súlade s pravidlami WTO; potvrdzuje, že zatiaľ čo má prevažná väčšina AKT NRK krehké hospodárstvo, úroveň zlučiteľnosti by mala byť zosúladená s úrovňou ich rozvoja a s hospodárskymi obmedzeniami (ako sú obmedzenia, ktoré sa vzťahujú na ostrovné krajiny a krajiny bez prístupu k moru atď.); nalieha preto na pružnosť pokiaľ ide o pokrytie citlivých výrobkov, dĺžku prechodných období a vylúčení;
10.
naliehavo žiada, aby sa počas rokovaní o EPA zohľadňovali osobitné záujmy najvzdialenejších regiónov a zámorských krajín a území podľa článku 299 ods.2 a 3 Zmluvy o ES;
11.
uznáva, že pre štáty AKT je dôležité, aby sa zapojili do postupu uzatvárania hospodárskych partnerstiev a aby podporovali reformy, ktoré sú potrebné na zosúladenie sociálnych a hospodárskych štruktúr s dohodami; vyzýva vlády AKT, aby zaviedli pravidlá dobrej správy verejných vecí; vyzýva Komisiu, aby pristúpila k princípom úplnej asymetrie a flexibility
12.
zdôrazňuje, že návrh Komisie, ktorý sa týka pravidiel pôvodu, je zmiernením súčasných ustanovení; je presvedčený, že súčasťou dohody by mala byť potrebná flexibilita, ktorá by zohľadňovala rozdiely v úrovni priemyselného rozvoja medzi EÚ a štátmi AKT, ako aj medzi jednotlivými štátmi AKT;
13.
vyzýva Komisiu k pružnosti v oblasti služieb, hospodárskej súťaže, duševného vlastníctva a verejného obstarávania, keďže niektoré regióny AKT odmietajú riešiť tieto otázky;
14.
pripomína záväzky Rady a Komisie nerokovať o farmaceutických ustanoveniach, ktoré presahujú rámec dohody TRIPS a ovplyvňujú verejné zdravie a prístup k liekom, ako napríklad exkluzivita údajov, predlžovanie platnosti patentov a obmedzenie dôvodov pre povinné licencie;
15.
vyzýva Komisiu, aby počas rokovaní a po ich uzavretí vypracovala systematickú analýzu sociálnych vplyvov dohôd o hospodárskom partnerstve na najviac ohrozené skupiny;
16.
zdôrazňuje, že obchodné pravidlá musia byť sprevádzané zvýšenou podporou pri poskytovaní pomoci v oblasti obchodu, najmä podporou regionálneho obchodu a v súlade s dovoznými predpismi a normami EÚ a že dočasné dohody musia okrem financovania dohôd o hospodárskom partnerstve obsahovať aj konkrétne ustanovenia o pomoci na podporu obchodu; žiada, aby sa pred uzavretím rokovaní o dohodách o hospodárskom partnerstve prijali konkrétne záväzky týkajúce sa pomoci v oblasti obchodu a zároveň nákladov spojených s prispôsobovaním sa dohodám o hospodárskom partnerstve;
17.
víta návrh nachádzajúci sa v štádiu diskusie na vytvorenie regionálnych fondov EPA, ktoré budú napomáhať využívanie finančných zdrojov od darcov z EÚ a poskytovať finančnú pomoc iniciatívam na diverzifikáciu príjmov;
18.
upozorňuje, že uzavretie novej generácie dohôd o voľnom obchode by nemalo viesť k narušeniu obchodných preferencií, ktoré štáty AKT v súčasnosti požívajú;
19.
žiada Komisiu a Radu, aby konzultovali Európsky parlament o uzavretí dočasných dohôd o dohodách o hospodárskom partnerstve podľa článku 300 ods. 3 druhý odsek Zmluvy o Európskom spoločenstve;
20.
poveruje svojho predsedu, aby postúpil toto uznesenie Komisii, Rade, Rade AKT – EÚ a Spoločnému parlamentnému zhromaždeniu AKT – EÚ.
