Najdôležitejšie udalosti plenárneho zasadnutia
Inštitúcie
2009-02-18 - 13:10
Plenárne zasadnutie 18. - 19. februára 2009
Václav Klaus v pléne EP
Poslanci Európskeho parlamentu privítajú vo štvrtok 19. februára o 11.00 na slávnostnom plenárnom zasadnutí v Bruseli českého prezidenta Václava Klausa, ktorý pricestuje na pozvanie predsedu EP Hansa-Gerta Pötteringa.
Jeho návšteva sa uskutoční v kontexte prebiehajúceho českého predsedníctva.
Riešenie ropnej krízy
Výbor pre priemysel predkladá na hlasovanie v pléne iniciatívnu správu, prostredníctvom ktorej odporúča prijať opatrenia na zaistenie dodávok ropy do EÚ.
Využívanie ropy a ďalších zdrojov energie s vysokými emisiami CO 2 by sa malo podľa poslancov obmedzovať okrem iného aj podporovaním investícií do alternatívnych zdrojov, zvyšovaním energetickej účinnosti a prechodom na uhlíkové neutrálnejšie riešenia, akým je jadrová energia.
EP tiež žiada, aby sa zvýšilo úsilie v oblasti komerčného využitia nekonvenčných zdrojov ropy.
EP schváli uznesenie o údajných aktivitách CIA v Európe
V nadväznosti na rozpravu s Komisiou a Radou schváli Parlament na februárovom zasadnutí v Bruseli spoločné uznesenie o údajnom využití európskych krajín zo strany CIA na prevoz a nezákonné zadržiavanie väzňov.
Poslanci už niekoľkokrát upozornili, že členské štáty neberú do úvahy odporučenie dočasného výboru EP, ktorý o týchto aktivitách vypracoval a v roku 2007 prijal podrobnú správu.
EP bude hlasovať o sankciách voči zamestnávateľom nelegálnych prisťahovalcov
Európsky parlament bude hlasovať o novej smernici, ktorá sa týka sankcií voči zamestnávateľom nelegálnych prisťahovalcov.
Napriek tomu, že táto správa bola predložená už na uplynulom zasadnutí, bolo záverečné hlasovanie na žiadosť spravodajcu odložené.
Smernica zavádza sankcie voči zamestnávateľom nelegálnych imigrantov a zabezpečuje nezákonným prisťahovalcom legálne platové podmienky.
Javier Solana v pléne EP: úloha EÚ na Blízkom východe
V úvode druhého februárového plenárneho zasadnutia budú poslanci diskutovať s vysokým predstaviteľom pre spoločnú zahraničnú a bezpečnostnú politiku Javierom Solanom o úlohe EÚ na Blízkom východe.
Na rozmiestnenie medzinárodných jednotiek v tomto regióne vyzval predseda EP Hans-Gert Pöttering, rovnako ako prezident palestínskej samosprávy Mahmúd Abbás, ktorý navštívil EP na minulom plenárnom zasadnutí.
Vo svojom prejave požiadal taktiež o výraznejšiu úlohu EÚ v blízkovýchodnom mierovom procese.
20090216IPR49566
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
