9.11.2011 B7-0581/2011 NÁVRH UZNESENIA predložený na základe vyhlásenia Komisie
v súlade s článkom 110 ods. 2 rokovacieho poriadku
o príspevku spoločnej politiky v oblasti rybného hospodárstva k produkcii verejných statkov
João Ferreira
,
Patrick Le Hyaric
,
Willy Meyer
,
Nikolaos Chountis
,
Kyriacos Triantaphyllides
,
Takis Hadjigeorgiou
,
Jacky Hénin
v mene skupiny GUE/NGL
PE472.792v01-00 B7‑0581/2011 Uznesenie Európskeho parlamentu o príspevku spoločnej politiky v oblasti rybného hospodárstva k produkcii verejných statkov
Európsky parlament,
– so zreteľom na článok 110 ods. 2 rokovacieho poriadku,
A. keďže strategický význam, ktorý je prisudzovaný rybnému hospodárstvu z hľadiska sociálno-ekonomickej situácie, zásobovania verejnosti rybami a z hľadiska potravinovej rovnováhy v členských štátoch, ako aj značný prínos tohto odvetvia pre sociálno-ekonomické zabezpečenie pobrežných spoločenstiev, miestny rozvoj, zamestnanosť, udržanie a vytváranie hospodárskych činností a pracovných miest na začiatku a na konci priemyselného reťazca, pre zásobovanie čerstvými rybami a pre udržiavanie miestnych kultúrnych tradícií;
B. keďže spoločná politika v oblasti rybného hospodárstva (SPRH) musí brať do úvahy nielen výrazné odchýlky zistené medzi flotilami, segmentmi flotíl, cieľovými druhmi, rybárskymi zariadeniami, produktivitou, preferenciami spotrebiteľov a množstvami rýb spotrebovaných na jedného obyvateľa v rôznych členských štátoch EÚ, ale aj osobitné charakteristiky rybolovnej činnosti vyplývajúce z ich sociálnej štruktúry a štrukturálnych a prírodných nerovností medzi rôznymi rybárskymi oblasťami;
C. keďže SPRH musí zaručiť zachovanie rybolovných činností vo vyváženej a trvalo udržateľnej podobe pozdĺž celého pobrežia krajín EÚ, a to na základe decentralizovaného hospodárenia a zaručenia rovnakej životnej úrovne a rovnakých pracovných podmienok ľudí pracujúcich v sektore rybného hospodárstva, aké majú ľudia pracujúci v iných výrobných odvetviach v EÚ;
D. keďže maloobjemový pobrežný rybolov a tradičný rybolov nadobúdajú vo všeobecnom kontexte rybárstva obzvlášť dôležitú úlohu z ekonomického, sociálneho, environmentálneho a kultúrneho hľadiska, bude ich treba v rámci SPRH náležite zohľadňovať a podporovať;
E. keďže trvalá udržateľnosť zásob rýb je nevyhnutná, ak chceme zaručiť dlhodobé udržanie rybolovnej činnosti a životaschopnosť rybného hospodárstva;
F. keďže opatrenia na podporu trvalo udržateľného rozvoja daného regiónu by mali posilniť vzájomné pôsobenie jeho prirodzených environmentálnych a ľudských zložiek a zlepšiť kvalitu života jeho pobrežných spoločenstiev; keďže rybárska politika musí vychádzať z predpokladu vzájomnej závislosti medzi kvalitou života týchto spoločenstiev a trvalou udržateľnosťou ekosystémov, ktorých sú neoddeliteľnou súčasťou;
G. keďže hospodárska a sociálna kríza, ktorú zažíva sektor rybného hospodárstva, ovplyvňuje všetky rybárske flotily a ohrozuje mnohoúčelovosť tohto sektora, a tým produkciu súvisiacich verejných statkov;
H. keďže mnohoúčelovosť sektora rybného hospodárstva je zjavná v rôznych oblastiach, akými je oblasť hospodárstva, sociálnych vecí, histórie a kultúry, vedy, vzdelávania a životného prostredia;
1. opätovne zdôrazňuje, že rybolov je činnosť, ktorá je kľúčová pre zabezpečenie dodávok potravín verejnosti, a domnieva sa, že toto je prvoradý cieľ akejkoľvek politiky rybného hospodárstva;
2. opäť pripomína, že SPRH by mala podporovať modernizáciu a trvalo udržateľný rozvoj sektora rybného hospodárstva, zabezpečiť jeho sociálno-ekonomickú životaschopnosť a trvalú udržateľnosť rybolovných zdrojov s cieľom zaručiť zásobovanie ľudí rybami, potravinovú sebestačnosť a bezpečnosť, zachovanie a vytváranie pracovných miest, zlepšenie životných podmienok rybárov, ako aj zaistenie trvalo udržateľného rozvoja pobrežných oblastí, ktoré najviac závisia od rybolovu;
3. domnieva sa, že mnohoúčelovosť sektora rybného hospodárstva je zjavná v rôznych oblastiach, čo nesporne prispieva k produkcii verejných statkov, z čoho má prospech celé obyvateľstvo a nielen obyvatelia pobrežných oblastí;
4. zdôrazňuje, že maloobjemový pobrežný rybolov a tradičný rybolov nadobúdajú vo všeobecnom kontexte sektora rybného hospodárstva obzvlášť dôležitú úlohu zo sociálno-ekonomického, environmentálneho a kultúrneho hľadiska , ako aj z hľadiska mnohoúčelovosti a produkcie verejných statkov; preto zdôrazňuje, že je dôležité, aby budúca SPRH zohľadňovala osobitnú povahu tejto oblasti sektora a poskytovala jej výhodnejšie podporné opatrenia;
5. zdôrazňuje dôležitosť sektora rybného hospodárstva pre sociálno-hospodársky rozvoj a jeho prínos pre miestny rozvoj a tvorbu priamej a nepriamej zamestnanosti v tomto sektore; zdôrazňuje, že budúca SPRH by mala náležite zohľadňovať všetky tieto aspekty, čo súčasná SPRH celkom uspokojivo nespravila;
6. nazdáva sa, že SPRH by mala samostatne a v súčinnosti s inými politikami prispievať k udržaniu a vytváraniu hospodárskych činností a pracovných miest na začiatku a na konci priemyselného reťazca, napr. v lodiarskom priemysle, priemyselných odvetviach spracovania rybích produktov, cestovnom ruchu a reštauračných službách;
7. poukazuje na to, že sektor rybného hospodárstva prispieva k zachovaniu významných aspektov historického a kultúrneho dedičstva a miestnych tradícií spojených s životom a činnosťami v morskom prostredí všeobecne; zdôrazňuje, že budúca SPRH by mala toto náležite zohľadňovať, čo súčasná SPRH celkom uspokojivo nespravila;
8. zdôrazňuje, že vedecký výskum v oblasti rybolovu je kľúčovým nástrojom jeho riadenia, nevyhnutným na identifikáciu faktorov, ktoré sú podmienkou vývoja populácií rýb, na odhadovanie ich stavov z hľadiska množstva, na vypracovanie modelov, ktoré umožňujú predpovedať ich vývoj, ale tiež na zlepšenie rybolovných techník, plavidiel a pracovných a bezpečnostných podmienok rybárov, v súlade s ich poznatkami a skúsenosťami; nazdáva sa, že budúca SPRH by mala posilniť podporu zhromažďovaniu a spracovaniu údajov týkajúcich sa rybolovných zdrojov;
9. poukazuje na to, že výskum sociálno-hospodárskych údajov týkajúcich sa rybného hospodárstva a súvisiacich činností na začiatku aj konci výrobného reťazca, ako aj ich zhromažďovanie, majú dôležitý význam pre hodnotenie praktických výsledkov politík, identifikáciu problémov, prekážok a obmedzení a pre hľadanie a definíciu riešení; nazdáva sa, že v budúcej SPRH by sa nemalo na túto oblasť zabúdať a mala by sa posilniť podpora zhromažďovaniu a poskytovaniu sociálno-hospodárskych údajov;
10. zdôrazňuje, že vedecký výskum by mal zohľadňovať sociálny, environmentálny a hospodársky rozmer rybolovnej činnosti; považuje za nevyhnutné pristúpiť k posúdeniu vplyvu rozličných systémov/nástrojov riadenia rybolovu na zamestnanosť a príjmy spoločenstiev živiacich sa rybolovom;
11. nazdáva sa, že EÚ by mala uznať a podporiť dôležitú úlohu, ktorú zohráva sektor rybného hospodárstva v podpore vzdelávania a vedeckého výskumu v oblasti morského prostredia, ústia riek a sladkovodného prostredia;
12. zdôrazňuje, že spoločná politika v oblasti rybného hospodárstva predpokladá spravodlivé financovanie zo strany Spoločenstva s cieľom zaručiť, aby boli vodné zdroje využívané spôsobom, ktorý bude chrániť ich udržateľnosť z hospodárskeho, environmentálneho a sociálneho hľadiska, ich viacúčelovosť a účinnú a ziskovú produkciu verejných statkov;
13. nazdáva sa, že v pláne financovania SPRH by sa mala plne zohľadniť mnohoúčelovosť sektora rybného hospodárstva; odmieta všetky pokusy o prenos nákladov na SPRH späť na úroveň členských štátov;
14. zdôrazňuje, že v súlade so zásadou solidarity a hospodárskej a sociálnej súdržnosti by sa mala zachovať zásada konvergencie pri prideľovaní prostriedkov zo štrukturálnych fondov a z Kohézneho fondu vrátane Európskeho fondu pre rybné hospodárstvo (EFRH); upozorňuje na veľmi nízku mieru čerpania prostriedkov EFRH v dôsledku hospodárskej krízy, a to najmä v krajinách s najslabšími ekonomikami, čo ohrozuje mnohoúčelovosť a produkciu verejných statkov; naliehavo žiada Komisiu, aby predložila opatrenia na zvýšenie miery čerpania týchto prostriedkov vo všetkých osiach EFRH;
15. trvá na tom, že EFRH musí naďalej poskytovať pomoc na obnovu a modernizáciu rybárskych flotíl – najmä na výmenu motorov z bezpečnostných dôvodov, ochranu životného prostredia alebo na úspory paliva – predovšetkým drobného pobrežného a tradičného rybolovu, ako aj na náhradu plavidiel, ktoré sú staršie než dvadsať rokov a ich prevádzka už nie je bezpečná;
16. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.
