OTÁZKA NA PÍSOMNÉ ZODPOVEDANIE E-3404/07
Anna Záborská (PPE-DE) , Paul van Buitenen (Verts/ALE) , Daciana Octavia Sârbu (PSE) , Iles Braghetto (PPE-DE) a Hiltrud Breyer (Verts/ALE)
Rade
(3. júla 2007)
Vec: Ochrana architektonického kultúrneho dedičstva – katedrála sv. Jozefa v Bukurešti
Hlava XII článok 151 Zmluvy o EÚ zahŕňa činnosti Spoločenstva v oblasti kultúry do práva Spoločenstva.
V súlade s článkom 151 ods. 2 druhým pododsekom sa činnosť Spoločenstva zameriava na podporu a doplňovanie činnosti členských štátov pri zachovávaní a ochrane kultúrneho dedičstva európskeho významu.
Katedrála sv. Jozefa a biskupský palác v Bukurešti (Rumunsko) sú súčasťou tohto dedičstva, keďže obidve stavby sú na zozname rumunského národného dedičstva.
Katedrálu v súčasnosti ohrozuje Cathedral Plaza, kolosálny architektonický 20-poschodový projekt, ktorý sa práve stavia v tesnej blízkosti katedrály.
Stavenisko a budúci mrakodrap vážne ohrozujú budovu z dôvodu vážneho rizika smrtiacich zemetrasení, ktoré pravidelne otriasajú Rumunskom, najmä v regióne Bukurešti.
V Bukurešti sa množia závažné informácie, podľa ktorých program prác a stavenisko porušujú vnútroštátne ustanovenia v oblasti verejných prác a ochrany národného dedičstva; v tejto súvislosti sa stále viac vážne hovorí o tom, že stavba budovy Cathedral Plaza slúži v prvom rade na pranie špinavých peňazí získaných z korupcie v Rumunsku.
Je si Európska rada vedomá problému, ktorý predstavuje zanedbanie ochrany architektonického kultúrneho dedičstva v Bukurešti?
Môže Rada potvrdiť, že sa dodržali všetky ustanovenia v oblasti ochrany životného prostredia a výstavby budov v zónach vystavených zemetraseniu na povolenie výstavby budovy Cathedral Plaza?
Aké opatrenia podnikla Rada na základe ustanovení zmluvy, aby podporila ochranu rumunského architektonického kultúrneho dedičstva?
Môže Rada formálne zabezpečiť, aby sa výstavbe budovy Cathedral Plaza nedostala žiadna priama alebo nepriama finančná pomoc Spoločenstva (napríklad prostredníctvom štrukturálnych alebo regionálnych fondov, pomoci na podporu zamestnanosti pre príslušné podniky alebo inej nepriamej finančnej pomoci)?
Považuje Rada za svoju povinnosť dohliadať na uplatňovanie Dohovoru Rady Európy z 3. októbra 1985 o ochrane architektonického dedičstva Európy (Grenada; podpísaný Rumunskom 22. júla 1996 a ratifikovaný 20. novembra 1997)?
Aké finančné programy Únie sa môžu použiť na účinnú ochranu architektonického kultúrneho dedičstva Rumunska, najmä katedrály sv. Jozefa a biskupského paláca?
