Odpoveď pána de Guchta v mene Komisie
(31. januára 2012)
Komisia si uvedomuje, aký význam má pre mnohé krajiny AKT vývoz komodít do EÚ, a potenciálny vplyv výsledkov obchodných rokovaní.
Napriek tomu, že EÚ sa snaží minimalizovať vplyv narušenia preferencií vo svojich partnerských krajinách AKT, nie je možné zabrániť tomu, aby došlo k určitému narušeniu preferencií na základe iných obchodných dohôd.
Rokovania o dohode o voľnom obchode s Malajziou práve prebiehajú.
Rokovania o dohode o voľnom obchode s Indonéziou sa ešte nezačali.
Preto je príliš skoro predpovedať konečný výsledok.
Komisia sa vo všeobecnosti snaží o liberalizáciu obchodu s čo najväčším množstvom výrobkov.
Citlivé otázky možno riešiť inými spôsobmi ako vylúčením výrobkov, ktoré majú pre našich partnerov rozhodujúci význam.
Očakáva sa, že liberalizácia dovozu malajzijského palmového oleja bude mať v EÚ obmedzený vplyv.
Palmový olej z Papuy-Novej Guiney a zo Šalamúnových ostrovov sa do EÚ vyváža bez cla.
V prípade viac ako 90 % tohto vývozu palmového oleja predstavuje zodpovedajúca sadzba EÚ podľa doložky najvyšších výhod (DNV), ktorej musia čeliť konkurenti, iba 3,8 % (t. j. nízke preferenčné rozpätie).
V posúdení vplyvu na udržateľnosť, ktoré bolo vypracované na účely budúceho otvorenia obchodu s krajinami juhovýchodnej Ázie, sa dospelo k záveru, že rozsah obchodnej diverzie by bol minimálny.
Okrem toho Papue-Novej Guiney a Šalamúnovým ostrovom sa poskytuje pomoc v rámci Európskeho rozvojového fondu (EDF) a značná časť prostriedkov tichomorského regionálneho programu v rámci 10.
EDF smeruje na potreby pomoci obchodu (AfT) (napr. pokiaľ ide o podporu udržateľného obchodu s poľnohospodárskymi komoditami).
Na druhej strane, tým istým krajinám doposiaľ nebola zo strany členských štátov EÚ poskytnutá významná finančná pomoc z fondov AfT.
