P6_TA(2007)0529
Správa o rokovaniach Výboru pre petície v roku 2006
A6-0392/2007
Uznesenie Európskeho parlamentu zo 14. novembra 2007 o rokovaniach Výboru pre petície v roku 2006 ( 2007/2132(INI) )
Európsky parlament
, –
so zreteľom na svoje predchádzajúce uznesenia o rokovaniach Výboru pre petície,
–
so zreteľom na články 21 a 194 Zmluvy o ES,
–
so zreteľom na článok 45 a článok 192 ods. 6 rokovacieho poriadku,
–
so zreteľom na správu Výboru pre petície ( A6-0392/2007 ),
A.
keďže petičné právo je základným právom, ktoré je nerozlučne späté s občianstvom EÚ,
B.
keďže petičné právo je zakotvené v Zmluve o ES od roku 1992 a je potvrdené v článku 44 Charty základných práv Európskej únie a v článku 191 rokovacieho poriadku,
C.
keďže Európsky parlament, Rada a Komisia sú viazané ustanoveniami zmlúv týkajúcimi sa petičného práva a keďže sa dohodli, že zabezpečia medziinštitucionálne skúmanie petícií,
D.
keďže uplatňovanie tohto práva výrazne prispieva k úsiliu EÚ o užšie vzťahy s občanmi a ponúka možnosť oboznámenia sa s očakávaniami európskej verejnosti,
E.
keďže petície predstavujú prostriedok, pomocou ktorého môžu občania prispievať ku kontrole transpozície a vykonávania právnych predpisov Spoločenstva zo strany národných, regionálnych a miestnych orgánov,
F.
keďže petície sú nástrojom, ktorý umožňuje posudzovať vplyv európskych právnych predpisov a politík na jednotlivca, ako aj upozorniť Európsky parlament na nejednoznačnosť a nesprávne uplatňovanie týchto predpisov a politík, čo priamo ovplyvňuje samotné ich ciele,
G.
keďže počet petícií vyhlásených za neprípustné sa v roku 2006 ustálil približne na jednej tretine z ich celkového počtu, čo svedčí o tom, že naďalej treba zabezpečovať riadnu informovanosť občanov EÚ o právomociach EÚ a jej inštitúcií,
H.
keďže treba pripomenúť, že hoci, prirodzene, nie všetky doručené a prešetrené prípustné petície prinesú občanom EÚ uspokojenie, značné množstvo petícií skutočne vedie k vyriešeniu konkrétneho problému alebo k upozorneniu na určité problémy, čo môže neskôr pomôcť Európskemu parlamentu pri prerokúvaní nových právnych predpisov Spoločenstva,
I.
keďže pri posudzovaní petícií sa stále odhaľujú pretrvávajúce nedostatky vo vykonávaní právnych predpisov Spoločenstva zo strany členských štátov a keďže v súvislosti s vykonávaním určitých environmentálnych noriem zrejme dochádza k štrukturálnym problémom, čo je predovšetkým prípad článku 6 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín Ú. v.
ES L 206, 22.7.1992, s.
7.
(smernica o biotopoch) a článku 4 smernice 85/337/EHS z 27. júna 1985 o posudzovaní vplyvov určitých verejných a súkromných projektov na životné prostredie Ú. v.
EÚ L 175, 5.7.1985, s.
40.
v znení zmien a doplnení smernice Rady 97/11/ES z 3. marca 1997 Ú. v.
EÚ L 73, 14.3.1997, s.
5.
,
J.
keďže ďalšie vyšetrovanie petícií proti určitým veľkým projektom v oblasti infraštruktúry ukázalo, že by Komisia mala dôslednejšie kontrolovať dodržiavanie smernice o biotopoch zo strany členských štátov, najmä v prípadoch, keď nedôjde k uplatňovaniu článku 6 ods. 4 tejto smernice a ochrane chránených území, hoci existujú alternatívy k projektom, ktoré podľa najlepších dostupných vedeckých poznatkov pravdepodobne budú mať výrazný negatívny vplyv na integritu lokality chránenej smernicou o biotopoch alebo smernicou Rady 79/409/EHS z 2. apríla 1979 o ochrane voľne žijúceho vtáctva Ú. v.
EÚ L 103, 25.4.1979, s.
1.
,
K.
keďže v iných prípadoch boli opatrenia Komisie v súvislosti s plnením povinnosti "ochrankyne zachovávania zmlúv" podľa článku 211 Zmluvy o ES chvályhodné, ako napr. rýchle rozhodnutie začať konanie proti Španielsku o porušení práva Spoločenstva o verejnom obstarávaní a včasné opatrenie zabraňujúce nenávratným škodám na životnom prostredí v Poľsku,
L.
keďže spolupráca medzi Výborom pre petície a Komisiou naďalej zohráva kľúčovú úlohu pri účinnom vybavovaní petícií a poskytovaní čo najlepšej nápravy problémov predkladateľov petícií,
M.
keďže pri riešení prípadov nesprávneho uplatňovania právnych predpisov Spoločenstva je veľmi dôležitá rýchlosť a keďže pri odporúčaní riešení by sa mali zohľadňovať konkrétne okolnosti každého prípadu,
N.
keďže podľa článku 230 Zmluvy o ES má Európsky parlament právo začať konanie pred Súdnym dvorom Európskych spoločenstiev za rovnakých podmienok ako Rada a Komisia a keďže podľa článku 201 zmluvy je Európsky parlament oprávnený vykonávať kontrolu činnosti Komisie, a teda má k dispozícii právne i politické nástroje na to, aby mohol účinnejšie reagovať na oprávnené obavy občanov,
O.
keďže však Európsky parlament neustále presadzuje lojálnu spoluprácu, predovšetkým s Komisiou, ktorá je ochrankyňou zachovávania zmlúv, ako účinný prostriedok na riešenie problémov, ktoré viedli občanov k vyhľadaniu jeho pomoci,
P.
keďže Európsky parlament stále dostáva petície, ktoré obviňujú členské štáty z trvalého porušovania ľudských práv a základných práv predkladateľov petícií, keďže podľa článku 6 ods. 1 Zmluvy o EÚ je EÚ založená na zásadách slobody, demokracie, právneho štátu a dodržiavania ľudských práv a základných slobôd a keďže podľa článku 7 ods. 1 Zmluvy o EÚ má Európsky parlament právo začať konanie s cieľom určiť, či existuje jasné riziko vážneho porušenia zásad uvedených v článku 6 ods. 1 zmluvy niektorým členským štátom,
Q.
keďže Európsky parlament uznáva citlivosť určitých prípadov a je odhodlaný prijať všetky potrebné kroky na ochranu práv predkladateľov petícií a dôvernosti ich osobných údajov bez toho, aby sa tým ohrozila transparentnosť samotného petičného procesu,
1.
zdôrazňuje význam petičného procesu pri zabezpečovaní toho, aby individuálne obavy občanov EÚ, pokiaľ ide o rešpektovanie ich práv na základe zmluvy a právnych predpisov Spoločenstva, našli primeranú odozvu a vhodné riešenia;
2.
zdôrazňuje významný podiel Výboru pre petície na práci Európskeho parlamentu, ktorej cieľom je priblížiť sa občanom EÚ a zvýšiť legitímnosť, transparentnosť a zodpovednosť rozhodovacieho procesu v EÚ;
3.
je presvedčený, že petície predstavujú nástroj, pomocou ktorého možno zistiť, čo európska verejnosť očakáva od EÚ a do akej miery sa EÚ darí tieto očakávania plniť;
4.
pripomína úlohu petícií ako nástroja, ktorý umožňuje občanom EÚ poukázať na nedostatky v právnych predpisoch Spoločenstva a upozorniť európske inštitúcie na každé porušovanie alebo nesprávne uplatňovanie týchto predpisov;
5.
zdôrazňuje, že petície ponúkajú Európskemu parlamentu možnosť posúdiť nejasnosti pri uplatňovaní a vykonávaní práva Spoločenstva na európskej, národnej, regionálnej a miestnej úrovni a v prípade potreby aj konať v záujme ich odstránenia;
6.
zdôrazňuje dôležitosť spolupráce s Komisiou pri hľadaní vhodných riešení problémových otázok, na ktoré Výbor pre petície upozorňujú občania EÚ, pretože sa v nich odráža priamy vplyv právnych predpisov, politík a činností Spoločenstva na jednotlivcov;
7.
vyjadruje poľutovanie nad tým, že jednotlivé členské štáty v mnohých prípadoch riadne nevykonali environmentálne normy Spoločenstva, a domnieva sa, že treba dôslednejšie kontrolovať najmä dodržiavanie predpisov práva Spoločenstva o ochrane biodiverzity a posudzovaní vplyvov niektorých verejných a súkromných projektov a plánov na životné prostredie;
8.
víta 23. výročnú správu Komisie o kontrole uplatňovania práva Spoločenstva ( KOM(2006)0416 ), ktorá uznáva dôležitú úlohu petičného procesu pri odhaľovaní prípadov porušení;
9.
opätovne žiada Komisiu, aby informovala o rozhodnutiach o začatí konania o porušení hneď potom, ako takéto rozhodnutie prijme, ako aj o príslušných rozhodnutiach Súdneho dvora najmä v prípadoch, keď Európsky parlament dostal petíciu týkajúcu sa danej otázky, a poznamenáva, že Komisia v tejto oblasti doposiaľ neodpovedala na opakované výzvy Výboru pre petície;
10.
vyzýva Výbor pre petície, aby svoje rozhodnutia týkajúce sa petícií, ktoré prerokoval na svojich schôdzach, oznamoval písomnou formou a v krátkom časovom rozpätí, aby nedochádzalo k nedorozumeniam a nesprávnym interpretáciám zo strany médií a predkladateľov petícií;
11.
pripomína, že je dôležité, aby sa v prípade, keď občania podajú v tej istej veci petíciu Európskemu parlamentu a sťažnosť Komisii, oba postupy pri riešení predloženého problému koordinovali, keďže petičné právo je základné právo zabezpečené zmluvou a Európsky parlament poskytuje transparentný rámec na diskusiu, čo je nevyhnutným predpokladom zvýšenej zodpovednosti voči verejnosti, a vzhľadom na to musí mať v tejto súvislosti prednosť petičný postup;
12.
opätovne vyjadruje znepokojenie Výboru pre petície nad neoprávnenou a neprimerane dlhou lehotou často presahujúcou aj niekoľko rokov, v ktorej Komisia posúdi a uzavrie konanie o porušení, ako aj svoju nespokojnosť s tým, že členské štáty často neplnia rozhodnutia Súdneho dvora; domnieva sa, že to znižuje dôveryhodnosť tvorby a koherentného uplatňovania práva Spoločenstva a že to vedie k spochybňovaniu cieľov EÚ;
13.
opakovane zdôrazňuje, že treba, aby Komisia využívala možnosť začať konanie proti členským štátom pred Súdnym dvorom na základe článku 228 Zmluvy o ES, aby v prípade, keď členské štáty oddialia vykonávanie rozhodnutia Súdneho dvora v konaniach o porušení, bolo možné stanoviť pokuty vo forme paušálnych platieb a penále;
14.
domnieva sa, že s cieľom zabezpečiť dôveryhodnosť právnych predpisov Spoločenstva a rovnaké podmienky na vnútornom trhu je potrebné, aby Komisia prijala rozhodné opatrenia proti porušovaniu právnych predpisov Spoločenstva, prinajmenšom v prípadoch dôležitých z vnútroštátneho hľadiska, ktoré ustanovia precedens pre vnútroštátnu judikatúru, a že následne by tieto opatrenia mohli významne znížiť potrebu občanov sťažovať sa Komisii a predkladať petície Európskemu parlamentu v podobných otázkach;
15.
víta pokračujúci dialóg medzi Výborom pre petície a európskym ombudsmanom; poukazuje na to, že Výbor pre petície podporil osobitné správy o európskych školách a transparentnosti zasadaní Rady; víta úspešné riešenie situácie, ktoré sa dosiahlo vďaka prístupu Komisie k riešeniu sťažností v prípadoch porušovania a podporuje žiadosť ombudsmana o zvýšenie jeho rozpočtu;
16.
poznamenáva, že so zreteľom na rozhodnutie Súdu prvého stupňa zo 4. októbra 2006 vo veci T-193/04
Tillack / Komisa
Zb.
2006, s.
II-3995.
, podľa ktorého neboli v prípade opatrení prijatých OLAF-om porušené právne predpisy, sa vyžaduje, aby sa v Európskom parlamente skončilo konanie o zatiaľ neprerokovanej osobitnej správe ombudsmana vo veci sťažnosti 2485/2004/GG;
17.
zdôrazňuje potrebu, aby sa Rada ako jedna z inštitúcií viac zapájala do činností výboru, a nabáda ju, aby sa zúčastňovala na schôdzach výboru na príslušnej úrovni, ako sa uvádza v Medziinštitucionálnej dohode o lepšom zákonodarstve Ú. v.
EÚ C 321, 31.12.2003, s.
1.
, ktorú 16. decembra 2003 prijali Európsky parlament, Rada a Komisia;
18.
opätovne navrhuje Rade, aby vymenovala vyššieho úradníka, ktorý by bol zodpovedný za koordináciu záležitostí týkajúcich sa petícií, pretože mnohé z petícií sa týkajú citlivých politických otázok spojených s transpozíciou právnych predpisov Spoločenstva členskými štátmi;
19.
znovu zdôrazňuje, že členské štáty zohrávajú kľúčovú úlohu pri správnom vykonávaní právnych predpisov Spoločenstva, a zdôrazňuje, že ich praktické uplatňovanie rozhoduje o tom, do akej miery sa zvýši význam EÚ pre jej občanov; zdôrazňuje potrebu zvýšiť účasť predstaviteľov členských štátov a ich parlamentov na rokovaniach Výboru pre petície;
20.
pripomína, že Zmluva o EÚ udeľuje Európskemu parlamentu právomoc začať postup stanovený v článku 7 ods. 1 Zmluvy o EÚ, ktorý môže viesť k menovaniu nezávislých osôb, ktoré podajú správu o existencii rizika, že členský štát vážne poruší zásady, na ktorých je založená EÚ, najmä vrátane dodržiavania ľudských práv, ktoré zaručuje Európsky dohovor o ochrane ľudských práv a základných slobôd;
21.
víta činnosť dočasného vyšetrovacieho výboru vo veci krízy spoločnosti Equitable Life Assurance Society a prínos členov Výboru pre petície a jeho sekretariátu, ktorí sa priamo podieľali na jeho práci; domnieva sa, že rozhodnutie zriadiť tento výbor v nadväznosti na predložené petície posilnilo snahu zabezpečiť správne uplatňovanie práva Spoločenstva vo všetkých členských štátoch;
22.
podporuje vysielanie vyšetrovacích misií podľa článku 192 rokovacieho poriadku do rôznych členských štátov EÚ s cieľom preskúmať otázky, na ktoré upozornili predkladatelia petícií, ako spôsob, ktorý uľahčuje hľadanie efektívnych a pragmatických riešení v záujme občana;
23.
zdôrazňuje význam týchto misií v úsilí o zlepšenie komunikácie s občanmi a zvýšenie povedomia v členských štátoch o činnosti Európskeho parlamentu vo všeobecnosti a najmä o činnosti Výboru pre petície;
24.
zdôrazňuje, že lepšie pochopenie funkcie petícií ako nástroja umožňujúceho občanom žiadať nápravu je úzko spojené s kvalitou informácií o podstate právnych predpisov, politík a cieľov Spoločenstva, ktoré sú dostupné širokej verejnosti v Európe;
25.
poznamenáva, že počet petícií, ktoré Európsky parlament dostal počas druhého roka po rozšírení EÚ na 25 členských štátov, zostal relatívne nezmenený; poznamenáva však, že pristúpenie Rumunska a Bulharska v januári 2007 pravdepodobne spôsobí značný nárast počtu petícií podaných občanmi týchto krajín;
26.
víta dohodu dosiahnutú v rámci výboru, ktorá viedla k zvýšeniu počtu riadnych členov Výboru pre petície na 40, a domnieva sa, že sa tým občanom EÚ a osobám s bydliskom na území EÚ dostane zo strany výboru ešte viac porozumenia pri riešení ich prípadov, čo Európskemu parlamentu umožní lepšie reagovať na očakávania predkladateľov petícií;
27.
zdôrazňuje, že treba posilniť sekretariát výboru s cieľom zabezpečiť potrebu jazykovej, právnej a politickej odbornosti, aby sa skrátila lehota na odpovede, zefektívnili vyšetrovania a aby boli jeho služby rovnako dostupné všetkým občanom EÚ;
28.
opätovne pripomína, že treba nájsť finančné prostriedky nevyhnutné na pokračovanie vo vývoji elektronického softvérového systému pre petície (E-petition), ktorý slúži ako databáza a ako nástroj na správu petícií poskytujúci informácie o postupe ich vybavovania, čím zvyšuje transparentnosť a účinnosť práce výboru;
29.
žiada generálneho tajomníka, aby urýchlene prehodnotil "portál pre občanov" na internetových stránkach Európskeho parlamentu s cieľom viac zviditeľniť portál informujúci o petičnom práve a vylepšiť jeho podobu, aby sa zabezpečila porovnateľnosť a zlučiteľnosť s internetovými stránkami európskeho ombudsmana, ktorý sa, na rozdiel od Výboru pre petície, osobitne zaoberá sťažnosťami občanov týkajúcimi sa podozrení z nesprávneho úradného postupu v inštitúciách či orgánoch EÚ;
30.
pripomína, že Európsky parlament od roku 1998 žiada o revíziu Medziinštitucionálnej dohody o posilnení petičného práva z roku 1989 Ú. v.
EÚ C 120, 16.5.1989, s.
90.
; opakuje svoju naliehavú požiadavku, aby Rada a Komisia vykonali túto revíziu s cieľom vytvoriť účinnejší prostriedok nápravy a definovať jasný a súdržný rámec základnej spolupráce medzi inštitúciami v príslušnej oblasti;
31.
víta rozhodnutie vykonať revíziu platných pravidiel upravujúcich petičný proces s cieľom objasniť spôsob, akým sa posudzuje prípustnosť petícií, a posilniť postupy v súvislosti s ochranou údajov a dôvernosti bez toho, aby bola ohrozená nevyhnutná transparentnosť samotného petičného procesu;
32.
zdôrazňuje dôležitosť ochrany práv predkladateľov petícií ako základného prvku petičného procesu a víta konsenzus dosiahnutý v rámci výboru v súvislosti s postupom voči doteraz nevyriešeným petíciám vo veci Lloyd's, najmä pokiaľ ide o prejavenie plnej podpory pani X, ktorej meno bolo zverejnené proti jej vôli;
33.
zdôrazňuje význam ochrany životného prostredia a víta veľký záujem Výboru pre petície o petície týkajúce sa životného prostredia, o ktorých rokuje na svojich schôdzach;
34.
poveruje svojho predsedu, aby toto uznesenie a správu Výboru pre petície postúpil Rade, Komisii, európskemu ombudsmanovi, vládam a parlamentom členských štátov a ich výborom pre petície, ich ombudsmanom alebo podobným príslušným orgánom.
