26.11.2007
NÁVRH UZNESENIA
ktorý na základe vyhlásení Rady a Komisie
v súlade s článkom 103 ods. 2 rokovacieho poriadku
predkladajú Jan Marinus Wiersma, Hannes Swoboda a Alexandra Dobolyi
v mene Socialistickej skupiny v Európskom parlamente
o situácii v Gruzínsku
Uznesenie Európskeho parlamentu o situácii v Gruzínsku
Európsky parlament ,
–
so zreteľom na Dohodu o partnerstve a spolupráci medzi Európskou úniou a Gruzínskom, ktorá nadobudla platnosť 1. júla 1999,
–
so zreteľom na začlenenie Gruzínska do Európskej susedskej politiky EÚ a so zreteľom na skutočnosť, že Rada pre spoluprácu EÚ – Gruzínsko 14. novembra 2006 schválila akčný plán,
–
— so zreteľom na svoje predchádzajúce uznesenia o vzťahoch s regiónom, najmä na svoje uznesenie o politike EÚ voči krajinám Južného Kaukazu z februára 2004 a o vzťahoch s Gruzínskom z októbra 2006,
–
so zreteľom na svoju správu o európskej susedskej politike prijatú v novembri 2007,
–
so zreteľom na odporúčania, ktoré prijal parlamentný výbor pre spoluprácu EÚ – Gruzínsko 25. – 26. júna 2007,
–
so zreteľom na vyhlásenie predsedníctva v mene Európskej únie z 8. novembra 2007 o súčasnej situácii v Gruzínsku;
–
so zreteľom na závery ôsmeho stretnutia Rady pre spoluprácu EÚ a Gruzínska, ktoré sa konalo 16. októbra 2007 v Luxemburgu,
–
so zreteľom na článok 103 ods. 2 rokovacieho poriadku,
A.
keďže Európska únia má pevné záväzky ďalej posilňovať svoje vzťahy s Gruzínskom; keďže Európska únia preto plne podporuje hospodársky a sociálny rozvoj Gruzínska, ako aj ďalší rozvoj jeho demokratických inštitúcií, plné dodržiavanie demokratických noriem a plné uznávanie zásad právneho štátu v krajine;
B.
keďže nedostatky v rámci demokratického procesu v Gruzínsku, vzrastajúci autoritatívny spôsob vlády a skutočnosť, že veľké časti gruzínskeho obyvateľstva nemajú prospech z ekonomického rastu Gruzínska vyprovokovali protivládne protesty a demonštrácie;
C.
keďže nedávne nepokoje v Tbilisi zdôraznili, že je potrebné, aby sa EÚ viac angažovala v regióne a aby Gruzínsko podporovala v procese reforiem;
D.
keďže šesť dní opozičných manifestácií prepuklo do násilia, keď bezpečnostné jednotky na rozpustenie demonštrácií použili nadmernú silu – použili vodné delá, gumové náboje a slzný plyn a zranili päťsto protestujúcich vrátane gruzínskeho ombudsmana Sozara Subariho;
E.
keďže prezident Saakašvili 7. novembra 2007 vyhlásil v Tbilisi 15-dňový výnimočný stav, ktorý bol zrušený 16. novembra a o ktorom vládni úradníci tvrdia, že bol nevyhnutný na obnovenie zákonnosti a poriadku;
F.
keďže nezávislé médiá boli zakázané a televíznu stanicu Imedi TV riadenú opozíciou, ktorú vláda obvinila z toho, že podnecovala protesty prostredníctvom šírenia dezinformácií, prepadla polícia a náhle ju prinútila prerušiť vysielanie; keďže hlavné nezávislé televízne stanice zatiaľ neboli schopné pokračovať vo vysielaní napriek tomu, že výnimočný stav sa už zrušil;
G.
keďže rozhodnutie presunúť prezidentské voľby na skorší dátum 5. januára 2008 svedčí o pozitívnom vývoji, ktorý pomohol zmierniť politické napätie;
H.
keďže sa musí zaručiť, aby prezidentské voľby a volebná kampaň prebehli podľa medzinárodných demokratických noriem, predovšetkým aby bola zabezpečená sloboda zhromažďovania a sloboda prejavu, a aby sa všetkým kandidátom umožnil plný a rovnaký prístup k médiám;
I.
keďže EÚ prostredníctvom Európskej susedskej politiky ostáva zaviazaná podporovať Gruzínsko a pomáhať mu na ceste k demokracii a stabilite na základe politických a hospodárskych reforiem, ktoré budú prínosom pre región ako celok;
1.
vyjadruje obavy nad neprimeraným použitím sily voči opozičným protestujúcim; žiada vládu, aby vykonala nezávislé vyšetrovanie údajnej policajnej brutality počas nepokojov;
2.
vyzýva gruzínske orgány, aby uznávali zásadu slobody prejavu vrátane slobody zhromažďovania a slobody médií; pripomína vláde jej záväzok dodržiavať demokraciu, ľudské práva a zásady právneho štátu;
3.
podporuje prebiehajúce diskusie medzi vládou a vedúcimi predstaviteľmi opozičnej strany a zdôrazňuje, že je potrebné, aby sa všetky strany plne zúčastňovali na týchto diskusiách s cieľom nájsť spôsob, ako sa dostať zo súčasnej politickej krízy;
4.
upozorňuje príslušné orgány na obavy medzinárodného spoločenstva v súvislosti s nedávnymi udalosťami v Gruzínsku, ktoré sú v protiklade s euroatlantickými hodnotami; pripomína Gruzínsku, že demokracia, ľudské práva a právny štát sú základnými predpokladmi členstva v ESP a budúceho členstva v NATO;
5.
víta rozhodnutie uskutočniť predčasné prezidentské voľby za podmienky, že všetci kandidáti budú mať počas volebnej kampane rovnaký a nestranný prístup k médiám;
6.
víta pozvanie prezidenta Saakašviliho určené medzinárodným pozorovateľom, ktorí budú monitorovať voľby; naliehavo vyzýva gruzínsku vládu, aby zabezpečila slobodné a spravodlivé voľby v plnom súlade s medzinárodnými normami;
7.
naliehavo žiada Gruzínsko, aby reštrukturalizovalo svoje hospodárske a sociálne reformy s cieľom pozdvihnúť životnú úroveň tak, aby mala prínos pre širšie obyvateľstvo; uvádza, že treba vyvinúť úsilie na boj proti korupcii na inštitucionálnej úrovni s cieľom získať dôveru verejnosti;
8.
znovu opakuje svoj záväzok podporovať územnú celistvosť Gruzínska a žiada Radu, členské štáty a Komisiu, aby pokračovali vo svojej plnej podpore politického urovnania konfliktov v južnom Osetsku a Abcházsku;
9.
poveruje svojho predsedu, aby toto uznesenie postúpil Rade, Komisii, úradujúcemu predsedovi Rady, generálnemu tajomníkovi Organizácie Spojených národov, Organizácii pre bezpečnosť a spoluprácu v Európe, prezidentovi a parlamentu Gruzínska a Štátnej dume Ruskej federácie.
