25.
10.
2006
SPOLOČNÝ NÁVRH UZNESENIA
ktorý v súlade s článkom 103 odsekom 4 rokovacieho poriadku predkladajú
– José Ignacio Salafranca Sánchez-Neyra, Charles Tannock, Árpád Duka‑Zólyomi, Tunne Kelam a Vytautas Landsbergis v mene Skupiny Európskej ľudovej strany (kresťanských demokratov) a európskych demokratov
– Jan Marinus Wiersma a Hannes Swoboda, v mene Socialistickej skupiny v Európskom parlamente
– Annemie Neyts-Uyttebroeck, Marios Matsakis, Georgs Andrejevs a Henrik Lax, v mene Skupiny Aliancie liberálov a demokratov za Európu
– Marie Anne Isler Béguin v mene Skupiny zelených/Európskej slobodnej aliancie
– Vittorio Agnoletto v mene Konfederatívnej skupiny Európskej zjednotenej ľavice - Nordickej zelenej ľavice
– Hanna Foltyn-Kubicka, Michał Tomasz Kamiński, Konrad Szymański, Adam Jerzy Bielan, Inese Vaidere, Ģirts Valdis Kristovskis a Guntars Krasts v mene Skupiny Únie za Európu národov
a ktorý nahrádza návrhy týchto skupín:
– GUE/NGL ( B6‑0537/2006 )
– UEN ( B6‑0538/2006 )
– PPE-DE ( B6‑0542/2006 )
– Verts/ALE ( B6‑0547/2006 )
– PSE ( B6‑0550/2006 )
– ALDE ( B6‑0553/2006 )
o situácii v Južnom Osetsku
Uznesenie Európskeho parlamentu o situácii v Južnom Osetsku
Európsky parlament ,
–
so zreteľom na svoje predchádzajúce uznesenia o Gruzínsku, najmä na uznesenie zo 14. októbra 2004,
–
so zreteľom na svoje uznesenie z 19. januára 2006 o Európskej politike susedských vzťahov,
–
so zreteľom na svoje odporúčanie Rade z 26. februára 2004 o politike EÚ voči Zakaukazsku a svoju správu z mája 2005 o vzťahoch medzi EÚ a Ruskom,
–
so zreteľom na Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na strane druhej, ktorá nadobudla účinnosť v roku 1999,
–
so zreteľom na vyhlásenie predsedníctva z 24. júla 2006 o nedávnom vývoji v Gruzínsku – Abcházsku a Južnom Osetsku,
–
so zreteľom na závery schôdze Rady pre všeobecné záležitosti a vonkajšie vzťahy zo 16. – 17. októbra 2006,
–
so zreteľom na článok 103 ods. 4 rokovacieho poriadku,
A.
keďže situácia v Južnom Osetsku sa zhoršuje, čo sa v priebehu posledných mesiacov prejavuje incidentmi, prestrelkami a zrážkami medzi gruzínskymi a osetskými silami a policajnými jednotkami, čoho výsledkom sú smrť a zranenia,
B.
keďže gruzínska vláda a parlament vyslovili pochybnosti k súčasnému charakteru procesu rokovaní, zloženiu mierových jednotiek a mechanizmom mierových operácií, ktoré vychádzajú z dohody o prímerí z roku 1992,
C.
keďže obe strany predložili dva nezávislé mierové plány obsahujúce množstvo spoločných prvkov, ktoré by sa mohli a mali použiť ako základ úspešných rokovaní; keďže Spoločnej kontrolnej komisii (JCC) sa v poslednom období nepodarilo dosiahnuť významné výsledky,
D.
keďže Ruská federácia sťažuje vydávaním pasov obyvateľom Južného Osetska a Abcházska mierové riešenie konfliktu v konfliktných zónach Gruzínska,
E.
so zreteľom na rozhodnutie vedenia Južného Osetska usporiadať referendum o otázke sebaurčenia spolu s prezidentskými voľbami dňa 12. novembra 2006,
F.
keďže Gruzínsko vstúpilo do fázy intenzívnejšieho dialógu s NATO s cieľom stať sa plnoprávnym členom tejto organizácie,
G.
vyjadruje hlboké znepokojenie nad diplomatickou krízou medzi Gruzínskom a Ruskom po nedávnom zatknutí štyroch príslušníkov ruskej tajnej vojenskej služby (GRU) gruzínskymi tajnými službami na základe obvinenia zo špionáže a po následnom odvolaní ruského veľvyslanca do Moskvy na konzultácie,
H.
keďže 2. októbra ruské úrady prerušili akékoľvek pozemné, vzdušné a námorné spojenie s Gruzínskom vrátane komunikácie prostredníctvom elektronickej pošty, a to i napriek tomu, že spomenutí štyria príslušníci boli vydaní Organizácii pre bezpečnosť a spoluprácu v Európe (OBSE) a v súčasnosti sú už späť v Rusku,
I.
keďže ruské orgány prijali proti gruzínskym občanom žijúcim na území Ruska na základe ich etnického pôvodu viacero závažných diskriminačných opatrení vrátane vyhostenia takmer 700 Gruzíncov z Moskvy do Tbilisi a údajného prenasledovania gruzínskych veriacich, podnikateľov a školopovinných detí pod zámienkou zásahu proti organizovanému zločinu a ilegálnym prisťahovalcom,
L.
keďže Ruská federácia rozhodla začiatkom roku 2006 o zákaze dovozu poľnohospodárskych výrobkov (vína, ovocia a zeleniny) z Moldavska a Gruzínska, čo výrazne narúša hospodársky rozvoj oboch krajín,
M.
keďže jednostranné hnutia za nezávislosť v Južnom Osetsku a Abcházsku nemajú podporu žiadnej medzinárodnej organizácie a keďže pod záštitou OBSE a OSN sa vynakladá neustále úsilie o obnovenie zvrchovanosti a územnej celistvosti Gruzínska,
P.
keďže EÚ musí zvýšiť podporu prebiehajúceho úsilia s cieľom napomôcť riešenie konfliktov v Gruzínsku a Zakaukazsku v spolupráci s OBSE a ďalšími zúčastnenými stranami,
1.
opakuje svoju výzvu na mierové urovnanie konfliktu a svoj záväzok k podpore mierového procesu a vyzýva všetky strany, aby konali zodpovedne tým, že sa vyhnú jednostranným krokom a vášnivým a agresívnym vyhláseniam, ktoré sťažujú situáciu a môžu skĺznuť do násilností;
2.
opakovane zdôrazňuje, že podporuje zvrchovanosť a územnú celistvosť Gruzínska, a vyzýva ruské orgány, aby plne rešpektovali zvrchovanosť tejto krajiny v rámci jej medzinárodne uznaných hraníc;
3.
jednoznačne odsudzuje pokusy hnutí v gruzínskych regiónoch Abcházsko a Južné Osetsko o ustanovenie nezávislosti jednostrannou cestou;
4.
vyzýva vládu Ruskej federácie, aby neposkytovala podporu žiadnemu z týchto hnutí a aby v maximálnej možnej miere podporovala mnohostranné úsilie o vyriešenie konfliktov v jej susedstve;
5.
vyjadruje odmietavý postoj k skutočnosti, že Južné Osetsko usporiada referendum o otázke nezávislosti, ktoré je naplánované na 12. novembra 2006, a upozorňuje zúčastnené strany, že podobné referendum o nezávislosti, ktoré sa uskutočnilo v roku 1992, nebolo medzinárodne uznané;
6.
poznamenáva, že stagnujúci mierový proces je potrebné opäť naštartovať, a vyzýva na zvýšené a kombinované úsilie zo strany Európskej únie a OBSE s cieľom priviesť strany späť k rokovaciemu stolu na základe pokroku, ktorý bol dosiahnutý v počiatočných fázach oboch mierových plánov;
7.
v tejto súvislosti vyzýva obe strany, aby podpísali spoločný dokument o nepoužití sily a o bezpečnostných zárukách a zapojili sa do konštruktívnych rokovaní s cieľom preklenúť súčasnú patovú situáciu; vyjadruje poľutovanie nad tým, že stretnutie Spoločnej kontrolnej komisie, ktoré sa uskutočnilo vo Vladikavkaze v dňoch 12. – 13. októbra 2006, neprinieslo žiadne výsledky;
8.
domnieva sa, že úplná demilitarizácia a obmedzenie množstva zbraní v konfliktnej oblasti s výnimkou spoločných mierových síl OBSE je základným prvkom zabránenia konfliktu a prvoradým nevyhnutným krokom na ceste k ďalším opatreniam zameraným na budovanie dôvery;
9.
zdôrazňuje, že neutrálne, účinné a nestranné mierové operácie sú na vyriešenie územných konfliktov v Gruzínsku nevyhnutné; v tejto súvislosti so záujmom očakáva nové návrhy týkajúce sa súčasných trojstranných spoločných mierových síl, ktoré sú v konfliktnej oblasti rozmiestnené okolo línie prímeria medzi Gruzínskom a Južným Osetskom; upozorňuje na to, že nové sily by mali v záujme boja proti zločinu a protiprávnosti zahŕňať prvok policajnej podpory; zdôrazňuje, že EÚ by mala byť v prípade potreby pripravená poskytnúť novým mierovým silám vojenské jednotky;
10.
považuje za nespravodlivé a diskriminačné, že občania Južného Osetska, ktorí vlastnia ruský pas, majú v porovnaní s gruzínskymi občanmi možnosť ľahšie cestovať do EÚ, čo prispieva k zvýšeniu napätia v regióne Južného Osetska a je prekážkou urovnania konfliktu;
11.
vyzýva ruské orgány, aby zrušili všetky opatrenia, ktoré nedávno prijali proti Gruzínsku a gruzínskemu obyvateľstvu na jeho území; ďalej vyzýva ruské orgány, aby zrušili neoprávnený zákaz dovozu výrobkov z Moldavska a Gruzínska;
12.
vyzýva Radu, aby pokračovala v úsilí o zmiernenie napätia a obnovenie dôvery medzi Gruzínskom a Ruskou federáciou a zabránila ďalšiemu vyhrocovaniu súčasnej diplomatickej krízy; nalieha na Radu a Komisiu, aby našli spôsob, ako možno Gruzínsku pomôcť pri prekonávaní a vyvažovaní hospodárskych a sociálnych dôsledkov opatrení prijatých v Moskve;
13.
vyzýva Radu a Komisiu, aby zahrnuli otázku stagnujúcich konfliktov a ich urovnanie do programu nasledujúcich summitov EÚ – Rusko;
14.
víta uzatvorenie a podpísanie akčného plánu Európskej politiky susedských vzťahov pre Gruzínsko; očakáva, že jeho realizácia prinesie ďalšie oživenie politického a reformného procesu v tejto krajine; víta vyhlásenia Vysokého predstaviteľa EÚ pre SZBP Javiera Solanu, ktorý sa nedávno vyjadril, že EÚ má v zámere aktívnejšie sa zapojiť do riešenia konfliktov v Gruzínsku, a vyzýva Radu, aby osobitnému zástupcovi EÚ pre Zakaukazsko poskytla všetky prostriedky a zdroje potrebné na posilnenie účinnosti a viditeľnosti tohto zámeru;
15.
poveruje svojho predsedu, aby toto uznesenie postúpil Rade a Komisii, generálnemu tajomníkovi OSN a OBSE, prezidentovi a parlamentu Gruzínska, prezidentovi a parlamentu Ruskej federácie a de facto orgánom v Južnom Osetsku;
