EP: politika izolácie Gazy zlyhala
Vonkajšie vzťahy
2008-02-21 - 13:31
Poslanci EP schválili uznesenie o situácii v pásme Gazy, v ktorom okrem iného vyjadrujú presvedčenie, že politika izolácie pásma Gazy zlyhala v politickej i humanitárnej rovine a opakujú svoju výzvu, aby všetky strany plne rešpektovali medzinárodné právo.
O tejto téme diskutovali aj na januárovom zasadnutí za prítomnosti vysokého predstaviteľa EÚ pre spoločnú zahraničnú a bezpečnostnú politiku (SZBP) Javiera SOLANU.
Europoslanci vyjadrujú v schválenom uznesení hlboké znepokojenie nad humanitárnou a politickou krízou v tejto oblasti, pričom civilnému obyvateľstvu v Gaze a v južnom Izrael vyjadrujú hlbokú solidaritu.
Parlament uvádza, že politika izolácie pásma Gazy zlyhala v politickej i humanitárnej rovine a vyzýva obe strany sporu, aby plne rešpektovali medzinárodné právo.
Izrael by mal podľa EP zastaviť "vojenské akcie a protizákonné cielené zabíjanie", a Hamas zabrániť odpaľovaniu rakiet na izraelské územie.
Kladne zhodnotil Parlament reakciu Egypta na nepokoje v Rafahu, a vyzval egyptskú vládu, aby aj naďalej zohrávala aktívnu úlohu pri udržiavaní mieru v tejto oblasti.
Poslanci v prijatom texte znovu zopakovali svoju výzvu na ukončenie blokády a opätovné otvorenie prechodov do Gazy a požiadali o posilnenú prítomnosť medzinárodných síl v tejto oblasti.
Návrh Palestínskej samosprávy na prevzatie kontroly nad prechodmi na základe dohody zahŕňajúcej Egypt, Izrael a Palestínsku samosprávu poslanci uvítali, pričom zároveň podporili nedávne vyhlásenie Ligy arabských štátov k tejto otázke.
Parlament zdôrazňuje, že pri každej vojenskej operácii je potrebné vynechať z vojenských operácií civilné obyvateľstvo a vyzýva Izrael, aby si ako okupačná sila plnil v pásme Gazy svoje medzinárodné záväzky.
Parlament okrem toho od Hamasu požaduje okamžité prepustenie izraelského desiatnika Gilada Šalita a prepustenie všetkých väznených bývalých palestínskych ministrov, zákonodarcov a starostov, pričom takýto krok považuje za dôležitý v kontexte mierových rozhovorov.
Radu a Komisiu napokon uznesenie vyzýva, aby spolu s medzinárodným spoločenstvom aj naďalej zabezpečovali základnú humanitárnu pomoc pre Palestínčanov žijúcich v pásme Gazy s osobitným zreteľom na potreby mimoriadne zraniteľných skupín a zdôrazňuje význam nového mechanizmu financovania "PEGASE".
20080221IPR21950
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
