Odpoveď pána Kallasa v mene Komisie
(20. januára 2012)
Biela kniha o doprave http://eur-lex.europa.eu/LexUriServ/LexUriServ.do?uri=CELEX:52011DC0144:EN:NOT obsahuje víziu a stratégiu Komisie, pokiaľ ide o budúcnosť dopravného systému EÚ.
Jednou z najdôležitejších úloh je presne to, ako možno do roku 2050 znížiť emisie z odvetvia dopravy o 60 % v porovnaní s úrovňou v roku 1990.
Stratégia nevychádza z predpokladu stagnácie v Európe, ale z toho, že európske hospodárstvo dosiahne do roku 2050 rast vo výške približne 2 % ročne, čo zodpovedá dlhodobým priemerným hodnotám miery rastu.
Komisia odvtedy prijala návrhy zamerané na transformáciu stratégie bielej knihy do konkrétnych právnych predpisov a na podporu nízkouhlíkovej dopravy.
Nástroj na prepojenie Európy KOM(2011) 665. a nové usmernenia pre TEN-T KOM(2011) 650. tvoria rámec investícií do dopravy, energetiky a infraštruktúr pre informačné a komunikačné technológie v najbližšom viacročnom finančnom rámci.
TEN-T sa zameriava na financovanie inovačných a najekologickejších druhov dopravy.
Malo by sa podporovať posilnenie výskumu, inovácií a konkurencieschopnosti v Európe.
V programe Horizont 2020 KOM(2011) 808. sa hovorí o doprave ako o špecifickej výzve pre spoločnosť, ktorá si vyžaduje zamerať sa na inteligentné, ekologické a integrované opatrenia.
V roku 2012 sa začnú realizovať ďalšie iniciatívy.
V balíku Čistá energia pre dopravu sa predloží dlhodobá stratégia v oblasti alternatívnych pohonných látok, ktorá sa bude vzťahovať na celý sektor dopravy v EÚ.
Smernica o hmotnostiach a rozmeroch sa zreviduje so zreteľom na nové okolnosti a uľahčí sa ňou intermodálna doprava a zníži celková spotreba energie a emisie.
Štvrtý železničný balík, ktorý sa plánuje na jeseň 2012, bude zahŕňať rad opatrení zameraných na zvýšenie príťažlivosti a efektívnosti železničnej dopravy, čím sa zabezpečí, aby tento druh dopravy s pomerne nízkymi emisiami mohol v budúcnosti v plnej miere zohrávať svoju úlohu v oblasti dopravy EÚ.
