11.11.2004
NÁVRH UZNESENIA
ktorý na základe vyhlásenia Komisie
v súlade s článkom 103 odsekom 2 rokovacieho poriadku
predkladajú João de Deus Pinheiro, Jaime Mayor Oreja, José Ignacio Salafranca Sánchez-Neyra, José Ribeiro e Castro a Camiel Eurlings
v mene Skupiny Európskej ľudovej strany (kresťanských demokratov) a Európskych demokratov
predkladá Cecilia Malmström
v mene skupiny ALDE,
a predkladajú Michał Tomasz Kamiński, Cristiana Muscardini a Konrad Szymański
v mene skupinyUEN
o Kube
Uznesenie Európskeho parlamentu o Kube
Európsky parlament ,
–
so zreteľom na predchádzajúce uznesenia o situácii na Kube, najmä na uznesenie z 21. apríla 2004,
–
so zreteľom na vyhlásenia predsedníctva z 26. marca a 5. júna 2003 týkajúce sa väznenia disidentov a členov opozície na Kube a týkajúce sa príslušných opatrení, ktoré jednomyseľne prijala Európska únia,
–
so zreteľom na závery Rady pre všeobecné veci z 16. júna 2003,
–
so zreteľom na spoločné stanovisko EÚ 96/697/PESC o Kube, ktoré bolo prijaté 2. decembra 1996 a ktoré je pravidelne aktualizované,
–
so zreteľom na uznesenie Európskeho parlamentu o Guantanamo z 28. októbra 2004,
–
so zreteľom na článok 103 odsek 2 rokovacieho poriadku,
A.
vzhľadom k tomu, že ochrana ľudských práv v celosvetovom merítku a bez rozdielov (vrátane občianskych, politických, spoločenských a kultúrnych práv) je aj naďalej jedným z hlavných cieľov EÚ,
B.
vzhľadom k tomu, že nezávislí novinári, umiernení disidenti a ochrancovia ľudských práv (členovia demokratickej opozície a vo väčšine prípadov účastníci projektu Varela) sú aj naďalej väznení za neľudských podmienok a mnohí z nich sú vážne chorí,
C.
vzhľadom k tomu, že Európska únia v júni 2003 rozhodla o uvalení sankcií na Kubu, po zatknutí a uväznení 75 disidentov v apríli a následnej poprave troch únoscov,
D.
vzhľadom k tomu, že sloboda prejavu a sloboda zhromažďovania sú základným právom každého jednotlivca,
E.
vzhľadom k tomu, že výhercovi Sacharovovej ceny Európskeho parlamentu za rok 2002 - Oswaldovi Payá Sardinas - sa systematicky upiera slobodná voľba opustiť Kubu a prijať pozvanie Európskeho parlamentu a ďalších inštitúcií EÚ,
F.
vzhľadom k tomu, že v posledných týždňoch kubánske orgány, v rozpore so základným právom slobodne sa stretávať, vyhostili niekoľkých poslancov z rôznych členských štátov EÚ a pracovníkov humanitárnych organizácií, ktorí sa snažili krajinu navštíviť krajinu, aby viedli rozhovor s členmi demokratickej opozície a účastníkmi projektu Varela, a aby im vyjadrili podporu a spoluúčasť pri presadzovaní demokratických hodnôt,
G.
vzhľadom k tomu, že na námornej základni v Guantanamo sú zadržované stovky väzňov ( a prichádza tam k porušovaniu najzákladnejších noriem ľudských práv) a vzhľadom k stanoviskám, ktoré zaujal Európsky parlament,
1.
požaduje okamžité prepustenie všetkých politických väzňov a väzňov svedomia, ktorí sú zadržiavaní v krajine, a opätovne odsudzuje toto väznenie, ktoré predstavuje útok na základné ľudské práva, najmä však na slobodu prejavu a slobodu voľby politickej príslušnosti,
2.
nalieha na Radu a Komisiu, aby pokračovali v prijímaní všetkých nevyhnutných opatrení a aby vyžadovali prepustenie hore uvedených osôb;
3.
opätovne opakuje, že cieľom politiky Európskej únie voči Kube zostáva aj naďalej rešpektovanie ľudských práv a základných slobôd, podpora prechodu na pluralitnú demokraciu a trvalú obnovu hospodárstva s cieľom zlepšenia životných podmienok obyvateľov Kuby;
4.
dôrazne odmieta vyhostenie troch poslancov z členských krajín EÚ a dvoch zástupcov nevládnych organizácií zo strany kubánskych orgánov a vyjadruje podporu nielen im, ale aj členom demokratickej opozície;
5.
opakuje svoje pozvanie pre nositeľa Sacharovovej ceny Európskeho parlamentu za rok 2002 - pána Oswalda Payá Sardinasa - a nalieha na kubánske orgány, aby mu poskytli nevyhnutné povolenia a umožnili mu dostaviť sa pred orgány Spoločenstva;
6.
zastáva názor, že za takýchto podmienok je prepustenie politických väzňov, poskytnutie povolenia pánovi Payá Sardinasovi a dôkaz o výraznom pokroku v oblasti presadzovania demokracie a podpory ľudských práv a základných slobôd na ostrove základným predpokladom prehodnotenia spoločného stanoviska Európskej únie o Kube a opatreniach prijatých jednomyseľne dňa 5. júna 2003;
7.
zdôrazňuje, že súčasne embargo uvalené na Kubu Spojenými štátmi americkými je kontraproduktívne a malo by byť zrušené;
8.
zdôrazňuje, že politická budúcnosť Kuby musí vychádzať z vôle občanov tejto krajiny;
9.
poveruje predsedu, aby postúpil(-a) toto uznesenie Rade a komisii, kubánskej vláde, Národnému zhromaždeniu ľudovej moci Kubánskej republiky a tiež pánovi Oswaldovi Payá Sardinasovi (víťazovi Sacharovovej ceny, ktorú udeľuje Európsky parlament).
