Otázka na písomné zodpovedanie E-011620/2011
Komisii
článok 117 rokovacieho poriadku
Monika Flašíková Beňová (S&D)
(9. decembra 2011)
Vec: Návrh Komisie na obmedzenie zvyšovania platov zamestnancov európskych inštitúcií
Európska komisia plánuje v súvislosti s úspornými opatreniami obmedziť zvyšovanie platov euroúradníkov.
Na základe stanovených pravidiel sa výška ich platu odvíja od inflácie a kúpnej sily štátnych zamestnancov v ôsmich členských krajinách, ktoré tvoria 75 % HDP Európskej únie.
Konkrétne do tejto skupiny patrí Nemecko, Francúzsko, Veľká Británia, Taliansko, Španielsko, Holandsko, Belgicko a Luxembursko.
Komisia vo svojom návrhu plánuje zvýšiť dôchodkový vek zo 63 na 65 rokov a v období rokov 2013 − 2017 znížiť platy pre všetky pracovné pozície o päť percent.
Takisto navrhuje, aby sa platy prestali odvíjať od inflácie tak, ako doteraz.
Komisia plánuje zvýšiť platy euro úradníkov o 1,7 %, čo však nepokryje dvojpercentný nárast krízovej dane, a toto percento ani nereflektuje trojpercentnú infláciu v eurozóne.
—
Neobáva sa Komisia, že takýto návrh podstatne oslabí službu zamestnancov európskych inštitúcií, znemožní im, aby si efektívne plnili svoje pracovné povinnosti, a v konečnom dôsledku bude teda v rozpore s európskym verejným záujmom?
