Otvorenie februárového zasadnutia EP v Štrasburgu
Inštitúcie
2008-02-18 - 19:39
Predseda EP Hans-Gert PŐTTERING dnes o 17:00 otvoril ďalšie plenárne zasadnutie Parlamentu v Štrasburgu.
V jeho úvode sa vyjadril aj k situácii v Kosove, pričom uviedol, že vôľa občanov Kosova vziať osud svojho národa do svojich rúk bola očakávaná.
Vyslovil tiež presvedčenie, že tak Srbi, ako aj Albánci, chcú mier v regióne.
Nasledovali jednominútové prejavy, v rámci ktorých vystúpili aj slovenskí europoslanci.
Hans-Gert PŐTTERING vo svojom vystúpení pripomenul, že Európsky parlament sa už pred rokom vyslovil za Athisaariho plán a nezávislosť Kosova pod dohľadom medzinárodného spoločenstva.
"Je našou úlohou a povinnosťou povzbudiť politicky zodpovedných v Kosove, aby si uvedomili svoju zodpovednosť a dokázali vytvoriť demokratické politické inštitúcie, ktoré budú rešpektovať všetky práva a slobody všetkých občanov multietnického Kosova", uviedol, pričom zároveň uvítal rozhodnutie Rady vyslať misiu "Eulex Kosovo" pod vedením Yvesa de Kermabona.
Jednominútové vystúpenia
Europoslankyňa Anna ZÁBORSKÁ (EPP-ED, SK) vystúpila v pléne s príspevkom k výročiu 25. februára 1948.
Pripomenula význam tohto dátumu pre Slovensko a Česko-Slovensko a uviedla, že komunisti, ktorí sa vtedy pučom dostali k moci, "vybudovali v našej krajine barbarský totalitný režim".
Zdôraznila zároveň, že k tomu viedli udalosti odohrávajúce sa od roku 1946 a uviedla, že nielen porážka nacizmu, ale aj porážka komunizmus patrí k dedičstvu zjednotenej a mierovej Európy.
"Povaha komunizmu a nacizmu je rovnaká", uviedla a dodala, že rehabilitáciu symbolov oboch týchto ideológií treba odsudzovať rovnako.
Okrem toho zdôraznila, že "komunistická aj nacistická totalita boli nastolené v demokratických štátoch zneužitím demokracie", čo je podľa jej slov dôvod k ostražitosti aj v dnešnej EÚ.
Minútu ticha v EP si preto podľa jej slov zaslúžia aj obete komunizmu.
S príspevkom o energetickej účinnosti vystúpil europoslanec Milan GAĽA (EPP-ED, SK).
Prax podľa neho ukázala, že súčasné označovanie domácich spotrebičov, ktoré informuje spotrebiteľov o energetickej náročnosti, nemá dobrú výpovednú schopnosť.
Väčšina predávaných spotrebičov sa totiž podľa jeho slov nachádza v kategórii "A", čím sa podľa poslanca Gaľu stráca jasný signál o energetickej úspore spotrebiča a pre výrobcu mizne motivácia vyrábať spotrebiče so zníženou spotrebou energie.
"Ak chceme spotrebiteľov a výrobcov motivovať, je potrebné upraviť triedenie domácich spotrebičov do nových energetických tried.
Pôvodné triedenie funguje už od roku 1994", uviedol, a vyzval Európsku komisiu, aby urýchlila prípravu nového systému označovania spotrebičov štítkami a tiež pripravované zaradenie ďalších spotrebičov do tohto systému.
Najdôležitejšie udalosti zasadnutia
Legislatíva:
Z legislatívnych tém je najdôležitejšie prvé čítanie ku kľúčovej legislatíve o voľnom pohybe tovarov v EÚ , známej pod prezývkou "Verheugenov balíček".
Voľný pohyb tovarov je totiž garantovaný ako jedna z hlavných slobôd Únie, no v skutočnosti sa pri jeho vykonávaní v praxi vyskytujú rôzne prekážky.
Vzhľadom na dohodu EP s Radou je po tomto hlasovaní možné očakávať skorý vstup legislatívy do platnosti.
Nelegislatívne správy:
Na programe pléna je tiež viacero zaujímavých iniciatívnych správ. Poslanci budú napríklad hlasovať o iniciatívnej správe, v ktorej sa venujú ratifikačnému procesu Lisabonskej zmluvy a v ktorej vyzývajú všetky členské krajiny EÚ, aby túto dôležitú zmluvu ratifikovali čo najskôr.
Ďalšia významná iniciatívna správa sa zaoberá demografickou situáciou Európy , ktorej populácia starne a vymiera.
Poslanci preto predkladajú návrhy na to, ako problematickú situáciu čo najefektívnejšie vyriešiť, pričom jedným z nich je aj výzva pre členské štáty, aby urýchlili proces voľného pohybu všetkých pracujúcich v rozšírenej EÚ.
Predmetom ďalšej nelegislatívnej správy je teroristická legislatíva , v súvislosti s ktorou poslanci žiadajú členské krajiny EÚ o zmenu definície teroristického trestného činu a príslušných postihov tak, aby do ich pôsobnosti zahrnuli aj "ospravedlňovanie terorizmu".
Z nelegislatívnych správ možno napokon spomenúť správu o transparentnosti finančných záležitostí , v ktorej poslanci vyzývajú Európsku komisiu, aby publikovala zoznam príjemcov pomoci z európskych fondov, zvážila možnosť zavedenia "čiernej listiny" porušovateľov pravidiel a zobrala na seba zodpovednosť za publikované údaje.
Parlament tiež v tejto správe vyzýva všetky európske inštitúcie, aby vypracovali "pravidlá profesionálnej etiky" a zverejňovali vyhlásenia o finančných záujmoch svojich verejných predstaviteľov.
Iné rozpravy:
Plénum EP bude diskutovať o budúcnosti Európy, pričom rozpravy sa zúčastní aj švédsky predseda vlády Fredrik REINFELDT .
Pôjde už o šiestu zo série rozpráv s premiérmi vlád členských krajín EÚ o tejto tematike.
Poslanci tiež v spoločnej rozprave prerokujú vyhlásenie Rady a Komisie k Lisabonskej stratégii , ktorej cieľom je zvýšenie konkurencieschopnosti EÚ na svetovom trhu, ako aj iniciatívnu správu o Všeobecných usmerneniach hospodárskej politiky Únie pre rok 2008.
Okrem toho budú poslanci v rozprave s predstaviteľmi Rady a Komisie diskutovať o situácii v Kosove a prijmú tiež uznesenie o situácii v Gaze , o ktorej diskutovali na poslednom zasadnutí s vysokým predstaviteľom EÚ pre spoločnú zahraničnú a bezpečnostnú politiku (SZBP) Javierom SOLANOM.
20080215IPR21447
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
