9.5.2011 B7-0299/2011 NÁVRH UZNESENIA predložený na základe otázok na ústne zodpovedanie B7-0306/2011 , B7-0307/2011 , B7-0308/2011 , B7-0310/2011 , B7-0311/2011 a B7-0313/2011
v súlade s článkom 115 ods. 5 rokovacieho poriadku
o kríze v európskom odvetví rybného hospodárstva v dôsledku zvýšenia cien ropy
Marek Józef Gróbarczyk
v mene skupiny ECR
PE465.605v01-00 B7‑0299/2011 Uznesenie Európskeho parlamentu o kríze v európskom odvetví rybného hospodárstva v dôsledku zvýšenia cien ropy
Európsky parlament,
– so zreteľom na nariadenie Komisie (ES) č. 875/2007 z 24. júla 2007 o uplatňovaní článkov 87 a 88 zmluvy, pokiaľ ide o pomoc de minimis v sektore rybného hospodárstva,
– so zreteľom na smernicu Rady 73/238/EHS z 24. júla 1973 o opatreniach na zmiernenie následkov ťažkostí pri zásobovaní ropou a ropnými produktmi,
– so zreteľom na oznámenie Komisie z 11. júna 2008 s názvom Pred výzvou vyšších cien ropy (KOM(2008),
– so zreteľom na článok 115 ods. 5 a článok 110 ods. 2 rokovacieho poriadku,
A. keďže európske odvetvie rybného hospodárstva prispieva k podpore potravinovej bezpečnosti v Únii,
B. keďže nárast cien ropy sa negatívne prejavuje na možnostiach rozvíjať činnosti rybného hospodárstva, čím znižuje príjmy rybárskych podnikov,
C. keďže finančná a hospodárska kríza postihuje predovšetkým odvetvie priemyslu a malé a stredné podniky (MSP) a ohrozuje činnosti a zamestnanosť v primárnych a sekundárnych odvetviach,
D. keďže politická kríza v v arabskom svete viedla k nárastu cien ropy na viac ako 100 dolárov za barel,
E. keďže nedávny nárast cien ropy prispel k zložitej situácii v európskom odvetví rybného hospodárstva,
F. keďže politická situácia v arabskom svete je naďalej neistá, čo môže spôsobiť ďalší vzostup cien ropy a prípadné prerušenia dodávok ropy a ropných produktov,
G. keďže cieľom smernice Rady 73/238 z 24. júla 1973 je zmierniť následky ťažkostí pri zásobovaní ropou a ropnými produktmi, najmä kompenzovať alebo aspoň zmierniť škodlivé následky akýchkoľvek ťažkostí, a to i dočasných, ktorých následkom je výrazné zníženie dodávok týchto produktov, ktoré by mohlo vážnym spôsobom narušiť hospodársku činnosť EÚ,
H. keďže Komisia oprávňuje členské štáty poskytnúť rybárskym podnikom pomoc de minimis až do výšky 30 000 EUR na obdobie troch rokov, ak sa takáto pomoc považuje za transparentnú,
1. vyjadruje podporu rybárom EÚ a vyzýva Komisiu a Radu, aby prijali náležité opatrenia na pomoc rybárom v ich činnosti;
2. žiada Komisiu, aby zvýšila strop pomoci de minimis z 30 000 EUR na 60 000 EUR na podnik počas obdobia troch rokov;
3. vyzýva Komisiu, aby preskúmala možnosti, ako by sa dalo v najbližšej budúcnosti pomôcť odvetviu rybného hospodárstva EÚ, ktoré trpí dôsledkami rastúcich cien ropy;
4. pripomína Komisii a Rade naliehavú potrebu posilniť bezpečnosť zásobovania Únie v oblasti energetiky, ale aj lepšie informovať trhy a poskytnúť spotrebiteľom záruky, pokiaľ ide o stav zásob ropy, najmä v súvislosti s ich dostupnosťou v prípade krízy alebo nedostatku;
5. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, združeniam výrobcov a európskym podnikom odvetvia rybného hospodárstva.
