24.10.2011 B7-0554/2011 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o aktuálnych udalostiach na Ukrajine
Elmar Brok
,
José Ignacio Salafranca Sánchez-Neyra
,
Ioannis Kasoulides
,
Gabriele Albertini
,
Elena Băsescu
,
Michael Gahler
,
Andrey Kovatchev
,
Monica Luisa Macovei
,
Mario Mauro
,
Nadezhda Neynsky
,
Cristian Dan Preda
,
Inese Vaidere
,
Eduard Kukan
,
Anna Ibrisagic
,
Daniel Caspary
,
Thomas Mann
,
Bernd Posselt
,
Roberta Angelilli
v mene poslaneckého klubu PPE
PE472.751v01-00 B7‑0554/2011 Uznesenie Európskeho parlamentu o aktuálnych udalostiach na Ukrajine
Európsky parlament ,
– so zreteľom na svoje predchádzajúce uznesenia o Ukrajine,
– so zreteľom na pravidelnú správu o pokroku Ukrajiny za rok 2010 a na preskúmanie ESP z 25. mája 2011,
– so zreteľom na Európsky dohovor o ľudských právach a jeho päť protokolov,
– so zreteľom na vyhlásenie svojho predsedu o odsúdení bývalej premiérky Júlie Tymošenkovej 11. októbra 2011,
– so zreteľom na vyhlásenia vysokej predstaviteľky EÚ Catherine Ashtonovej v mene Európskej únie z 11. októbra 2011 a 5. augusta 2011 o rozsudku v prípade Júlie Tymošenkovej,
– so zreteľom na spoločné vyhlásenie zo samitu Východného partnerstva, ktorý sa uskutočnil 29. až 30. septembra 2011 vo Varšave,
– so zreteľom na Dohodu o partnerstve a spolupráci medzi Európskou úniou a Ukrajinou, ktorá nadobudla platnosť 1. marca 1998, a na prebiehajúce rokovania o dohode o pridružení, ktorá má nahradiť dohodu o partnerstve a spolupráci,
– so zreteľom na článok 110 ods. 2 rokovacieho poriadku,
A. keďže EÚ podporuje stabilnú a demokratickú Ukrajinu, ktorá dodržiava princípy sociálneho trhového hospodárstva, zásady právneho štátu, ľudské práva, ochranu menšín a zaručuje základné práva;
B. keďže stabilita na domácej politickej scéne Ukrajiny, zameranie sa na vnútornú reformu, dodržiavanie zásad právneho štátu a spravodlivé, nestranné a nezávislé súdne konania na Ukrajine sú predpokladom ďalšieho rozvoja vzťahov medzi EÚ a Ukrajinou;
C. keďže rozhodnutie okresného súdu v Pečersku na Ukrajine odsúdiť bývalú premiérku Júliu Tymošenkovú na sedem rokov odňatia slobody, tri roky zákazu politickej činnosti, zaplatenie pokuty 200 miliónov USD a zhabanie všetkého majetku je všeobecne považované za akt pomsty alebo za pokus usvedčiť zo zločinov a uväzniť predstaviteľov opozície s cieľom zabrániť im, aby kandidovali a zúčastnili sa kampane v rámci budúcoročných parlamentných volieb, ako i prezidentských volieb, ktoré sa uskutočnia v roku 2015;
D. keďže EÚ naďalej zdôrazňuje potrebu dodržiavať zásady právneho štátu vrátane spravodlivých, nestranných a nezávislých súdnych konaní, a zároveň sa vyvarovať nebezpečenstva, že by mohol vzniknúť dojem, že súdne opatrenia sa používajú selektívne; keďže EÚ považuje tieto zásady za mimoriadne dôležité v krajine, ktorá sa usiluje o nadviazanie hlbšieho zmluvného vzťahu a rozvíjanie politického pridruženia;
1. domnieva sa, že prehlbovanie vzťahov medzi EÚ a Ukrajinou má veľký význam a je v záujme obidvoch strán;
2. berie na vedomie, že obsah prehĺbenej a komplexnej dohody o voľnom obchode bol úspešne prerokovaný;
3. ostro odmieta odsúdenie bývalej premiérky Júlie Tymošenkovej ako neodôvodnený akt, porušenie ľudských práv a zneužitie súdnictva na účely politického útlaku vedúcich opozičných politikov; zdôrazňuje, že zákon použitý proti Tymošenkovej pochádza zo sovietskej éry, a preto nepochybne protirečí ústave nezávislej Ukrajiny, ak počíta s trestným stíhaním za politické rozhodnutia; keďže články 364 a 365, ktoré v súčasnosti preskúmava Najvyššia rada Ukrajiny, nezodpovedajú európskym normám a normám OSN;
4. zdôrazňuje, že rozsudok vynesený proti Júlii Tymošenkovej je šokujúci, obvinenie je politicky motivované a súdny proces opakovane porušil ľudské práva;
5. vyzýva ukrajinské orgány, aby v prípade, že sa pani Tymošenková v tejto veci odvolá, ako i v ďalších súdnych konaniach vedených proti nej a proti členom bývalej vlády, zabezpečili spravodlivé, transparentné a nezávislé súdne konanie;
6. domnieva sa, že ak vo veci odsúdenia Júlie Tymošenkovej nedôjde k náprave, odloží sa uzatvorenie dohody o pridružení a jej ratifikácia a krajina sa vzdiali od naplnenia svojej európskej budúcnosti; vyjadruje svoje znepokojenie nad súčasným úpadkom demokratických slobôd, ako i nad z toho vyplývajúcimi praktikami inštrumentalizácie štátnych inštitúcií na stranícke účely a politickú pomstu;
7. zdôrazňuje skutočnosť, že posilnenie právneho štátu a vnútorných reforiem vrátane dôveryhodného úsilia o boj proti korupcii má zásadný význam nielen z hľadiska uzavretia dohody o pridružení a prehĺbenia vzťahov medzi EÚ a Ukrajinou, ale aj pre upevnenie demokracie na Ukrajine; je nevyhnutné pre uzatvorenie a ratifikáciu dohody;
8. vyzýva ukrajinské orgány, aby zabezpečili, aby súdne opatrenia neboli používané selektívne a aby boli vyšetrovania, trestné stíhania a súdne procesy vykonávané čo najtransparentnejšie;
9. poveruje svojho predsedu, aby postúpil toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, členským štátom, vláde a parlamentu Ukrajiny, Parlamentným zhromaždeniam Rady Európy a OBSE.
