15.10.2008
NÁVRH UZNESENIA
ktorý na základe otázok na ústne zodpovedanie B6‑0473/2008 a B6‑0474/2008
v súlade s článkom 108 ods. 5 rokovacieho poriadku
predkladá Vittorio Agnoletto
v mene skupiny GUE/NGL
o novej dohode o partnerstve a spolupráci medzi Európskou úniou a Vietnamom
Uznesenie Európskeho parlamentu o novej dohode o partnerstve a spolupráci medzi Európskou úniou a Vietnamom
Európsky parlament ,
–
so zreteľom na svoje predchádzajúce uznesenia o situácii vo Vietname,
–
so zreteľom na článok 108 ods. 5 rokovacieho poriadku,
A.
keďže druhé kolo rokovaní medzi Európskou úniou a Vietnamom o uzatvorení dohody o spolupráci medzi Európskou úniou a Vietnamom sa uskutoční v Hanoji 20. – 21. októbra 2008,
B.
keďže budúce stretnutie v rámci dialógu o ľudských právach medzi trojkou EÚ a Vietnamom je naplánované na december 2008,
C.
keďže v článku 1 Dohody o spolupráci medzi Európskou úniou a Vietnamskou socialistickou republikou sa uvádza, že „dodržiavanie ľudských práv a demokratických zásad je základom spolupráce medzi zúčastnenými stranami a ustanovení dohody a je základným prvkom dohody“,
1.
s uznaním zaznamenáva politické a hospodárske reformy realizované vietnamskou vládou a je presvedčený, že dialóg o ľudských právach medzi Európskou úniou a Vietnamom by mal viesť k viditeľnému zlepšeniu situácie v tejto krajine;
2.
vyzýva Komisiu, aby stanovila jasné referenčné kritériá pre hodnotenie súčasných rozvojových projektov vo Vietname s cieľom zabezpečiť ich súlad s „doložkou o demokracii“;
3.
žiada Komisiu a Radu, aby v rámci prebiehajúcich rokovaní o novej dohode o partnerstve a spolupráci, ktorá bude obsahovať jasnú „doložku o demokracii“, nastolili s vietnamskou stranou otázku potreby zlepšenia demokracie a výsledkov v oblasti ľudských práv;
4.
žiada vietnamské orgány, aby prepustili všetkých ľudí väznených alebo zadržiavaných za mierové prejavy ich politickej alebo náboženskej viery; žiada vietnamskú vládu, aby predovšetkým ukončila cenzúru a ovládanie domácich médií vrátane internetu a elektronickej komunikácie;
5.
poveruje svojho predsedu, aby toto uznesenie postúpil Rade, Komisii a vietnamským orgánom.
