KONEČNÉ ZNENIE
A6-0286/2007
20.7.2007
NÁVRH SPRÁVY
o logistike prepravy nákladov v Európe – kľúč k udržateľnej mobilite
(2006/2228(INI))
Výbor pre dopravu a cestovný ruch
Spravodajkyňa:
Inés Ayala Sender
PE 384.260v02-00
OBSAH
NÁVRH UZNESENIA EURÓPSKEHO PARLAMENTU.........................................................3
STANOVISKO VÝBORu PRE PRIEMYSEL, VÝSKUM A ENERGETIKU .........................13
POSTUP...................................................................................................................................15
POSTUP...................................................................................................................................16
NÁVRH UZNESENIA EURÓPSKEHO PARLAMENTU
o logistike prepravy nákladov v Európe - kľúč k udržateľnej mobilite
( 2006/2228(INI) )
Európsky parlament,
– so zreteľom na novú Lisabonskú stratégiu, pre ktorej úspešnú realizáciu je výkonný logistický systém kľúčový a so zreteľom na závery Rady o prínose dopravného odvetvia k Lisabonskej stratégii,
– so zreteľom na strednodobú revíziu Bielej knihy o doprave z roku 2001 ( KOM(2006)0314 ), ktorá obsahuje aj kapitolu o logistike nákladnej dopravy ako prostriedku inteligentnej mobility,
– so zreteľom na Oznámenie Komisie o logistike prepravy nákladov v Európe - kľúč k udržateľnej mobilite ( KOM(2006)0336 ),
– so zreteľom na svoje uznesenie zo 14. februára 2007 o príspevku na zasadnutie Európskej rady na jar 2007 vo vzťahu k Lisabonskej stratégii
Prijaté texty , P6_TA(2007)0040 . ,
– so zreteľom na návrhy a usmernenia Komisie a stanoviská Európskeho parlamentu k štrukturálnym fondom a kohéznemu fondu, ako aj ku siedmemu rámcovému programu pre výskum,
– so zreteľom na závery Predsedníctva z 9. marca 2007 o klimatických zmenách,
– so zreteľom na závery Rady z 12. decembra 2006 k Oznámeniu Komisie o logistike nákladnej dopravy v Európe,
– so zreteľom na stanovisko Európskeho hospodárskeho a sociálneho výboru o politike v oblasti logistiky
Ú. v.
EÚ C 97, 28.4.2007, s.
16. ,
– so zreteľom na článok 45 rokovacieho poriadku,
– so zreteľom na správu Výboru pre dopravu a cestovný ruch a stanovisko Výboru pre priemysel, výskum a energetiku ( A6-0286/2007 ),
A. keďže opatrenia realizované od roku 2001 prostredníctvom spoločnej európskej dopravnej politiky už nepostačujú na vyriešenie nových hospodárskych, sociálnych a environmentálnych problémov,
B. keďže odvetvie dopravy a logistiky sa neustále vyvíja ako významné odvetvie hospodárstva v sektore služieb a tým sa otvárajú nové možnosti v oblasti zamestnávania,
C. keďže účinná a efektívna logistika nákladov je ako nedeliteľná súčasť systému dopravy v EÚ potrebná pre hospodársky výkon a konkurencieschopnosť, optimálne využívanie zdrojov, vytváranie pracovných miest a príležitostí, ochranu životného prostredia a zlepšenie bezpečnosti a zabezpečenia,
D. keďže odvetvie logistiky je životne dôležité pre sociálnu, hospodársku a územnú súdržnosť a lepšie začlenenie okrajových oblastí a regiónov rozšírenej EÚ,
1. víta uvedené oznámenie Komisie o logistike prepravy nákladov v Európe a podporuje konzultovanie s príslušnými zainteresovanými stranami s cieľom nájsť riešenia pre existujúce problematické miesta;
2. podporuje zámer Komisie na jeseň 2007 predstaviť akčný plán pre logistiku nákladnej dopravy, na základe ktorého sa musí logistika stať súčasťou politickej agendy a musí sa zvýšiť jej profil tým, že sa upriami pozornosť na jej potenciál, atraktívnosť a užitočnosť;
3. oceňuje prínos prepojenia, ktoré Komisia vytvorila medzi logistikou a komodalitou tým, že ho zadefinovala tak, že sa na každý druh dopravy pozerá jednotlivo a zároveň na ich integráciu do logistickej siete a oceňuje tiež, že je potrebné podporovať všetky druhy dopravy, aby fungovali na konkurencieschopnej a udržateľnej úrovni;
Zjednodušenie administratívneho zaťaženia
4. konštatuje, že logistika je v prvom rade podnikateľská činnosť, domnieva sa však, že verejné orgány môžu tiež zohrávať svoju úlohu a spoločnostiam uľahčovať prácu a pomáhať im, najmä pokiaľ ide o zlepšovanie podmienok pre multimodálnu nákladnú dopravu;
5. uznáva dôležitosť vytvorenia jediného administratívneho miesta kontaktu v tomto odvetví, aby sa zvýšila výkonnosť, zredukovala byrokracia a znížili náklady;
6. víta zámer Komisie preskúmať detaily a pridanú hodnotu vytvorenia jednotného prepravného dokladu ako modelu EÚ pre prepravu tovaru všeobecne, bez ohľadu na druh dopravy; domnieva sa však, že takýto doklad musí prepravným spoločnostiam poskytovať jednoznačnú právnu istotu a nahrádzať veľké množstvo súčasných dokladov;
7. vyzýva Komisiu, aby zintenzívnila prácu na zjednodušení postupov pre príbrežnú námornú prepravu a sprevádzkovala koncepciu námorných diaľnic; rovnako podporuje ďalšie návrhy vnútrozemských vodných ciest na základe iniciatívy NAIADES a vyzýva, aby bol v najbližšom čase vymenovaný európsky koordinátor pre námorné diaľnice, ktoré sú zahrnuté medzi prioritné projekty TEN-T;
8. podporuje diskusiu, ktorú začala Komisia s pomocou svojej Zelenej knihy s názvom Budúcnosť námornej politiky Únie: Európska vízia pre oceány a moria ( KOM(2006)0275 ), pokiaľ ide o spoločný námorný priestor EÚ a vyzýva Komisiu, aby predložila návrhy, ktorých cieľom by bolo to, aby sa kabotáž v rámci Spoločenstva prestala v strednodobom horizonte považovať za medzinárodnú dopravu;
Inteligentné dopravné systémy
9. poukazuje na to, aké dôležité sú pre logistiku vyspelé informačné a komunikačné systémy a rozvoj inteligentnej dopravy najmä prostredníctvom satelitného navigačného systému Galileo a ďalších iniciatív EÚ ako SESAR (európsky systém riadenia letovej prevádzky), ERTMS (európsky systém riadenia železničnej dopravy), RIS (riečny informačný systém) SafeSeaNet (Bezpečná námorná sieť), ako aj inovačných systémov sledovania a zaznamenávania pohybu;
10. vyzdvihuje dôležitosť inteligentných dopravných systémov pre zlepšenie efektívnosti každého druhu dopravy a podporuje používanie týchto systémov ako prioritu EÚ, pričom osobitná pozornosť by sa mala venovať ich plnej interoperabilite a zabezpečeniu rovnakého prístupu k nim, najmä pokiaľ ide o malé a stredné podniky;
11. vyzdvihuje dôležitosť vytvorenia systému elektronickej prepravy (e-freight) ako prostriedku na zredukovanie byrokracie, zrýchlenie procesov a poskytnutie možnosti zracionalizovať a zmenšiť počet vypĺňaných formulárov najmä v prípade cezhraničnej nákladnej dopravy;
12. trvá na tom, že, ak majú byť inteligentné dopravné systémy plne funkčné na celoeurópskej úrovni, je nevyhnutné prehĺbiť úroveň kompatibility a interoperability medzi starými a novými systémami;
13. uznáva, že rozvoj inteligentných dopravných systémov treba riadne financovať a podporovať vhodnými programami na rozvoj odbornej prípravy, v ktorých sa zvláštna pozornosť venuje zabezpečeniu neobmedzeného prístupu malých a stredných podnikov;
Infraštruktúra a investičná politika
14. vyjadruje hlboký nesúhlas s dosahom stanoviska Rady k financovaniu transeurópskych dopravných sietí (TEN-T) na rozvoj logistiky nákladnej dopravy v EÚ; nalieha na Komisiu, Radu a členské štáty, aby využili príležitosť, ktorú im ponúka diskusia o financovaní politík EÚ v rokoch 2008 – 2009 a definitívne vyriešili neustály problém nedostatočného financovania spoločnej dopravnej politiky, najmä čo sa týka projektov transeurópskych sietí a inteligentných dopravných systémov; navrhuje, aby sa pridaná hodnota logistiky v budúcnosti zohľadňovala pri rozhodovaní o financovaní TEN-T;
15. nalieha na Komisiu, s cieľom podporiť revitalizáciu európskych železníc a tým zvýšiť ich nákladnú kapacitu, aby navrhla a vytvorila špecializovaný železničný systém a navrhla iniciatívy vedúce k jeho vytvoreniu, so zameraním predovšetkým na cezhraničné koridory a rozvoj intermodálnych uzlov; zároveň vyzýva všetky členské štáty, aby takúto iniciatívu podporili na vnútroštátnej úrovni;
16. žiada Komisiu, aby zabezpečila rozširovanie osvedčených postupov v oblasti financovania logistiky ako súčasť akčného plánu, ako sú napríklad rôzne iniciatívy vo využívaní spolufinancovania súkromným a verejným sektorom, možnosti zo strany EIB a EIF a štrukturálne nástroje; vyzýva Komisiu, aby sa pokúsila rozšíriť riešenia pre strednodobé a dlhodobé projekty EÚ, ktoré sú v súčasnosti v štádiu vývoja, ako je napríklad Galileo, aj do iných projektov infraštruktúry;
Odborná príprava a atraktívnosť povolaní v oblasti logistiky
17. víta skutočnosť, že Komisia uznáva odbornú prípravu a celoživotné vzdelávanie za prioritu a podporuje návrh vytvoriť dobrovoľné spoločné normy a porovnávacie kritériá odbornej prípravy, ako aj systém vzájomného uznávania zručností, vzdelania a schopností všetkých zamestnancov pracujúcich v doprave a logistike;
18. trvá na tom, že súčasný nedostatok kvalifikovaného personálu na všetkých úrovniach a vo všetkých odvetviach logistiky možno prekonať poskytnutím možnosti vhodnej odbornej prípravy a následným zvýšením atraktívnosti profesií v tejto oblasti;
Mestská doprava
19. podporuje zámer Komisie prijať Zelenú knihu o mestskej doprave a žiada, aby do nej bola zaradená aj kapitola o logistike v mestách, s osobitným dôrazom na rozširovanie osvedčených postupov;
Štandardizácia
20. žiada Komisiu, aby na základe širokých konzultácií so všetkými zainteresovanými stranami uskutočnila hĺbkovú štúdiu o vhodnosti rôznych noriem týkajúcich sa hmotnosti a rozmerov v odvetví nákladnej dopravy vzhľadom na technologické zmeny a aktuálnu situáciu;
21. trvá na tom, že akčný plán pre logistiku nákladnej dopravy by mal posilňovať pozíciu inovačnej logistiky, komodality a bezpečnejšej a udržateľnej mobility; navrhuje, že Komisia by mala povoliť využívanie nákladných vozidiel s nosnosťou 60 ton len na určitých cestách, na žiadosť členského štátu a v rámci jeho hraníc; domnieva sa, že pri posudzovaní týchto žiadostí sa musia predovšetkým primerane zohľadniť také faktory ako existujúca infraštruktúra a bezpečnosť;
Bezpečnosť
22. berie na vedomie, že bezpečnosť dopravy je téma, ktorej sa Komisia plánuje venovať vo svojom akčnom pláne; trvá na tom, že chystané opatrenia by mali zaručiť najvyššiu úroveň bezpečnosti a zároveň posilňovať pozíciu EÚ na medzinárodnej úrovni; zároveň však zdôrazňuje potrebu vyváženého pomeru medzi bezpečnostnými postupmi a voľným pohybom tovaru, na čo upozornila tiež Komisia;
23. konštatuje, že je pravdepodobné, že v akčnom pláne nebudú v dostatočnej miere pokryté otázky zabezpečenia proti krádeži, lúpeži a zmocneniu sa nákladu; zdôrazňuje, že je potrebné vykonať kroky na boj proti organizovanému zločinu, predovšetkým v cezhraničných oblastiach a v medzinárodnej nákladnej doprave vedúcej cez tretie krajiny;
Plánovanie
24. vyzýva členské štáty, aby vypracovali národné akčné plány pre logistiku nákladnej dopravy v rámci celkového akčného plánu EÚ,
25. podporuje návrh Komisie vytvoriť koordinačné skupiny na riešenie ťažkostí v problematických miestach, avšak tvrdí, že táto činnosť sa nesmie obmedzovať na izolované skúmanie jednotlivých druhov dopravy bez hlbšieho prehľadu; zdôrazňuje v tejto súvislosti, že stratégie riadenia, ktoré majú za cieľ podporiť väčšie využívanie kapacity vozového parku a plynulé využívanie infraštruktúry majú obrovský potenciál pre udržateľnú logistiku nákladnej dopravy;
26. vyzýva k úzkej a stálej spolupráci medzi všetkými zainteresovanými stranami v oblasti dopravy a logistiky na vnútroštátnej, ako aj európskej úrovni pri riešení, okrem iného, otázky reálneho odstránenia existujúcich problematických miest;
27. vyzýva Komisiu, aby diskutovala o budúcich výzvach a možných riešeniach pre logistiku nákladnej dopravy v Európe na európskom logistickom fóre, ktoré by sa malo konať každý rok;
Štatistiky
28. vyzýva Komisiu, aby čo najrýchlejšie pokročila vo vývoji aktuálnej a funkčnej štatistickej databázy pre logistiku v EÚ, ktorej obsahom sú len platné a nevyhnutné údaje, a ktorá si nevyžaduje žiadne zbytočné úsilie zo strany zainteresovaných podnikov, a neuvalila pritom na európsky priemysel žiadne ďalšie povinnosti pokiaľ ide o podávanie informácií;
29. predovšetkým žiada, aby sa pre účely štatistiky pokročilo vo vytvorení spoločnej sústavy merných jednotiek a dohodnutej terminológie vo všetkých členských štátoch a v získavaní podrobnejších informácií o pohybe kontajnerov;
30. zdôrazňuje význam voľného pohybu tovaru v rámci Spoločenstva a žiada preto Komisiu, aby zvýšila úsilie na podporu riadneho uplatňovania a zabezpečovania dodržiavania existujúcich nariadení a smerníc;
31. poveruje svojho predsedu, aby postúpil toto uznesenie Rade a Komisii.
DÔVODOVÁ SPRÁVA
Všeobecné informácie
V zásade je logistika proces plánovania, realizácie a kontroly účinného a efektívneho pohybu a skladovania tovaru, služieb a súvisiacich informácií od počiatočného bodu až po bod spotreby.
Táto definícia znie veľmi všeobecne, no efektívna a trvalo udržateľná logistika má veľký aj keď často skrytý vplyv na každodenný život všetkých občanov Únie.
Jej schopnosť zlepšovať kvalitu života je významná v mnohých oblastiach, či už na miestnej alebo svetovej úrovni.
Hoci je logistika najmä doménou priemyslu, štátne orgány sa musia snažiť vytvárať priaznivé prostredie, poskytovať riešenia pre existujúce problémové miesta a zvyšovať povedomie verejnosti o pozitívnom potenciáli tohto odvetvia.
Vzhľadom na tieto skutočnosti je zámer Komisie vypracovať európsky akčný plán pre logistiku nákladnej dopravy veľmi vítaný.
Logistika nákladnej dopravy je dôležitým faktorom pre vývoj európskeho rastu a konkurencieschopnosti.
Logistika zohráva kľúčovú úlohu v zabezpečovaní efektívneho fungovania hospodárstva EÚ a tvorí asi 13 % hrubého domáceho produktu v EÚ, ak vezmeme do úvahy celú túto činnosť.
Priemerné logistické náklady (preprava a skladovanie) predstavujú 10 % až 15 % konečných nákladov na hotový výrobok v Európe.
Hospodársky vplyv logistiky je obrovský.
Vzhľadom na očakávané tempo rastu nákladnej dopravy (okolo 50 % medzi rokmi 2000 až 2020) bude úloha logistiky v budúcnosti ešte významnejšia na dosiahnutie výkonného, udržateľného, prístupného a bezpečného dopravného systému.
V tomto ohľade logistika významne prispieva k dosiahnutiu Lisabonských cieľov.
Podobne je veľmi významný aj dopad dopravného odvetvia na životné prostredie, keďže je toto odvetvie zodpovedné za spotrebu 20 % prvotnej energie v Európe, z čoho 98 % je energia pochádzajúca z fosílnych palív.
Európska rada na svojom zasadnutí 9. marca 2007 prijala tieto závery:
· v porovnaní s predpoveďami do roku 2020 znížiť spotrebu energie v EÚ o 20 %,
· v porovnaní s hodnotami z roku 1990 znížiť do roku 2020 emisie skleníkových plynov aspoň o 20 %,
· záväzný cieľ, aby do roku 2020 obnoviteľné energie predstavovali 20 % celkovej spotrebovanej energie v EÚ,
· záväzný cieľ, aby do roku 2020 minimálne 10 % spotreby benzínu a nafty v doprave predstavovali biopalivá,
a odvetvie dopravy tiež musí prispieť svojím dielom k realizácii týchto cieľov.
Vzhľadom na uvedené fakty je potrebné zvýšiť účinnosť v doprave.
Logistika môže, vzhľadom na svoju úlohu v preprave nákladov, zohrať ústrednú úlohu v úsilí o zníženie emisií uhlíka a dosiahnutie iných cieľov a vo vzťahu k intenzívnemu úsiliu čo najviac minimalizovať klimatické zmeny.
Znižovanie emisií skleníkových plynov a závislosti od palív je pre Európsku úniu prvoradým cieľom.
Vytvorenie jednotného trhu v Európskej únii a globalizácia obchodu viedli k rastu v oblasti dopravy a logistiky a zvýšili ich hospodársky význam.
Využívanie systému dodávok práve včas tiež prispelo k nárastu činnosti v tomto odvetví.
Preprava tovaru v európskej 25 stúpla od roku 1995 do roku 2004 o 28 % (merané v miliardách tonokilometrov).
Takýto rast prekonal aj rast HDP.
Tento nárast v logistike nákladnej dopravy prináša výzvy ako aj príležitosti.
Z týchto dôvodov Komisia predložila konzultačný dokument o logistike s cieľom podporiť intermodalitu v preprave nákladov a v roku 2006 vydala formálnejší dokument s názvom Oznámenie Rade, Európskemu parlamentu, Európskemu hospodárskemu a sociálnemu výboru a Výboru regiónov – Logistika prepravy nákladov v Európe – kľúč k udržateľnej mobilite ( KOM(2006)0336 v konečnom znení).
Komisia na základe týchto iniciatív plánuje vytvoriť rámcovú stratégiu pre logistiku nákladnej dopravy a ešte tento rok predstaviť akčný plán pre logistiku nákladnej dopravy.
Táto iniciatívna správa a príslušné uznesenie pomôžu sformovať akčný plán tým, že vyjadrujú priority a obavy Parlamentu vo vzťahu k rozvoju politiky logistiky v Európskej únii.
Rada 12. decembra 2006 prijala svoje závery na vtedajšie oznámenie Komisie a tento dokument dostal jej širokú podporu.
Zároveň Komisia začala strednodobé skúmanie Bielej knihy o doprave.
Ako Vaša spravodajkyňa Vás chcem uistiť, že stanovisko Parlamentu k logistike nákladnej dopravy a strednodobé preskúmanie Bielej knihy o doprave sa dopĺňajú.
Priority definované Komisiou
Komisia považuje logistiku nákladnej dopravy v prvom rade za podnikateľskú činnosť a za svoju úlohu pokladá pomoc pri vytváraní vhodných rámcových podmienok.
Podľa tohto rámca a po konzultáciách Komisia určila priority a konkrétne oblasti, v ktorých treba urobiť opatrenia.
Patria sem nájdenie a vyriešenie problematických miest, využívanie inteligentných dopravných systémov vrátane systému elektronickej prepravy, odborná príprava v logistike, štatistika, využívanie infraštruktúry, výkonnosť služieb, podpora a zjednodušenie multimodálnych sietí a normy nakladania.
Čo sa týka problematických miest, Komisia argumentuje, že by mal byť vytvorený určitý počet koordinačných skupín zložených z predstaviteľov členských štátov, poskytovateľov logistických služieb a zákazníkov s cieľom lokalizovať a vyriešiť problematické miesta prostredníctvom lepšej komunikácie a organizácie a v prípade potreby aj prostredníctvom regulačných opatrení a zlepšenia infraštruktúry.
Uznáva význam komunikačných technológií a trvá na spoločných normách a väčšej interoperabilite medzi jednotlivými systémami.
V tejto oblasti bude mať pozitívny vplyv systém Galileo rovnako ako programy SESAR, RIS, SafeSeaNet atď. a logistika nákladnej dopravy bude aj naďalej prioritou siedmeho rámcového programu.
Systém elektronickej prepravy by mal vo všeobecnosti poskytovať riešenia zamerané na jediné kontaktné administratívne miesto a mal by zredukovať množstvo administratívnej práce.
V oblasti odbornej prípravy Komisia uvažuje o podpore vypracovania dobrovoľnej vzájomne uznateľnej certifikácie pre logistikov nákladnej dopravy.
Komisia plánuje vytvoriť vhodnú metodiku pre štatistické ukazovatele, ktoré v súčasnosti chýbajú v oblasti logistiky nákladnej dopravy v EÚ.
Uznáva, že súčasnú infraštruktúru treba zlepšiť čiastočne aj tým, že sa zlepší efektívnosť prekládky.
Tam, kde treba, by mala byť zabezpečená nová infraštruktúra cez transeurópske siete a cez štrukturálne fondy a kohézny fond.
Komisia tiež navrhla zlepšiť výkonnosť služieb vytvorením európskeho systému kvalitatívnych noriem, rozšírením interoperability v železničných sieťach a podporovaním vzniku osobitných koridorov pre nákladnú dopravu.
Komisia tiež požaduje jedno administratívne miesto kontaktu a vytvorenie multimodálnej regulačnej štruktúry na celosvetovej úrovni, aby sa prekonala roztrieštená povaha systému záruk.
Znova sa tiež zaoberá otázkou noriem pre intermodálne jednotky nakladania.
Pripomienky k prístupu Komisie
Všeobecné pripomienky
Spravodajkyňa víta oznámenie Komisie a očakáva predloženie akčného plánu pre logistiku Parlamentu.
Predtým, ako sa pozrieme na jednotlivé opatrenia navrhnuté v správe, by bolo vhodné spomenúť body, ktoré si zaslúžia dôraz a ktoré neboli plne zohľadnené v oznámení.
Okrem celkového hospodárskeho vplyvu logistiky nákladnej dopravy si je spravodajkyňa obzvlášť vedomá významu logistiky nákladnej dopravy pre splnenie Lisabonských cieľov.
Bez výkonného logistického odvetvia nebude možné splniť ciele rastu a zamestnanosti a spraviť EÚ príťažlivejšiu pre investorov a pracovníkov.
Spravodajkyňa sa obáva, že sa táto širšia perspektíva ako aj potenciál logistiky na zníženie environmentálneho dopadu pri príprave akčného plánu nezohľadnia.
Vyhodnotiť treba aj celkové náklady a zisky zo systému dodávok práve včas.
Politika logistiky by nemala vychádzať z predpokladu, že tento systém treba uľahčovať či rozširovať bez prvotného vyhodnotenia skutočných nákladov spojených so zápchami, bezpečnosťou a škodami na životnom prostredí.
O rovnováhe medzi druhmi dopravy navrhnutej v novej koncepcii komodality do veľkej miery rozhodnú relatívne náklady pre používateľov každého druhu.
Preto je dôležité, aby boli do ceny používania započítané všetky skutočné náklady na každý druh dopravy.
Bolo by v tejto oblasti užitočné pozrieť sa na to, čo v oblasti komodálnej logistiky dosiahli iné krajiny, napríklad Švajčiarsko.
Spravodajkyňa sa domnieva, že vyvinutý a úspešný sektor nákladnej dopravy je kľúčový pre úspech dopravnej politiky všeobecne a konkrétne pre ciele Bielej knihy o doprave.
Na politiku logistiky sa preto nesmieme pozerať ako na voliteľný doplnok k dopravnej politike, pretože je ústredným faktorom hospodárskeho, environmentálneho a sociálneho pokroku v oblasti dopravy.
Logistika je tiež veľmi dôležitá pre účinné začlenenie odľahlejších oblastí a regiónov rozšírenej EÚ z hospodárskeho aj sociálneho uhla pohľadu, čo je aspekt, ktorý oznámenie priamo nerieši.
Konkrétne pripomienky
Spravodajkyňa si dovoľuje vystríhať pred takým prístupom k riešeniu problematických miest, ktoré by bolo rozdelené podľa jednotlivých druhov dopravy.
Inými slovami, globálna príčina problémov na mieste, kde viazne doprava, povedzme v prístave, môže byť veľmi rôznorodá a môže sa týkať širšieho záberu ako len samotného prístavu alebo otázok súvisiacich s námorným odvetvím.
Komisia by sa mala vyhnúť prísne oddelenému prístupu podľa odvetví pri zakladaní koordinačných skupín a riešení všeobecných otázok okolo problematických miest.
Keď sa používajú rôzne dopravné prostriedky, (čo je samozrejme v dodávateľskom reťazci nutné) je potrebné uviesť späť do rovnováhy postavenie najslabšieho článku (stále najmenej zastúpeného a teda s najvyšším potenciálom rastu – vlakovú a vnútrozemskú vodnú dopravu) a na toto sa treba aktívne zamerať.
K tomu sa vzťahuje aj návrh na vytvorenie siete osobitných koridorov pre železničnú nákladnú dopravu, ktoré by slúžili službám železničnej prepravy, ktorý spravodajkyňa podporuje.
Treba však poznamenať, že Komisia odkazuje na transeurópske dopravné siete.
Škrty vo financiách určených pre tieto siete v kontexte finančnej perspektívy na roky 2007 – 2013 znamenajú, že sa treba sústrediť na cezhraničné prioritné projekty.
Je tiež najvyšší čas odstrániť posledné geografické prekážky voľného pohybu v Alpách a Pyrenejach znateľným zlepšením ich priechodnosti.
Kým členské štáty primerane nezvýšia objem národných investícií do transeurópskych dopravných sietí, je nepravdepodobné, že tento program bude schopný prispieť k logistike nákladnej dopravy v takej miere, akú si vyžadujú európske hospodárstvo a životné prostredie.
Bez týchto investícií nebude možné vyriešiť problémové miesta, ktoré vznikajú následkom obmedzení v infraštruktúre.
Na rozvinutie politiky logistiky je potrebný lepší tok informácií a štatistická základňa.
Súčasná štatistická základňa nám neposkytuje ani len spoľahlivé údaje o hospodárskom dopade logistiky nákladnej dopravy v Európe a znevýhodňuje tvorcov politiky v tomto odvetví.
Spravodajkyňa od Komisie očakáva urýchlený pokrok v jej návrhu vytvoriť vhodnú metodiku a ukazovatele, keďže spoľahlivé ukazovatele výkonu tohto odvetvia musia byť základom každej iniciatívy na vypracovanie politiky.
Ďalšia oblasť, ktorú Komisia správne označila a kde sú nutné opatrenia, je odborná príprava personálu pracujúceho v logistike.
Spravodajkyňa podporuje návrh vytvoriť systém vzájomne uznateľnej certifikácie pre logistikov nákladnej dopravy.
To treba urobiť v spolupráci s odborníkmi a súčasnými agentúrami a poskytovateľmi odbornej prípravy, no harmonizovaná certifikácia by mala jasné výhody pre zamestnancov aj zamestnávateľov.
Treba mať na pamäti, že podľa názoru odborníkov, ktorých si výbor vypočul na krátkych vypočutiach o logistike, závisí úspešná činnosť zo 45 % od ľudí a z 10 % od infraštruktúry.
Odborná príprava je preto pre výkonné odvetvie logistiky kľúčová.
Odborná príprava a rovnako iniciatívy na jej rozšírenie a zlepšenie by sa však nemali zameriavať len na pracovníkov v riadiacich funkciách a vyššie postavených pracovníkov.
K tejto téme máme množstvo dôkazov o problémoch s naberaním nových zamestnancov v tomto odvetví a tie je podľa názoru spravodajkyne možné prekonať len vtedy, ak sa zlepšia sociálne a pracovné podmienky na všetkých úrovniach.
Spravodajkyňa sa tiež domnieva, že oznámenie Komisie nekladie dostatočný dôraz na potrebu inteligentnej dopravy.
Technický pokrok, o ktorom Komisia hovorí, a potreba spoločných noriem sú dôležité, no to, čo treba v skutočnosti zmeniť, je systém financovania, ak sa má dosiahnuť skutočný pokrok v inteligentnej doprave a treba tiež rozšíriť európsku architektúru do všetkých členských štátov a zabezpečiť ineroperabilitu všetkých systémov.
Okrem toho treba hlbšie preskúmať a vyhodnotiť otázku štandardizovaných kontajnerových jednotiek.
Hoci už tento návrh ( KOM(2004)0361 v konečnom znení) prešiel prvým čítaním v Parlamente, pre ktoré bol spravodajcom náš kolega pán Stockmann, ešte sa čaká na spoločnú pozíciu Rady.
Užitočnosť tohto návrhu je síce na prvý pohľad zrejmá pre vnútrozemskú vodnú dopravu, no faktom je, že niektoré ďalšie oblasti, ako napríklad železničná preprava, zastávajú názor, že návrhy Komisie nezodpovedajú každodennej realite a že právne predpisy Komisie o štandardizácii neuľahčia logistiku a presuny z jedného druhu dopravy na iný.
Na druhej strane existuje riziko, že sa normou stanú iné štandardné veľkosti používané v iných významných obchodných blokoch ako sú Čína či USA.
Zatiaľ čo je všeobecne akceptovaný fakt, že efektívnejšie využívanie cestnej prepravy by znížilo náklady a škody na životnom prostredí, existujú dôkazy o tom, že ak povolíme na cestách šesťdesiat tonové kamióny, objem cestnej premávky by sa zvýšil, namiesto toho, aby sa znížil, pretože klesnú náklady na kilometer jazdy, čo zvýši príťažlivosť a objem nákladnej dopravy.
Záver
Komisia robí správne, keď začína diskusiu o logistike nákladnej dopravy prostredníctvom svojho oznámenia a začína pripravovať konkrétne návrhy opatrení najmä k odbornej príprave, štatistike a optimalizácii využívania infraštruktúry.
Táto iniciatíva bude cenná, pokiaľ sa v nej bude postupovať na základe úzkej konzultácie so zainteresovanými stranami a bude prepojená so širšími cieľmi ako sú napríklad Lisabonské ciele a prepracovanie dopravnej politiky.
Nesmieme vychádzať z predpokladu, že koncom tohto úsilia bude len ďalší návrh právnych predpisov, hoci v niektorých oblastiach by sa to mohlo prejaviť ako najúčinnejšia alternatíva.
V niektorých oblastiach má Komisia možnosť konať.
Má možnosť výrazne pomôcť pri tvorbe spoločných noriem odbornej prípravy a zlepšovaní štatistickej základne.
V iných oblastiach, ako sú normy nakladacích jednotiek či veľkosť kamiónov, budú predložené návrhy musieť prejsť dôkladnou politickou kontrolou, aby sa zaručilo, že naozaj zlepšia logistiku nákladnej dopravy a nespôsobia nečakané náklady spojené so životným prostredím a ďalšie náklady.
Spravodajkyňa bude očakávať predloženie návrhu akčného plánu Komisie Parlamentu v priebehu tohto roka.
28.3.2007
STANOVISKO VÝBORu PRE PRIEMYSEL, VÝSKUM A ENERGETIKU
pre Výbor pre dopravu a cestovný ruch
k logistike nákladnej dopravy v Európe ako kľúču k trvalo udržateľnej mobilite
( 2006/2228(INI) )
Spravodajkyňa výboru požiadaného o stanovisko:
Satu Hassi
NÁVRHY
Výbor pre priemysel, výskum a energetiku vyzýva Výbor pre dopravu a cestovný ruch, aby ako gestorský výbor zaradil do návrhu uznesenia, ktorý prijme, tieto návrhy:
1.
Domnieva sa, že EÚ by sa mala zamerať na nasledovné kroky:
a) sústrediť sa na opatrenia, ktoré jasne patria do kompetencií inštitúcií EÚ a pri ktorých sa neuplatňuje zásada subsidiarity alebo nie sú prevažne úlohou pre samotné priemyselné subjekty,
b) priradiť prioritu podpore logistiky dopravy tam, kde to zodpovedá Bielej knihe o dopravnej politike do roku 2010 a jej strednodobej revízii, predovšetkým však docieliť trvalú udržateľnosť dopravných systémov z ekonomického hľadiska, z hľadiska plnenia sociálnych noriem a z hľadiska následkov na celosvetové a miestne životné prostredie,
c) zabezpečiť, aby logistika v nových členských štátoch, softvérové i hardvérové prepojenie železničnej a vodnej dopravy do susedných krajín boli centrálnou súčasťou trvalo udržateľnej európskej dopravnej a priemyselnej politiky;
d) zvážiť možnosť postupnej internalizácie externých sociálnych a environmentálnych nákladov v odvetví dopravy ako príležitosť na podporu dopravnej logistiky, čo by malo viesť k lepšiemu využitiu cestnej a železničnej infraštruktúry, príkladom správneho postupu je Švajčiarsko (poplatok z ťažkej nákladnej dopravy ( Leistungsabhängige Schwerverkehrsabgabe - LSVA )),
e) upriamiť pozornosť na hlavné prínosy racionalizácie logistických postupov, pokiaľ ide o hospodársku efektívnosť a ochranu životného prostredia,
f) venovať pozornosť zabezpečeniu vyššej efektívnosti, lepšiemu využitiu a vyššej miere obsadenia/využívania existujúcich automobilových parkov ako aj existujúcej infraštruktúre a zaisteniu zintenzívnenia úlohy a potenciálu malých a stredných podnikov v programoch EÚ ako napr. program Marco Polo a iniciatíva intermodálnej nákladnej jednotky,
g) zaradiť konvenčné systémy výmeny informácií medzi odvetviami dopravného priemyslu do spoločných noriem, aby sa zabezpečilo zefektívnenie logistiky,
h) upriamiť pozornosť na vplyv, ktorý majú náklady na prístup k inteligentným systémom dopravy na malé a stredné podniky,
i) so zreteľom na hustejšiu sieť intermodálnych spojení a uzlov sa sústrediť na logistické nástroje, ktoré prispejú k prechodu na železničnú a vodnú dopravu a tým znižujú závislosť od ropy a vplyv odvetvia dopravy na životné prostredie.
POSTUP
Názov
Logistika nákladnej dopravy v Európe - kľúč k trvalo udržateľnej mobilite
Číslo postupu
2006/2228(INI)
Gestorský výbor
TRAN
Výbor, ktorý predložil stanovisko dátum oznámenia na schôdzi
ITRE 28.9.2006
Rozšírená spolupráca – dátum oznámenia na schôdzi
Spravodajkyňa výboru požiadaného o stanovisko dátum menovania
Satu Hassi 4.10.2006
Predchádzajúci spravodajca
Prerokovanie vo výbore
26.2.2007
27.3.2007
Dátum prijatia
27.3.2007
Výsledok záverečného hlasovania
+:
–:
0:
45
Poslanci prítomní na záverečnom hlasovaní
Jan Březina, Jerzy Buzek, Pilar del Castillo Vera, Jorgo Chatzimarkakis, Giles Chichester, Silvia Ciornei, Den Dover, Lena Ek, Nicole Fontaine, Adam Gierek, András Gyürk, Fiona Hall, Rebecca Harms, Erna Hennicot-Schoepges, Mary Honeyball, Ján Hudacký, Romana Jordan Cizelj, Anne Laperrouze, Eugenijus Maldeikis, Angelika Niebler, Reino Paasilinna, Atanas Paparizov, Francisca Pleguezuelos Aguilar, Miloslav Ransdorf, Vladimír Remek, Herbert Reul, Mechtild Rothe, Paul Rübig, Andres Tarand, Britta Thomsen, Radu Ţîrle, Patrizia Toia, Catherine Trautmann, Claude Turmes, Nikolaos Vakalis, Alejo Vidal-Quadras
Náhradníci prítomní na záverečnom hlasovaní
Alexander Alvaro, Konstantin Dimitrov, Avril Doyle, Matthias Groote, Satu Hassi, Eija-Riitta Korhola, Lambert van Nistelrooij, Esko Seppänen, Hannes Swoboda
Náhradníci (čl. 178 ods. 2) prítomní na záverečnom hlasovaní
Poznámky (údaje, ktoré sú k dispozícii iba v jednej jazykovej verzii)
POSTUP
Názov
Logistika prepravy nákladov v Európe
Číslo postupu
2006/2228(INI)
Gestorský výbor dátum oznámenia na schôdzi
TRAN 28.9.2006
Výbor požiadaný o stanovisko dátum oznámenia na schôdzi
ITRE 28.9.2006
Bez predloženia stanoviska dátum rozhodnutia
ENVI 3.10.2006
Rozšírená spolupráca dátum oznámenia na schôdzi
Spravodajkyňa dátum menovania
Inés Ayala Sender 5.9.2006
Predchádzajúci spravodajca
Prerokovanie vo výbore
19.12.2006
07.5.2007
26.6.2007
Dátum prijatia
12.7.2007
Výsledok záverečného hlasovania
+
-
39
1
1
Poslanci prítomní na záverečnom hlasovaní
Gabriele Albertini, Inés Ayala Sender, Etelka Barsi-Pataky, Paolo Costa, Michael Cramer, Arūnas Degutis, Christine De Veyrac, Luis de Grandes Pascual, Saïd El Khadraoui, Robert Evans, Emanuel Jardim Fernandes, Mathieu Grosch, Stanisław Jałowiecki, Georg Jarzembowski, Timothy Kirkhope, Dieter-Lebrecht Koch, Rodi Kratsa-Tsagaropoulou, Sepp Kusstatscher, Jörg Leichtfried, Eva Lichtenberger, Marian-Jean Marinescu, Erik Meijer, Robert Navarro, Josu Ortuondo Larrea, Willi Piecyk, Luís Queiró, Reinhard Rack, Gilles Savary, Brian Simpson, Renate Sommer, Dirk Sterckx, Ulrich Stockmann, Silvia-Adriana Ţicău
Náhradníci prítomní na záverečnom hlasovaní
Zsolt László Becsey, Johannes Blokland, Philip Bradbourn, Anne E. Jensen, Rosa Miguélez Ramos, Salvatore Tatarella, Corien Wortmann-Kool
Náhradníci (čl. 178 ods. 2) prítomní na záverečnom hlasovaní
Edite Estrela
Dátum predloženia
20.7.2007
Poznámky (údaje, ktoré sú k dispozícii iba v jednej jazykovej verzii)
