2.7.2008
NÁVRH UZNESENIA
ktorý na základe otázok na ústne zodpovedanie B6‑0166/2008 a B6‑0167/2008
v súlade s článkom 108 ods. 5 rokovacieho poriadku
predkladajú Pasqualina Napoletano a Véronique De Keyser
v mene skupiny PSE
o situácii palestínskych väzňov v izraelských väzniciach
Uznesenie Európskeho parlamentu o situácii palestínskych väzňov v izraelských väzniciach
Európsky parlament ,
–
so zreteľom na svoje predchádzajúce uznesenia o Blízkom východe,
–
so zreteľom na asociačnú dohodu medzi EÚ a Izraelom a najmä na jej článok 2,
–
so zreteľom na výsledky ôsmej schôdze asociačnej Rady EÚ – Izrael zo 16. júna 2008,
–
so zreteľom na správu, ktorú vypracovala ad-hoc delegácia vyslaná do Izraela a na palestínske územia (30. mája – 2. júna 2008) a na jej závery,
–
so zreteľom na príslušné rezolúcie OSN,
–
so zreteľom na štvrtý Ženevský dohovor o ochrane civilných osôb počas vojny z 12. augusta 1949 a najmä na jeho články 1 až 12, 27, 29 až 34, 47, 49, 51, 52, 53, 59, 61 až 77 a 143,
–
so zreteľom na Všeobecnú deklaráciu ľudských práv z roku 1948,
–
so zreteľom na Medzinárodný dohovor OSN o občianskych a politických právach z roku 1966,
–
so zreteľom na Dohovor OSN proti mučeniu a inému krutému, neľudskému alebo ponižujúcemu zaobchádzaniu alebo trestaniu z 10. decembra 1984,
–
so zreteľom na Dohovor OSN o právach dieťaťa z 20. novembra 1989 a najmä na jeho články 9 a 37,
–
so zreteľom na výročnú správu Medzinárodného výboru Červeného kríža za rok 2007 a najmä na časť týkajúcu sa okupovaných palestínskych území,
–
so zreteľom na článok 108 ods. 5 rokovacieho poriadku
A.
keďže v súčasnosti je viac ako 11 000 Palestínčanov – vrátane 118 žien a 376 detí – zadržiavaných v izraelských väzniciach a zadržiavacích centrách,
B.
keďže podľa Dohovoru o právach dieťaťa, ku ktorému pristúpil aj Izrael, sa dieťa definuje ako ľudská bytosť, ktorá má menej ako 18 rokov; keďže sa však podľa izraelských vojenských predpisov, ktoré platia na palestínskych okupovaných územiach, palestínske deti považujú za dospelé po dovŕšení 16 rokov,
C.
keďže podmienky väznenia mladistvých väzňov sú neprimerané a neľudské; keďže títo mladiství väzni sú vo zvýšenej miere vystavení týraniu,
D.
Keďže veľká väčšina palestínskych väzňov zo Západného brehu a z Gazy je držaná vo väzniciach na území Izraela; keďže medzinárodné humanitárne právo zakazuje presun civilných osôb vrátane zadržiavaných osôb a väzňov z okupovaného územia na územie okupujúceho štátu; keďže v dôsledku toho, že Izrael toto pravidlo nerešpektuje, rodiny väzňov žijúce na Západnom brehu a v Gaze nemajú možnosť primeraným spôsobom uplatniť svoje právo na návštevu;
E.
keďže Izrael nikdy nedefinoval kritériá na vymedzenie toho, čo tvorí „štátnu bezpečnosť”; keďže Izrael drží približne 800 palestínskych väzňov v tzv. administratívnom zadržaní bez obžaloby a súdneho procesu, bez toho, aby ich informoval o podozreniach voči nim a zaistil im prístup k dôkazom v prípade, že sa voči zadržaniu odvolajú; keďže Izrael nerešpektuje obmedzenia uložené medzinárodným právom týkajúce sa uplatňovania administratívneho zadržiavania;
F.
keďže vydávanie politických väzňov je kľúčovým bodom politického programu s významnými politickými, sociálnymi a humanitárnymi dôsledkami; keďže zatknutie 48 zvolených poslancov Palestínskej legislatívnej rady a zvolených členov samosprávneho územia má vážne dôsledky pre politický vývoj na okupovaných palestínskych územiach, keďže Listina väzňov, ktorú v máji 2006 prijali zadržiavaní palestínski politickí väzni z rôznych politických strán, poslúžila ako základ pre národné zmierenie a pripravila cestu pre vytvorenie vlády národnej jednoty,
G.
keďže mnohým palestínskym väzňom, ktorých Medzinárodný výbor Červeného kríža diagnostikoval ako chorých alebo zranených, pričom v prípade 160 väzňov ide o vážnu chorobu, sa odopiera primeraná lekárska starostlivosť, čo je v rozpore s článkom 91 štvrtého Ženevského dohovoru;
H.
keďže vzťahy medzi Európskymi spoločenstvami a Izraelom podľa článku 2 asociačnej dohody medzi EÚ a Izraelom sa zakladajú na dodržiavaní ľudských práv a demokratických zásad, ktoré sú podstatným prvkom uvedenej dohody; keďže akčný plán EÚ – Izrael výslovne zdôrazňuje dodržiavanie ľudských práv a medzinárodného humanitárneho práva v rámci spoločných hodnôt oboch strán;
1.
opakuje svoju výzvu na okamžité prepustenie väznených členov Palestínskej legislatívnej rady;
2.
berie na vedomie morálnu a politickú úlohu palestínskych politických väzňov v rámci palestínskej spoločnosti a ich schopnosť pôsobiť ako zmierujúca sila tak na vnútropolitickej scéne, ako aj v konflikte s Izraelom; opätovne zdôrazňuje význam opatrení na vytváranie dôvery v mierovom procese; v tejto súvislosti žiada prepustenie značného počtu palestínskych väzňov vrátane poslanca Palestínskej legislatívnej rady Marwána Barghútího;
3.
víta obojstranné opatrenia na vytváranie dôvery, ktoré v súvislosti s väzňami nedávno prijali izraelská vláda a Hizbaláh; vyzýva na prijatie podobných opatrení medzi Izraelom a hnutím Hamas s cieľom okamžite prepustiť izraelského desiatnika Gilada Šalita;
4.
vyzýva Izrael, aby svoj vojenský právny systém uplatňovaný vo vzťahu k palestínskym deťom zosúladil s medzinárodnými normami súdnych systémov pre mladistvých a najmä s Dohovorom o právach dieťaťa, a to s osobitným zreteľom na:
a) okamžité prepustenie všetkých zadržiavaných maloletých osôb z väzení;
b) ukončenie praxe tzv. administratívneho zadržiavania osôb, ktoré majú menej ako 18 rokov;
c) zaručenie podmienok pre zadržiavaných alebo väznených mladistvých, ako je ustanovené v Dohovore o právach dieťaťa a ostatných príslušných normách OSN;
5.
vyzýva Radu, členské štáty a Komisiu, aby vo svojich vzťahoch s Izraelom vykonávali usmernenia EÚ o deťoch v ozbrojených konfliktoch a aby ochranu palestínskych detí, ktoré zadržiava Izrael, považovali za podstatnú súčasť dialógu na všetkých úrovniach vzťahov;
6.
opakuje svoje presvedčenie, že plné dodržiavanie práv jednotlivca a ľudských práv je nevyhnutným predpokladom bezpečnosti a stability; vyzýva preto izraelskú vládu a kneset, aby prijali potrebné opatrenia na zastavenie všetkých foriem mučenia, aby prehodnotili zákon týkajúci sa nezákonných bojovníkov, ktorý umožňuje administratívne zadržiavanie, a aby ho zosúladili s normami týkajúcimi sa medzinárodných ľudských práv a humanitárnymi normami;
7.
opakovane odsudzuje všetky formy mučenia a zlého zaobchádzania; vyzýva Izrael, aby v súlade s Dohovorom OSN proti mučeniu okamžite zabezpečil dodržiavanie minimálnych štandardov zadržiavania, pokiaľ ide o potraviny, zdravotnú starostlivosť, veľkosť väzenských priestorov, ochranu pred poveternostnými podmienkami a návštevy rodiny, a aby palestínskym väzňom zaručil riadnu lekársku starostlivosť;
8.
vyjadruje hlboké obavy nad situáciou palestínskych väzenkýň; vyzýva izraelské orgány, aby podstatne zlepšili ochranu zraniteľných zadržiavaných osôb, s osobitným zreteľom na matky a mladé ženy;
9.
pripomína článok 2 Asociačnej dohody medzi EÚ a Izraelom a vyzýva Izrael, aby dodržiaval medzinárodné ľudské práva a humanitárne právo, s osobitným zreteľom na ustanovenia týkajúce sa ochrany civilných osôb žijúcich na okupovaných územiach; vyjadruje pevné presvedčenie, že vylepšenie vzťahov medzi EÚ a Izraelom by malo byť v úzkom súlade a súvise s tým, že Izrael bude dodržiavať svoje medzinárodné záväzky, ktoré preň vyplývajú z medzinárodného práva, a to predovšetkým medzinárodne ľudské práva a humanitárne právo;
10.
víta rozhodnutie ôsmej schôdze Asociačnej rady EÚ – Izrael zriadiť plnohodnotný podvýbor pre ľudské práva, ktorý by nahradil súčasnú pracovnú skupinu pre ľudské práva; vyzýva na rozsiahle konzultácie s organizáciami pre ľudské práva a mimovládnymi organizáciami v Izraeli a na okupovaných územiach a na plné zapojenie týchto organizácií do monitorovania pokroku Izraela v súvislosti s plnením jeho záväzkov vyplývajúcich z medzinárodného práva;
11.
poveruje svojho predsedu, aby toto uznesenie postúpil izraelskej vláde, knesetu, predsedovi Palestínskej samosprávy, Palestínskej legislatívnej rade, Rade, Komisii, vysokému predstaviteľovi pre spoločnú zahraničnú a bezpečnostnú politiku, vládam a parlamentom členských štátov, generálnemu tajomníkovi OSN, vyslancovi Kvarteta na Blízkom východe, predsedovi Euro-stredomorského parlamentného zhromaždenia, a vysokému komisárovi OSN pre ľudské práva.
