25.3.2009
NÁVRH UZNESENIA
ktorý na základe otázky na ústne zodpovedanie B6‑0226/2009
v súlade s článkom 108 ods. 5 rokovacieho poriadku
predkladajú Helga Trüpel a Gisela Kallenbach
v mene skupiny Verts/ALE
o úlohe kultúry v rozvoji európskych regiónov
Uznesenie Európskeho parlamentu o úlohe kultúry v rozvoji európskych regiónov
Európsky parlament ,
–
so zreteľom na závery Rady z 24. mája 2007 o príspevku sektorov kultúry a tvorivej činnosti k plneniu lisabonských cieľov,
–
so zreteľom na opatrenia v oblasti kultúry v rámci programu Kultúra 2007 (2007-2013),
–
so zreteľom na opatrenia v oblasti regionálnej politiky v kontexte realizácie štrukturálnych fondov v rokoch 2007-2013 a programov URBACT a INTERREG na roky 2007-2013,
–
so zreteľom na svoje uznesenie z 10. apríla 2008 o európskej stratégii pre kultúru v globalizovanom svete Prijaté texty, P6_TA(2008)0124 . ,
–
so zreteľom na svoje uznesenie z 10. apríla 2008 o kultúrnom priemysle v Európe Prijaté texty, P6_TA(2008)0123 . ,
–
so zreteľom na článok 108 ods. 5 rokovacieho poriadku
A.
keďže kultúra je dôležitým prvkom udržateľného regionálneho a mestského rozvoja a zároveň je rozhodujúcim faktorom regionálnej a miestnej identity, ktorým plne rešpektuje kultúrnu a jazykovú rozmanitosť,
B.
keďže kultúrny, tvorivý a umelecký priemysel sú rozvíjajúcimi sa odvetviami a stimulom pre regionálne a miestne ekonomiky a malé a stredné podniky v odvetví tvorivej činnosti sú hybnými motormi modernizácie, vytvárania pracovných miest a inovácie v európskych regiónoch a mestách,
C.
keďže kreativita a inovácia si vyžadujú podporujúce a náročné prostredie, ako aj rozvojové a vzdelávacie možnosti, ktoré možno najlepšie zabezpečiť na miestnej úrovni,
D.
keďže mnohé regionálne a miestne orgány spolu s partnermi z občianskej spoločnosti vypracovali stratégiu na podporu kultúry a tvorivosti, na podporu kultúrneho priemyslu a priemyslu tvorivej činnosti a vytvorili prostredie, ktoré stimuluje miestnu ekonomiku, oživovanie miest, trh s bytmi a predovšetkým miestne pracovné trhy, a to podporuje nového ducha inovácie a riadenia a vedomostnej spoločnosti,
E.
keďže kultúra slúži aj ako katalyzátor sociálneho začleňovania a demokracie v európskych regiónoch a mestách, najmä keď vychádza z iniciatív občianskej spoločnosti,
F.
keďže koncepcia udržateľného rozvoja by mala obsahovať aj kultúrny rozmer,
1.
zdôrazňuje, že stratégie regionálneho a miestneho rozvoja, ktoré zahrnujú kultúru, tvorivosť a umenie, významnou mierou prispievajú ku skvalitňovanou života v európskych regiónoch a mestách a zároveň podporujú kultúrnu rozmanitosť, demokraciu, spoluúčasť a medzikultúrny dialóg;
2.
vyzýva Komisiu, aby podporovala regionálne či miestne prispôsobené projekty, pretože sú to najefektívnejšie a najudržateľnejšie projekty regionálneho a mestského rozvoja;
3.
vyzýva Komisiu, aby zabezpečovala plnú angažovanosť partnerov z občianskej spoločnosti vo všetkých kultúrnych podujatiach, ktoré organizuje alebo spolufinancuje EÚ; navrhuje, aby sa zásada partnerstva podľa článku 11 nariadenia (ES) č. 1080/2006 (nariadenia o všeobecnom štrukturálnom fonde) použila ako model na spoluúčasť občianskej spoločnosti;
4.
vyzýva Komisiu, aby zorganizovala výmenu najlepších postupov v oblasti kultúrnych akcií a aby zbližovala dôležitých aktérov z verejného, súkromného sektora a sektora občianskej spoločnosti s cieľom lepšieho vytvárania siete kontaktov;
5.
očakáva, že Komisia čo najskôr predloží Parlamentu štúdiu o vplyve kultúry na regionálnej a miestnej úrovni spolu so závermi a opatreniami, ktoré chce Komisia z nich odvodiť;
6.
poveruje svojho predsedu, aby toto uznesenie postúpil Komisii a Výboru regiónov.
