P6_TA(2006)0030
Peru
B6-0055 , 0059 , 0062 , 0066 a 0070/2006
Uznesenie Európskeho parlamentu o Peru
Európsky parlament
, –
so zreteľom na predchádzajúce výročné správy EÚ o ľudských právach,
–
so zreteľom na svoje predchádzajúce uznesenia na podporu demokratického procesu v Peru,
–
so zreteľom na správu o hrozných udalostiach, ktoré sa stali v Peru v období rokov 1980 a 2000, ktorú vydal Výbor pre pravdu a zmierenie pod vedením profesora Salomóna Lernera Febresa,
–
so zreteľom na článok 115 ods. 5 rokovacieho poriadku,
A.
keďže bývalý prezident Alberto Fujimori bol v Chile zatknutý na základe medzinárodného zatýkacieho rozkazu, ktorý vydali peruánske orgány,
B.
keďže pán Fujimori v Peru vládol od roku 1990 do roku 2000 a čelí v Peru asi 22 obvineniam z porušovania ľudských práv a korupcie a navyše mu Kongres a volebná komisia zabránili kandidovať na funkciu prezidenta do roku 2011,
C.
keďže Európsky parlament bezvýhradne podporuje demokratický proces v Peru od pádu režimu pána Fujimoriho v roku 2000,
D.
keďže problematika vydania bývalého prezidenta Fujimoriho sa dotýka dvoch krajín, s ktorými EÚ udržiava pevné a privilegované partnerstvo v rámci strategického združenia oboch regiónov, o ktorom sa po prvý krát rozhodlo v júli 1999 v Rio de Janeiro,
E.
keďže dvojstranné zmluva o vydávaní osôb medzi Chile a Peru je v platnosti od roku 1936,
F.
keďže čílske súdne orgány rozhodli o začatí procesu vydania bývalého prezidenta Fujimoriho do Peru,
1.
gratuluje čílskym a peruánskym orgánom k ich efektívnej spolupráci pri zadržaní pána Fujimoriho a víta rozhodnutie čílskych orgánov o formálnom začatí procesu vydania;
2.
opätovne zdôrazňuje, že boj proti beztrestnosti je jedným zo základných kameňov politiky Európskej únie v oblasti ľudských práv; zastáva názor, že prvoradou povinnosťou všetkých partnerov je spoločná snaha o rešpektovanie demokracie a ľudských práv;
3.
podporuje preto vydanie pána Fujimoriho do Peru, o ktoré už bola podaná formálna žiadosť, aby sa zabezpečilo, že pán Fujimori sa dostane pred súd, kde bude čeliť obvineniam vzneseným voči nemu; vyjadruje plnú dôveru čílskemu a peruánskemu súdnemu systému a je presvedčený, že toto vydanie sa uskutoční v súlade s danými postupmi a príslušnými právnymi predpismi a že súdne konanie s pánom Fujimorim bude prebiehať podľa medzinárodných noriem;
4.
naliehavo žiada peruánsku vládu, aby prijala všetky nevyhnutné kroky na zabezpečenie plnej ochrany svedkov trestných činov, z ktorých je pán Fujimori obvinený, v súlade s odporúčaním úradu ombudsmana zo septembra 2005;
5.
poveruje svojho predsedu, aby toto uznesenie postúpil Rade, Komisii a vládam Chile a Peru.
