P6_TA(2007)0629
Hospodárske a obchodné vzťahy s Kóreou
A6-0463/2007
Uznesenie Európskeho parlamentu z 13. decembra 2007 o obchodných a hospodárskych vzťahoch s Kóreou ( 2007/2186(INI) )
Európsky parlament,
–
so zreteľom na Rámcovú dohodu o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej Ú. v.
ES L 90, 30.3.2001, s.
46.
,
–
so zreteľom na štúdiu nazvanú Hospodársky vplyv potenciálnej dohody o voľnom obchode medzi Európskou úniou a Južnou Kóreou, ktorú vypracovala spoločnosť Copenhagen Economics a prof. J. F. Francois,
–
so zreteľom na oznámenie Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov s názvom Globálna Európa: Svetová konkurencia.
Príspevok k Stratégii rastu a zamestnanosti EÚ ( KOM(2006)0567 ),
–
so zreteľom na svoje uznesenie z 13. októbra 2005 o perspektívach obchodných vzťahov medzi EÚ a Čínou Ú. v.
EÚ C 233 E, 28.9.2006, s.
103.
a uznesenie z 28. septembra 2006 o hospodárskych a obchodných vzťahoch EÚ s Indiou Ú. v.
EÚ C 306 E, 15.12.2006, s.
400.
,
–
so zreteľom na usmernenia Organizácie pre hospodársku spoluprácu a rozvoj (OECD) o nadnárodných podnikoch a trojstranné prehlásenie Medzinárodnej organizácie práce (MOP) o princípoch pre nadnárodné podniky a sociálnu politiku,
–
so zreteľom na štatistiku OECD o stave zamestnanosti 2007,
–
so zreteľom na deklaráciu o zlepšení vzťahov medzi Južnou Kóreou a Severnou Kóreou, mieri a prosperite prijatú 4. októbra 2007 Kórejskou republikou (ďalej len "Kórea") a Kórejskou ľudovodemokratickou republikou (ďalej len "Severná Kórea"),
–
so zreteľom na článok 45 rokovacieho poriadku,
–
so zreteľom na správu Výboru pre medzinárodný obchod a stanovisko Výboru pre priemysel výskum a energetiku ( A6-0463/2007 ),
A.
keďže mnohostranný obchodný systém založený na pravidlách, ktorý ustanovila Svetová obchodná organizácia (WTO), bude naďalej predstavovať najprimeranejší rámec na reguláciu a podporu čestného a spravodlivého obchodu rozvíjaním príslušných pravidiel a zabezpečením ich dodržiavania,
B.
keďže EÚ by mala aj naďalej uprednostňovať dosahovanie vyvážených výsledkov rozvojového programu z Dauhy, čo by pomohlo rozvojovým krajinám plnohodnotne sa zapojiť do medzinárodného obchodného systému,
C.
keďže dvojstranné a medziregionálne obchodné dohody môžu napriek tomu dopĺňať pravidlá WTO zahrnutím takých otázok, ako sú sociálne štandardy a environmentálne normy, pri ktorých je v súčasnosti ťažké dosiahnuť mnohostrannú dohodu,
D.
keďže dohoda s Kóreou môže riešiť aj otázky investícií a obchodu so službami, ale mala by tak robiť spôsobom, ktorý zabezpečí, aby otvorenie trhu nenarušilo európske alebo kórejské pravidlá na ochranu verejných služieb a kultúrnu rôznorodosť alebo politický priestor potrebný na jednostranné zakotvenie trvalo udržateľných sociálnych, hospodárskych a environmentálnych politík v EÚ i v Kórei,
E.
keďže Kórea je jedným z najvýkonnejších hospodárstiev sveta s výškou príjmov na obyvateľa na úrovni priemerného členského štátu EÚ,
F.
keďže chudoba zostáva aj naďalej nevyriešeným a prehlbujúcim sa problémom v Kórei, ktorá sa podľa štatistiky OECD radí medzi tri členské štáty OECD, ktoré majú najvyšší rozdiel v príjmoch a čelia najväčšiemu prehlbovaniu tohto rozdielu; keďže Kórea je na poslednom mieste z krajín OECD s menej než 5 % príjmu z daní vyčlenenými na sociálnu oblasť v porovnaní s priemerom v rámci OECD, ktorý predstavuje 43 %,
G.
keďže Kórea je štvrtým najväčším obchodným partnerom EÚ mimo Európy a EÚ bola v roku 2006 v Kórei najväčším zahraničným investorom,
H.
keďže Kórea podpísala dohody o voľnom obchode so Spojenými štátmi a množstvom ďalších významných obchodných partnerov a v súčasnosti rokuje o ďalších dohodách,
I.
keďže prístup na trh čoraz viac brzdia rôzne druhy netarifných prekážok vrátane skutočnosti, že sa neprijímajú medzinárodné normy a štandardy, čo je čiastočne zodpovedné za štrukturálny deficit EÚ v dvojstranných obchodných vzťahoch,
J.
keďže štúdie ukazujú, že dohoda medzi EÚ a Kóreou by mohla priniesť obom stranám významné hospodárske zisky, ale že Kórea by podľa každého zvažovaného scenára získala dve tretiny prínosov,
Všeobecné otázky
1.
domnieva sa, že úspešný výsledok rozvojového programu z Dauhy zostáva obchodnou prioritou EÚ a bol by znepokojený, ak by dvojstranné rokovania s Kóreou či inými partnermi oddialili dosiahnutie tohto cieľa;
2.
verí, že dvojstranné rokovania s hlavnými obchodnými partnermi alebo regiónmi môžu vhodne dopĺňať mnohostranné akty za predpokladu, že budú viesť k ambicióznym a kvalitným dohodám, ktoré idú ďaleko nad rámec znížených ciel;
3.
domnieva sa, že kórejské hospodárstvo je vďaka svojej veľkosti a rýchlemu rastu vhodným kandidátom na takúto dohodu, ale upozorňuje na závažné problémy vrátane podstatných netarifných prekážok, ktoré bude treba riešiť, aby sa dosiahla uspokojivá dohoda;
4.
je presvedčený, že výsledkom dohody, ktorá sa bude obmedzovať len na zníženie ciel, bude len krátkodobý prospech, a preto požaduje odstránenie netarifných prekážok, ako aj otvorenie sektora služieb v Kórei;
5.
zastáva názor, že aj dohoda o voľnom obchode s Kóreou by mala brať do úvahy štyri témy diskutované v Singapure (obchod a investície, obchod a politika hospodárskej súťaže, transparentnosť vo verejnom obstarávaní a uľahčenie obchodovania);
6.
dospieva k záveru, že vzájomne prínosný obsah dohody je oveľa dôležitejší ako rýchly časový plán, a bol by preto znepokojený, ak by neprirodzené termíny viedli k dohode, ktorá by nebola dostatočne široká, ambiciózna a dobre vyvážená;
Trvalo udržateľný rozvoj
7.
domnieva sa, že produktom šetrnejším k životnému prostrediu by sa mali clá znížiť skôr a výraznejšie ako ostatným tovarom; vyzýva Komisiu a kórejských vyjednávačov, aby takéto produkty jasne vymedzili; dôrazne odporúča, aby sa v rámci takýchto vymedzení produktov náležite prihliadalo na environmentálne podmienky výroby takéhoto tovaru;
8.
ľutuje, že hodnotenie vplyvu na trvalú udržateľnosť nebolo vykonané skôr vzhľadom na plánovaný harmonogram rokovaní; považuje za mimoriadne dôležité, aby boli výsledky hodnotenia vplyvu na trvalú udržateľnosť zverejnené v dostatočnom predstihu pred podpísaním dohody a aby bol dostatok času na riadne konzultácie s verejnosťou, aby výsledky hodnotenia vplyvu na trvalú udržateľnosť mohli ovplyvniť výsledok rokovaní; vyzýva Komisiu, aby konzultovala s Európskym parlamentom, Radou a občianskou spoločnosťou, ak by štúdia hodnotiaca vplyv na trvalú udržateľnosť naznačovala potrebu zmiernenia požiadaviek a aby v súlade s nimi rokovala o uzavretí konečnej dohody o voľnom obchode;
9.
verí, že úroveň ambícií Komisie v súvislosti s rozvíjaním prístupu na trh by sa mala vyvážiť rovnako ambicióznym prístupom k trvalo udržateľnému rozvoju; zároveň žiada, aby sa nepovolili žiadne výnimky z pravidla, podľa ktorého je podmienkou prístupu k jednotnému európskemu trhu dodržiavanie environmentálnych noriem;
10.
víta zavedenie prísnejších sociálnych a environmentálnych doložiek v nedávno uzatvorenej dohode o voľnom obchode medzi USA a Kóreou, ktoré je výsledkom tlaku amerického Kongresu;
11.
domnieva sa, že vyjednávači EÚ musia považovať za základ, od ktorého sa môžu odvíjať ďalšie kroky predovšetkým s ohľadom na ratifikáciu a presadzovanie základných noriem MOP, účasť Kórey na boji proti klimatickým zmenám po roku 2012 a uznanie platných noriem a právnych predpisov EÚ týkajúcich sa životného prostredia;
12.
žiada, aby každá dohoda o obchode s Kóreou zahŕňala záväzné sociálne a environmentálne doložky;
13.
vyzýva členské štáty a Komisiu, aby počas dvojstranných rokovaní s Kóreou podporovali a presadzovali hlavné zásady OECD o riadení podnikov a sociálnej zodpovednosti podnikov, a to v súvislosti s kórejskými podnikmi pôsobiacimi v Európe, ako aj európskymi podnikmi pôsobiacimi v Kórei;
14.
považuje ambicióznu kapitolu o trvalo udržateľnom rozvoji za hlavnú súčasť akejkoľvek dohody, ale pripomína, že konečným cieľom je presadzovanie dohodnutých noriem; zastáva názor, že to vyžaduje, aby táto kapitola podliehala štandardnému mechanizmu riešenia sporov;
15.
verí, že fórum pre obchod a trvalo udržateľný rozvoj tvorené zástupcami organizácií zamestnancov a zamestnávateľov a MVO by mohlo významným spôsobom prispieť k tomu, aby výraznejšie otváranie trhov sprevádzalo sprísňovanie environmentálnych a sociálnych noriem;
16.
navrhuje vytvorenie mechanizmu, prostredníctvom ktorého by mali mať uznané organizácie zamestnancov a zamestnávateľov EÚ alebo Kórey možnosť predkladať žiadosti o prijatie opatrení, ktoré by sa riešili v stanovenej lehote a ich výsledkom by mohli byť nadväzné opatrenia a revízia ustanovení s cieľom vyvinúť tlak proti porušovaniu práv pracovníkov;
Odvetvové otázky
17.
požaduje uzatvorenie takej dohody o voľnom obchode s Kóreou, ktorá sa bude týkať obchodu s tovarom a službami, v ktorej bude vedecká a technická spolupráca a duševné vlastníctvo tvoriť podstatnú časť dvojstranných dohôd, bude podporovať spoluprácu v oblasti energetickej účinnosti, požadovať bojovať proti klimatickým zmenám a bude zahŕňať ustanovenia o ďalších vonkajších aspektoch energetickej politiky, zdrojoch jadrovej a obnoviteľnej energie a programe Galileo;
18.
domnieva sa, že odklonenie Kórey od medzinárodných noriem a požiadaviek na označovanie tvoria hlavné netarifné prekážky, ktoré predstavujú osobitné problémy pre automobilový, farmaceutický, kozmetický a elektronický priemysel; vyzýva kórejskú vládu, aby poskytla uspokojivé vysvetlenie takéhoto odklonu, alebo aby sa v opačnom prípade počas rokovaní o dohode o voľnom obchode zaviazala ho odstrániť;
19.
podporuje Komisiu v jej úmysle pomôcť vývozcom farmaceutických výrobkov a zdravotných pomôcok z EÚ prostredníctvom zabezpečenia väčšej transparentnosti kórejského systému zdravotnej starostlivosti, trvá však na tom, že dohoda by nemala klásť žiadne právne alebo praktické prekážky kórejským firmám využívajúcim flexibilitu podľa článkov 4 a 5 deklarácie o dohode TRIPS a verejnom zdraví, ktorá bola prijatá konferenciou ministrov WTO 14. novembra 2001 v Dauhe s cieľom podporiť prístup k liekom v rozvojových krajinách;
20.
zdôrazňuje, že dohoda o vzájomnom uznávaní by sa mala začleniť do dohody o voľnom obchode medzi EÚ a Kóreou, aby sa vo väčšej miere odstránili trhové prekážky spôsobené zbytočným zdvojením postupov, ktoré uskutočňujú kórejské orgány a ktoré sú prekážkou podnikom EÚ z rôznych odvetví priemyslu, ktoré by chceli predávať svoje výrobky v Kórei;
21.
ľutuje, že neschopnosť Kórey riadiť sa medzinárodnými normami vedie k tomu, že sa zvieratá podrobujú zbytočným opakovaným testom; domnieva sa, že v rámci dohody by sa malo zabezpečiť, aby vedecky potvrdené alternatívy testov na zvieratách, ktoré prijala jedna strana, považovala za prijateľné aj druhá strana;
22.
obáva sa, že dohoda o voľnom obchode medzi EÚ a Kóreou by mohla mať vážny negatívny vplyv na európsky automobilový priemysel; žiada, aby Komisia zvážila stratégiu postupného rušenia dovozných ciel EÚ s ochrannými opatreniami; odporúča, aby bolo toto postupné zrušenie spojené s odstránením závažných netarifných prekážok na kórejskej strane;
23.
poznamenáva, že pokiaľ ide o automobilový priemysel, Kórea podpísala a ratifikovala Dohodu Európskej hospodárskej komisie Organizácie Spojených národov (EHK OSN) o ustanovení všeobecných technických predpisov pre kolesové vozidlá, ich vybavenie a časti, ktorými môžu byť vybavené kolesové vozidlá a/alebo sa v nich môžu použiť, a tým sa zaviazala zaviesť štandardné predpisy; vyzýva Komisiu, aby trvala na ich rýchlom vykonávaní; zároveň vyzýva Komisiu, aby trvala na tom, aby automobily EÚ, ktoré spĺňajú normy EHK OSN, bolo možné dovážať do Kórey bez vykonávania skúšok alebo typového schvaľovania; nesúhlasí s ustanoveniami, podľa ktorých by sa na kórejské vozidlá nevzťahovali emisné normy pre znečisťujúce látky;
24.
zastáva názor, že vzhľadom na problematické skúsenosti EÚ s lodiarskym priemyslom Kórey je potrebné pri rokovaniach venovať tomuto odvetviu zvláštnu pozornosť;
25.
domnieva sa, že Komisia musí počas rokovaní zohľadňovať aj otázky, ktoré znepokojujú odvetvie poľnohospodárstva v Kórei a Európe, najmä pokiaľ ide o možné negatívne vplyvy dohody o voľnom obchode na citlivé výrobky;
26.
považuje maximálnu úroveň ciel a prehnané požiadavky na označovanie, ktorým čelí liehovarnícky priemysel, za prioritu rokovaní; požaduje prijatie okamžitých opatrení na odstránenie netarifných prekážok pre ovocie a zeleninu a príliš vysokých ciel na konzervované ovocie; považuje za mimoriadne dôležité dosiahnuť uspokojivý výsledok s ohľadom na geografické ukazovatele;
27.
vyjadruje znepokojenie nad ťažkosťami zahraničných spoločností pri vstupovaní na kórejský trh so službami vrátane bankovníctva, poisťovníctva a právneho poradenstva;
28.
prikladá prvoradý význam účinnému presadzovaniu práv duševného vlastníctva, a to aj zavádzaním primeraných trestov za falšovanie a pirátstvo; domnieva sa, že by sa mal použiť osobitný mechanizmus rýchleho a efektívneho riešenia sporov v rámci platných pravidiel WTO, aby sa dalo primerane postupovať proti takýmto a iným nepoctivým obchodným konkurenčným postupom; konštatuje, že prebiehajúce rokovania s Kóreou o ochrane práv duševného vlastníctva by nemali narušiť legitímne politické ciele, napr. prístup k liekom, tým, že sa budú prekračovať záväzky vyplývajúce z dohody TRIPS, no malo by sa namiesto toho podporiť využívanie flexibility v rámci tejto dohody;
29.
nalieha na Južnú Kóreu, aby začala uplatňovať právo na verejné rozširovanie zvukového záznamu v súlade s Medzinárodným dohovorom o ochrane umelcov, výrobcov zvukových záznamov a rozhlasových organizácií (Rímsky dohovor) z roku 1961, Zmluvou Svetovej organizácie duševného vlastníctva (WIPO) o umeleckých výkonoch a zvukových záznamoch (WPPT) z roku 1996 a smernicou Európskeho parlamentu a Rady 2006/115/ES z 12. decembra 2006 o nájomnom práve a výpožičnom práve a o určitých právach súvisiacich s autorskými právami v oblasti duševného vlastníctva Ú. v.
EÚ L 376, 27.12.2006, s.
28.
;
30.
vyzýva Kóreu, aby v plnom rozsahu dodržiavala zmluvy WIPO týkajúce sa internetu (Zmluva WIPO o autorskom práve) z roku 1966 a WPPT) vrátane plnej právnej podpory technologických ochranných opatrení vlastníkov autorských práv a zákazu ich obchádzania, poskytnutia výhradných práv výrobcom zvukových záznamov na všetky formy rozširovania prostredníctvom internetu, stanovenia postupu účinného oznamovania prípadov a odstraňovania protizákonných záznamov, uznávania ochrany dočasných kópií a obmedzovania výnimiek týkajúcich sa vytvárania kópií digitálnych záznamov na súkromné použitie;
31.
nalieha na Kóreu, aby zintenzívnila boj proti internetovému pirátstvu lepšou motiváciou spolupráce sieťových prevádzkovateľov v boji proti tomuto pirátstvu, podporou centra ochrany autorských práv na zabezpečenie ochrany pri dielach zahraničných vlastníkov práv proti internetovému pirátstvu, odhaľovaním a stíhaním subjektov podieľajúcich sa na prevádzke protiprávnych internetových stránok, serverov, pamäťových služieb a služieb výmeny súborov;
32.
zdôrazňuje, že dohoda o voľnom obchode s Kóreou by mala zabezpečiť tieto skutočnosti:
–
zlepšenie a zjednodušenie pravidiel pôvodu Spoločenstva,
–
hlbšie zosúladenie už existujúcich medzinárodných noriem a štandardov namiesto zavádzania nových štandardov,
–
rozšírenie povinností poskytovať informácie a podporu najlepších postupov v oblasti regulácie,
–
transparentnosť mechanizmov štátnej podpory a odstránenie existujúcich netarifných prekážok obchodu;
Severná Kórea a Kaesong
33.
víta úlohu, ktorú má priemyselný komplex Kaesong pri zachovávaní mieru a bezpečnosti v regióne, napriek tomu verí, že zahrnutie tovaru z priemyselného komplexu Kaesong do dohody o voľnom obchode vyvolá vážne problémy právnej a technickej povahy;
34.
odporúča, aby Komisia dôkladne preskúmala, do akej miery mohla ovplyvniť obchodné otázky medzi Severnou a Južnou Kóreou dohodu o voľnom obchode s EÚ;
35.
zdôrazňuje, že dohoda by mala obsahovať aj záväzok neznižovať pracovné normy s cieľom pritiahnuť zahraničné investície do ktorejkoľvek oblasti územia zúčastnených strán vrátane vývozných spracovateľských zón;
Ostatné otázky
36.
verí, že Kórea by mala byť pripravená poskytnúť najmenej rozvinutým krajinám bezcolný a kvótam nepodliehajúci prístup a nasledovať tak príklad iniciatívy EÚ Všetko okrem zbraní, a plne rešpektovať príslušné pracovné a environmentálne normy, čím by vyjadrila pokračujúci záujem o mnohostranné rokovania;
Úloha Európskeho parlamentu
37.
domnieva sa, že legitímnosť dohody a jej prijateľnosť pre verejnosť vyžaduje, aby bol Európsky parlament úzko zapojený do celého priebehu rokovaní a aby mal možnosť vyjadriť svoj názor na prijateľnosť dohodnutého znenia; od Komisie a Rady očakáva, že sa budú snažiť o predloženie dohody formou, ktorá si na základe článku 300 ods. 3 druhý pododsek Zmluvy o ES bude vyžadovať súhlas Európskeho parlamentu;
0 0
38.
poveruje svojho predsedu, aby postúpil toto uznesenie Rade, Komisii, vládam a parlamentom členských štátov a vláde a parlamentu Kórejskej republiky.
