7.3.2012 B7-0131/2012 NÁVRH UZNESENIA predložený so žiadosťou o včlenenie do programu rozpravy o prípadoch porušovania ľudských práv, demokracie a právneho štátu
v súlade s článkom 110 ods. 2 rokovacieho poriadku,
o situácii v Nigérii ( 2012/2550(RSP) )
Charles Tannock
,
Peter van Dalen
,
Tomasz Piotr Poręba
,
Konrad Szymański
,
Ryszard Antoni Legutko
,
Ryszard Czarnecki
v mene skupiny ECR
PE483.178v01-00 B7‑0131/2012 Uznesenie Európskeho parlamentu o situácii v Nigérii ( 2012/2550(RSP) )
Európsky parlament ,
– so zreteľom na svoje predchádzajúce uznesenia o Nigérii, najmä na uznesenie o masových zverstvách v meste Jos v Nigérii zo 6. mája 2010,
– so zreteľom na vyhlásenia vysokej predstaviteľky Únie Catherine Ashtonovej a jej hovorcov, najmä na vyhlásenia z 26. decembra 2011 a 22. januára 2012;
– so zreteľom na ústavu Nigérijskej federatívnej republiky, a najmä na jej ustanovenia o ochrane slobody náboženstva, ktoré sú uvedené v kapitole IV – Právo na slobodu myslenia, svedomia a náboženského vyznania,
– so zreteľom na revidovanú Dohodu z Cotonou, najmä na jej článok 8,
– so zreteľom na článok 110 ods. 2 rokovacieho poriadku,
A. keďže v roku 1999 tretina z 36 štátov Nigérie zaviedla islamský trestný zákonník, čím sa z islamského práva šaría stala najvyššia právna autorita a v rozpore s vnútroštátnou sekulárnou ústavou sa vytvorilo de facto štátne náboženstvo; keďže ustanovenia o ukladaní trestov podľa práva šaría zahŕňajú trest smrti za „sexuálne neprístojné správanie“, amputácie a bičovanie; keďže konania týchto súdov nie sú zlučiteľné s uznávanými medzinárodnými normami riadneho súdneho procesu a sú diskriminačné voči ženám;
B. keďže podľa správ o ľudských právach prišlo v roku 2012 o život približne 1 000 ľudí v dôsledku nábožensky motivovaných násilností v severnej Nigérii;
C. keďže medzi nedávne násilné udalosti patrí aj bombový útok proti sídlu OSN v Abuji z 26. augusta 2011, útoky na kostoly a náboženské symboly na celom území Nigérie počas obdobia Vianoc v roku 2011, vlna útokov, pri ktorých 20. januára v severonigérijskom meste Kano zahynulo viac ako 150 obyvateľov, a samovražedný útok na kostol v meste Jos z 26. februára 2012;
D. keďže teroristická organizácia Boko Haram je zodpovedná za množstvo násilností, ku ktorým došlo v posledných rokoch, a keďže svoje útoky ešte ďalej stupňuje;
E. keďže militantné skupiny na juhu hrozia odvetnými útokmi proti moslimom zo severu žijúcim na juhu, pokiaľ neprestanú útoky proti kresťanom na severe;
F. keďže základnými príčinami násilia nie sú len etnické alebo náboženské rozpory, ale aj všadeprítomná chudoba, nerovnosť, klientelistické systémy a vražedné politické rozkoly; keďže napriek tomu, že Nigéria je ôsmym najväčším producentom ropy na svete, väčšina z jej obyvateľov žije pod hranicou chudoby;
G. keďže v roku 2012 sa v Nigérii začali celoštátne štrajky a masové demonštrácie proti vládnej korupcii a prudko stúpajúcim cenám pohonných hmôt po tom, ako sa na ne zrušili dotácie;
H. keďže EÚ je významným finančným darcom pre Nigériu a keďže Európska komisia a federálna vláda Nigérie podpísali 12. novembra 2009 dokument medzi Nigériou a ES o stratégii krajiny a národný indikatívny program na obdobie 2008 – 2013, na základe ktorého bude EÚ financovať projekty zamerané okrem iného na mier, bezpečnosť a ľudské práva;
1. dôrazne odsudzuje teroristické útoky na kresťanské spoločenstvá, ich majetok a symboly, ako aj násilné strety, ktorých výsledkom sú tragické straty na životoch; vyjadruje svoju solidaritu a sústrasť obetiam a ich rodinám;
2. vyzýva federálnu vládu a vlády jednotlivých štátov, aby sa viac snažili o ochranu zraniteľných spoločenstiev, najmä spoločenstiev v severnej a centrálnej časti krajiny, predovšetkým v štátoch Yobe a Bauči, a to tým, že posilnia pravidelné policajné hliadky;
3. víta úsilie vyvinuté na federálnej a štátnej úrovni, ktorého výsledkom je zadržanie osôb, o ktorých je známe alebo o ktorých sa zistilo, že boli zapojené do násilných útokov; vyzýva nigérijské orgány, aby skoncovali so stavom beztrestnosti tým, že zabezpečia stíhanie páchateľov zločinov, a aby zamedzili tomu, aby obyvatelia brali spravodlivosť do vlastných rúk;
4. vyzýva nigérijské orgány, aby sa nielen snažili predchádzať ďalšiemu násiliu, ale aby tiež riešili hlavné príčiny, ako je systém almádžirí, všadeprítomná chudoba, ekonomické nerovnosti, nedostupnosť úrodnej poľnohospodárskej pôdy a iných zdrojov, korupcia, policajné násilie a nenávistné verbálne prejavy;
5. vyzýva vládu Nigérie, aby zasiahla v prípade osôb súdených na základe práva šaría a odsúdených na smrť, amputáciu, bičovanie alebo iné neľudské a ponižujúce zaobchádzanie, ktoré je v rozpore s ústavou Nigérie a medzinárodným právom v oblasti ľudských práv;
6. naliehavo žiada EÚ, aby pokračovala v politickom dialógu s Nigériou podľa článku 8 revidovanej Dohody z Cotonou a aby v tejto súvislosti riešila otázky týkajúce sa slobody myslenia, svedomia, náboženského vyznania a viery, ktoré sú zakotvené vo svetových, v regionálnych a vo vnútroštátnych nástrojoch v oblasti ľudských práv;
7. poveruje svojho predsedu, aby postúpil toto uznesenie Rade, Komisii, vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, ako aj vláde a parlamentu Nigérie.
