Otázka na písomné zodpovedanie E-000021/2012
Komisii
článok 117 rokovacieho poriadku
Monika Flašíková Beňová (S&D)
(11. januára 2012)
Vec: Elektromobilita
Problematika elektromobility patrí medzi diskutované otázky.
Súvisí s vývojom nových, inovatívnych a energeticky efektívnych riešení.
Medzi hlavné prekážky úspechu takýchto vozidiel v členských krajinách patrí vysoká počiatočná investícia, krátky dojazd a skutočnosť, že veľká časť elektriny sa stále nevyrába z obnoviteľných zdrojov.
Podľa plánu Európskej komisie by sa mal počet automobilov s konvenčným pohonom do roku 2030 znížiť o polovicu a do roku 2050 by sa mali postupne úplne prestať používať.
Zavádzanie elektromobilov by malo obmedziť hluk, emisie či preťaženie ciest v Európe.
V členských krajinách západnej Európy sa už začali spúšťať schémy prenajímania takýchto vozidiel, v strednej Európe sa ešte len začínajú budovať prvé nabíjacie stanice.
Elektromobily sú realitou v Nemecku, Švajčiarsku, Belgicku či vo Francúzsku.
Má Komisia nejaké špeciálne plány na podporu projektov elektromobility v strednej a východnej Európe?
