21.4.2008
NÁVRH UZNESENIA
ktorý na základe vyhlásenia Komisie
v súlade s článkom 103 ods. 2 rokovacieho poriadku
predkladajú Graham Watson, Dirk Sterckx
v mene skupiny ALDE
o stroskotaní lode New Flame a jeho dôsledkoch pre oblasť Gibraltárskeho zálivu
Uznesenie Európskeho parlamentu o stroskotaní lode New Flame a jeho dôsledkoch pre oblasť Gibraltárskeho zálivu
Európsky parlament ,
–
so zreteľom na články 71, 80 a 251 Zmluvy o ES,
–
so zreteľom na svoje predchádzajúce uznesenia o právnych predpisoch v oblasti námornej dopravy (tzv. námorných balíkoch) a o námornej bezpečnosti,
–
so zreteľom na článok 103 ods. 2 rokovacieho poriadku,
A.
keďže 12. augusta 2007 došlo neďaleko Gibraltáru ku kolízii ropného tankera s dvojitým trupom a nákladnej lode New Flame, ktorá vyústila do potopenia nákladnej lode,
B.
keďže bolo zistených niekoľko menších ropných škvŕn, ktoré by mohli súvisieť so stroskotaním lode New Flame,
C.
keďže táto námorná oblasť je pravidelne vystavená nelegálnemu vypúšťaniu palivových nádrží a balastných vôd,
D.
keďže celý Gibraltársky záliv a jeho pobrežie sa vyznačuje vysokou hustotou obyvateľstva, hospodárskymi, obchodnými a turistickými aktivitami a námornou dopravou,
E.
keďže priamo na mieste sa vykonalo množstvo záchranných akcií a operácií,
F.
keďže treba vyvinúť maximálne úsilie a prijať všetky opatrenia s cieľom zabrániť znečisteniu morského dna a rybolovných a pobrežných oblastí, najmä vzhľadom na 42 000 ton šrotu, ktorý sa nachádza vo vraku lode,
G.
keďže dopĺňanie paliva v pobrežných vodách nie je samo o sebe v rozpore s právom ES v oblasti životného prostredia a viedlo by k znečisteniu len v prípade, že by sa táto činnosť vykonávala neprofesionálnym spôsobom, bez ohľadu na ochranu životného prostredia, v nepriaznivom počasí alebo za zlých podmienok na mori,
H.
keďže podľa smernice 2002/59/ES Ú. v.
ES L 208, 5.
8.
2002, s.
10. by členské štáty mali prijať primerané opatrenia s cieľom v čo najväčšej miere obmedziť alebo v prípade potreby zakázať dopĺňanie paliva lodí vo svojich teritoriálnych vodách,
I.
keďže činnosti súvisiace s dopĺňaním paliva v Gibraltáre upravuje kódex postupov, ktorý uplatňuje vedúci inšpektor, a licenčný postup,
J.
keďže tretí námorný balík, ktorý prijal Európsky parlament v prvom čítaní už pred rokom a ktorý je v súčasnosti predmetom riadneho rokovania v Rade, poskytuje celý súbor opatrení na riešenie prípadov námorných havárií čo najúčinnejším a z hľadiska životného prostredia čo najprijateľnejším spôsobom,
1.
vyjadruje úľavu nad tým, že kolízia medzi oboma loďami si nevyžiadala žiadne obete a nebolo zaznamenané žiadne znečistenie väčšieho rozsahu;
2.
vyjadruje poľutovanie nad tým, že došlo k malým únikom, ktorým sa nedalo zabrániť, a že v dôsledku zlých poveternostných podmienok a opatrení potrebných na odstránenie vraku bolo pobrežie Gibraltárskeho zálivu zasiahnuté znečistením malého rozsahu;
3.
upozorňuje na to, že ku kolízii a neskoršiemu potopeniu lode došlo v Stredozemnom mori, a nie v zálive; v nadväznosti na znečistenie malého rozsahu, ktorého pôvod treba ešte stále objasniť, zdôrazňuje, že všetky príslušné orgány spravujúce oblasť zálivu a jeho pobrežie a riadiace záchranné práce súvisiace s loďou New Flame musia byť naďalej mimoriadne obozretné, pokiaľ ide o prípadné zneužitie situácie a vyprázdňovanie palivových nádrží a vylievanie balastných vôd;
4.
vyzdvihuje rýchlosť a účinnosť, s akou Európska námorná bezpečnostná agentúra reagovala na žiadosť španielskych orgánov o pomoc; zdôrazňuje, že Európska únia schválila zvýšenie prevádzkových a finančných zdrojov agentúry a že na účel poskytnutia pomoci v rôznych námorných oblastiach EÚ bude k dispozícii väčšie množstvo plavidiel;
5.
domnieva sa, že napriek odlišným postojom, pokiaľ ide o suverenitu teritoriálnych vôd Gibraltáru, gibraltárska vláda a španielske orgány preukázali vôľu spolupracovať čo najefektívnejším spôsobom s cieľom zvládnuť haváriu a jej dôsledky pre morské a pobrežné prostredie;
6.
nabáda k maximálnemu úsiliu a opatreniam, ktoré môžu prijať španielske orgány, gibraltárska vláda, prístavné orgány v Algericase a Gibraltáre a všetky zúčastnené strany s cieľom zabezpečiť čo najzodpovednejšie riadenie všetkých činností vykonávaných v zálive;
7.
poznamenáva, že otázky týkajúce sa námornej dopravy a životného prostredia tvoria súčasť budúceho programu trojstranného fóra pre dialóg o Gibraltáre medzi Spojeným kráľovstvom, Španielskom a Gibraltárom, a vyzýva, aby sa v rámci fóra pri najbližšej možnej príležitosti uskutočnilo stretnutie ministrov;
8.
zdôrazňuje, že tretí námorný balík, ktorý je naďalej v prvom čítaní v Rade, zatiaľ čo Európsky parlament prijal pozíciu pred rokom a je ochotný pokročiť a uzavrieť sedem legislatívnych postupov, by Európskej únii poskytol nástroje na predchádzanie námorným nehodám a vyrovnanie sa s ich následkami, najmä v podobe návrhov o monitorovaní námornej dopravy a vyšetrovaní nehôd;
9.
opätovne zdôrazňuje svoju požiadavku adresovanú Rade, aby prevzala zodpovednosť a prijala spoločné pozície k všetkým návrhom;
10.
zdôrazňuje, že niektoré členské štáty zatiaľ neratifikovali Medzinárodný dohovor o občianskoprávnej zodpovednosti za škody vzniknuté v dôsledku znečistenia olejom zo zásobníkov z roku 2001 (zásobníkový dohovor z roku 2001) a Medzinárodný dohovor o zodpovednosti a náhrade škody pri preprave nebezpečných a škodlivých látok na mori z roku 1996 (dohovor HNS); zdôrazňuje, že stroskotanie lode New Flame je jedným z nespočetných príkladov, ktoré sú prejavom naliehavej potreby, aby sa všetky členské štáty stali čo najskôr zmluvnými stranami týchto dohovorov;
11.
poveruje svojho predsedu, aby toto uznesenie postúpil Rade, Komisii, vládam Španielska, Gibraltáru a Spojeného kráľovstva a príslušným regionálnym orgánom.
