15/09/2004
SPOLOČNÝ NÁVRH UZNESENIA
ktorý v súlade s čl. 108 ods. 5 rokovacieho poriadku predložili poslanci:
– Willi Piecyk, Ulrich Stockmann, v mene Socialistickej skupiny v Európskom parlamente
– Paolo Costa, Dirk Sterckx, v mene Skupiny Aliancie demokratov a liberálov za Európu
– Michael Cramer, Evelin Lichtenberger, Margrete Auken, Sepp Kusstatscher, v mene Skupiny zelených/Európskej slobodnej aliancie
– Erik Meijer, v mene Konfederatívnej skupiny Európskej zjednotenej ľavice - Nordickej zelenej ľavice
a ktorý nahrádza návrhy predložené týmito skupinami:
– PSE (B6‑0037/2004),
– Verts/ALE (B6‑0039/2004),
– ALDE/ADLE (B6‑0042/2004),
– GUE/NGL (B6‑0050/2004),
o nadchádzajúcej 35. schôdzi Zhromaždenia Medzinárodnej organizácie civilného letectva (ICAO) v dňoch 28. septembra až 8. októbra 2004
Uznesenie Európskeho parlamentu o nadchádzajúcej 35. schôdzi Zhromaždenia Medzinárodnej organizácie civilného letectva (ICAO) v dňoch 28. septembra až 8. októbra 2004
Európsky parlament ,
–
so zreteľom na nadchádzajúcu 35. schôdzu Zhromaždenia Medzinárodnej organizácie civilného letectva (ICAO), ktorá sa bude konať v Montreale v Kanade od 28. septembra do 8. októbra 2004,
–
so zreteľom na návrh textu, ktorý nahrádza uznesenie Zhromaždenia ICAO A35-WP/77, príloha I o „Trhových opatreniach týkajúcich sa emisií lietadlových motorov“
– so zreteľom na oznámenie Komisie COM(1999) 640 z 1. decembra 1999 a zodpovedajúce uznesenie Európskeho parlamentu zo 7. septembra 2000 Ú. v.
C 135, 7.5.
2001, str. 265. o leteckej doprave a životnom prostredí,
–
so zreteľom na článok 108 ods. 5 rokovacieho poriadku,
A.
vyjadruje znepokojenie nad rýchlo rastúcim vplyvom globálnych emisií leteckej dopravy na klimatické zmeny,
B.
keďže navrhovaný pozmeňujúci a doplňujúci návrh k uzneseniu A35-WP/77 výslovne vylučuje jednostranné zavedenie poplatkov v súvislosti s emisiami v oblasti letectva, bez ohľadu na existujúce usmernenie ICAO v tejto veci, keďže toto by bolo kontraproduktívne v rámci integrovaných politík v oblasti životného prostredia a dopravy a EÚ by stratila svoje práva na iniciovanie legislatívy v tejto oblasti,
C.
so zreteľom na prácu, ktorú vykonal Výbor ICAO pre ochranu životného prostredia v oblasti leteckej dopravy (CAEP) vo februári 2004,
1.
Zastáva názor, že predložený pozmeňujúci a doplňujúci návrh k uzneseniu A35-WP/77, ktorý je zameraný na úplné oslobodenia medzinárodnej leteckej dopravy od poplatkov súvisiacich s emisiami, je neprijateľný, predstavuje pre ICAO krok späť a podkopáva dôveryhodnosť organizácie v oblasti emisií, podporuje Európsku radu, členské štáty a Komisiu vo vyjadrovaní výhrad voči vylúčeniu hospodárskych opatrení pre rozvoj udržateľnejšej politiky v oblasti leteckej dopravy, nalieha na zhromaždenie, aby odmietlo tento pozmeňujúci a doplňujúci návrh a vyzýva všetkých členov ICAO, aby konštruktívne prispeli ku Konferencii strán (COP 10) o klimatických zmenách (6.-7. decembra 2004),
2.
Nalieha na zástupcov členských štátov EÚ na zhromaždení, aby sa pričinili o to, aby ICAO urýchlene pokračovala v rozvoji opatrení na ochranu životného prostredia v oblasti leteckej dopravy, ktoré sa týkajú:
(a) prijatia nových, prísnejších štandardov pre emisie NOx
(b) uplatňovania medzinárodného otvoreného systému obchodovania s emisiami,
(c) rozvoja a možného zavedenia medzinárodných ciel v oblasti emisií CO2,
3.
Zastáva názor, že Európska komisia by mala mať zastúpenie v zhromaždení ICAO,
4.
Poveruje predsedu, aby postúpil toto uznesenie Komisii, Rade, vládam a parlamentom členských štátov a kandidátskych krajín, vláde Spojených štátov amerických a predsedovi a členom zhromaždenia ICAO.
