2.10.2008
NÁVRH UZNESENIA
ktorý na základe vyhlásení Európskej rady a Komisie
v súlade s článkom 103 ods. 2 rokovacieho poriadku
predkladá André Brie
v mene skupiny GUE/NGL
o výsledkoch parlamentných volieb v Bielorusku
Uznesenie Európskeho parlamentu o výsledkoch parlamentných volieb v Bielorusku
Európsky parlament ,
–
so zreteľom na predbežné zistenia a závery volebnej pozorovateľskej misie OBSE na parlamentných voľbách v Bielorusku 28. septembra 2008,
–
so zreteľom na svoje predchádzajúce uznesenia o Bielorusku, najmä uznesenie z 22. mája 2008 o väznení politických oponentov v Bielorusku,
–
so zreteľom na článok 103 ods. 2 rokovacieho poriadku,
A.
keďže OBSE vyslala asi 450 medzinárodných pozorovateľov zo 43 krajín vrátane 320 krátkodobých pozorovateľov a 58 odborníkov a dlhodobých pozorovateľov, ako aj 66 poslancov a pracovníkov Parlamentného zhromaždenia OBSE,
B.
keďže volebná pozorovateľská misia OBSE potvrdila zlepšenia vo volebnom procese, ako sú otvorenejší prístup opozičných predstaviteľov k volebným komisiám, rozhodnutie o jednorazovej repríze päťminútových kandidátskych spotov v hlavnom vysielacom čase a lepšie možnosti kandidátov na organizovanie mítingov na povolených miestach bez možnosti výberu; keďže spolupráca úradov s pozorovateľskou misiou OBSE sa podstatne zlepšila; keďže hlasovanie bolo dobre zorganizované,
C.
keďže volebné prostredie Bieloruska opäť neumožnilo skutočnú politickú súťaž a nezabezpečilo rovnaké zaobchádzanie s volebnými konkurentmi zo strany úradov; keďže pretrvávajú vážne obavy v súvislosti so základnými právami, ako sú sloboda zhromažďovania a sloboda prejavu; keďže legislatívny rámec stále kladie prekážky pred voľby v súlade so záväzkami OBSE; keďže zloženie volebnej komisie oslabilo dôveru zainteresovaných ľudí voči volebnému procesu; keďže sa vyskytli vážne nedostatky v súvislosti s transparentnosťou sčítania hlasov,
D.
keďže bieloruská vláda sa ešte pred parlamentnými voľbami zaviazala, že vytvorí podmienky na slobodné, spravodlivé a transparentné voľby; keďže úrady pravdepodobne nesprávne vyslali alebo nesprávne prijali opakované signály dobrej vôle;
E.
keďže volebná pozorovateľská misia OBSE dospela k záveru, že „tieto voľby v konečnom dôsledku nesplnili záväzky OBSE na demokratické voľby“,
1.
rozhodne odsudzuje skutočnosť, že parlamentné voľby v Bielorusku nesplnili uznávané medzinárodné normy pre demokratické voľby; konštatuje, že ani jeden predstaviteľ opozície nebol zvolený do bieloruského parlamentu;
2.
zdôrazňuje, že dodržiavanie ľudských a demokratických práv je základom rozvoja vzťahov medzi EÚ a Bieloruskom, ako je to v prípade vzťahov EÚ s mnohými inými krajinami; vyzýva bieloruské úrady, aby zaručovali v ústave zakotvené demokratické práva, ako sú sloboda prejavu, sloboda združovania a zhromažďovania a sloboda tlače;
3.
konštatuje, že stratégia politickej izolácie Bieloruska zlyhala; zastáva názor, že dialóg a spolupráca sú najlepšími spôsobmi na rozvoj dobrých susedských vzťahov a vzájomného porozumenia vrátane ľudských a demokratických práv; preto požaduje zintenzívnenie oficiálnych, obchodných a kultúrnych výmen medzi EÚ a Bieloruskom a urýchlenie pokroku pri nadväzovaní dobrých susedských vzťahov, ktoré sú vzájomne výhodné;
4.
poveruje svojho predsedu, aby toto uznesenie postúpil Rade, Komisii a vláde a parlamentu Bieloruska.
