Otázka na písomné zodpovedanie E-000018/2012
Komisii
článok 117 rokovacieho poriadku
Monika Flašíková Beňová (S&D)
(11. januára 2012)
Vec: Riešenie dlhovej krízy v eurozóne
Európski lídri sa majú opäť stretnúť na summite EÚ, ktorý bude zameraný na boj Únie s dlhovou krízou eurozóny.
Stály predseda Európskej rady Herman Van Rompuy v tejto súvislosti predstavil svoje návrhy na riešenie situácie.
Vyjadril potrebu kvalitatívnych zmien s cieľom vytvoriť fiškálnu úniu a presvedčiť trhy o tom, že v budúcnosti nedôjde k ďalšiemu zlyhaniu.
Navrhuje dva spôsoby tvorby fiškálnej únie: zavedenie zlatého pravidla do ústav členských krajín podľa limitov stanovených v Pakte stability a rastu – 3 % pre deficit a 60 % pre dlh, pričom dohľad nad implementáciou pravidla na národnej úrovni by mal Súdny dvor Európskej únie, alebo priamou modifikáciou častí zmluvy o fiškálnej disciplíne v eurozóne (článok 136), pričom Komisia by mohla dostať právomoc skúmať a prípadne odmietať návrhy rozpočtov ešte skôr, ako ich schvália národné parlamenty.
Toto totiž súčasné pravidlá nedovoľujú.
Sú podľa názoru Komisie tieto dva navrhované postupy v súlade s právom Európskej únie?
