Odpoveď vysokej predstaviteľky Únie a podpredsedníčky Komisie Catherine Ashtonovej v mene Komisie
(8. decembra 2011)
EÚ pripravuje okamžité opatrenia na podporu stabilizačných priorít Líbye, ako aj dlhodobejšie podporné programy.
V nadväznosti na konferenciu, ktorá sa konala 2. septembra 2011 v Paríži pod názvom Priatelia Líbye, sa dohodlo, že EÚ posúdi potreby vyplývajúce zo situácie po konflikte v týchto oblastiach: riadenie hraníc, posilnenie občianskej spoločnosti a práv žien a médiá/strategická komunikácia.
Organizácia Spojených národov a Svetová banka, s ktorými EÚ veľmi úzko spolupracuje, budú viesť posúdenia v ďalších oblastiach.
Okrem toho EÚ už vyslala do Líbye expertov v oblasti komunikácie, občianskej spoločnosti, riadenia hraníc a bezpečnosti a obstarávania.
Zároveň Komisia okrem stálej humanitárnej pomoci (v rámci ktorej EÚ od začiatku krízy poskytla celkovo približne 155 mil. EUR) uvoľnila 30 mil. EUR na okamžité potreby týkajúce sa stabilizácie, ktoré zahŕňajú: —
krátkodobú technickú pomoc na posilnenie štátnych inštitúcií,
—
zaistenie lepšieho dodržiavania ľudských práv, demokratizácie a rešpektovanie občianskej spoločnosti,
—
zdravie: pomoc na naliehavé potreby súvisiace s konfliktom,
—
vzdelávanie: podporu vybudovania kvalitného vzdelávania, ktoré bude zamerané na najzraniteľnejšie skupiny detí,
—
migráciu: podporu riešenia otázok týkajúcich sa odídencov a kontroly hraníc,
—
bezpečnosť.
Pokiaľ ide o budúce vzťahy, EÚ verí, že Líbya rýchlo prehĺbi svoje vzťahy s Úniou a využije na to všetky nástroje európskej susedskej politiky.
