13.2.2012 B7-0069/2012 NÁVRH UZNESENIA predložený na základe vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku
v súlade s článkom 110 ods. 2 rokovacieho poriadku
o situácii v Sýrii ( 2012/2543(RSP) )
Véronique De Keyser
,
Libor Rouček
,
Pino Arlacchi
,
Emine Bozkurt
,
Harlem Désir
,
Ana Gomes
,
Roberto Gualtieri
,
Richard Howitt
,
María Muñiz De Urquiza
,
Raimon Obiols
,
Vincent Peillon
,
Carmen Romero López
v mene skupiny S&D
PE483.128v01-00 B7‑0069/2012 Uznesenie Európskeho parlamentu o situácii v Sýrii ( 2012/2543(RSP) )
Európsky parlament,
– so zreteľom na svoje predchádzajúce uznesenia o Sýrii, najmä na uznesenie z 15. decembra 2011 o situácii v Sýrii; z 27. októbra 2011 Prijaté texty, P7_TA(2011)0471 .
o situácii v Egypte a Sýrii, najmä o situácii kresťanských komunít, z 15. septembra 2011 Prijaté texty, P7_TA(2011)0387 .
o situácii v Sýrii, z 27. septembra 2011 Prijaté texty, P7_TA(2011)0476 .
o prípade Rafáh Nášidovej a zo 7. júla 2011 Prijaté texty, P7_TA(2011)0333 .
o situácii v Sýrii, Jemene a Bahrajne v súvislosti so situáciou v arabskom svete a severnej Afrike,
– so zreteľom na závery Európskej rady z 30. januára 2012, 9. decembra 2011 a 23. októbra 2011,
– so zreteľom na závery Rady pre zahraničné veci o Sýrii z 23. januára 2012, 1. decembra 2011, 14. novembra 2011 a 10. októbra 2011,
– so zreteľom na rozhodnutie Rady o sprísnení opatrení voči Sýrii z 23. januára 2012 a na rozhodnutie Rady 2011/782/SZBP z 1. decembra 2011 o reštriktívnych opatreniach voči Sýrii, ktorým sa zrušuje rozhodnutie 2011/273/SZBP,
– so zreteľom na vyhlásenia podpredsedníčky Komisie/vysokej predstaviteľky Únie pre zahraničné veci a bezpečnostnú politiku o Sýrii z 23. januára 2012, 2. decembra 2011, 3. a 28. novembra 2011, 8. októbra 2011, ako aj na vyhlásenie jej hovorcu z 23. novembra 2011,
– so zreteľom na vyhlásenie delegácie EÚ v Sýrii o zavraždení generálneho tajomníka arabského Sýrskeho Červeného polmesiaca Dr. Abdurrazáka Džbírúza 27. januára 2012,
– so zreteľom na spoločné oznámenie Európskej komisie a podpredsedníčky Komisie/vysokej predstaviteľky Únie pre zahraničné veci a bezpečnostnú politiku Európskemu parlamentu, Rade, Hospodárskemu a sociálnemu výboru a Výboru regiónov z 25. mája 2011 s názvom Nová reakcia na meniace sa susedstvo,
– so zreteľom na záverečné vyhlásenie z barcelonskej euro-stredomorskej ministerskej konferencie z 27. a 28. novembra 1995 (barcelonské vyhlásenie) a na spoločné vyhlásenie z parížskeho summitu pre Stredozemie z 13. júla 2008, ktorých signatárom je aj Sýria,
– so zreteľom na rezolúciu VZ OSN z 22. novembra 2011 o ľudských právach v Sýrii,
– so zreteľom na rezolúciu Rady OSN pre ľudské práva o situácii v oblasti ľudských práv v Sýrskej arabskej republike z 2. decembra 2011,
– so zreteľom na vyhlásenie vysokej komisárky OSN pre ľudské práva Navi Pillayovej prijaté 2. decembra 2011 na 18. mimoriadnom zasadnutí Rady OSN pre ľudské práva, ktorého cieľom bolo preskúmať situáciu v oblasti ľudských práv v Sýrskej arabskej republike,
– so zreteľom na správu nezávislej medzinárodnej vyšetrovacej komisie pre Sýrsku arabskú republiku z 23. novembra 2011,
– so zreteľom na rezolúciu Tretieho výboru Valného zhromaždenia OSN o situácii v oblasti ľudských práv v Sýrskej arabskej republike z 22. novembra 2011,
– so zreteľom na Všeobecnú deklaráciu ľudských práv z roku 1948,
– so zreteľom na Medzinárodný pakt o občianskych a politických právach, Medzinárodný pakt o hospodárskych, sociálnych a kultúrnych právach, Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu, Dohovor o právach dieťaťa, Opčný protokol o účasti detí v ozbrojených konfliktoch a Dohovor o zabránení a trestaní zločinu genocídy, ktorých je Sýria zmluvnou stranou,
– so zreteľom na rozhodnutia Ligy arabských štátov (LAS) o Sýrii z 12. februára a 22. januára 2012 a na jej iniciatívu hľadať podporu pre politické riešenie v BR OSN; so zreteľom na jej sankcie proti Sýrii z 27. novembra 2011; jej akčný plán z 2. novembra 2011 a jej vyhlásenia z 12., 16. a 24. novembra 2011, 16. októbra 2011 a 27. augusta 2011,
– so zreteľom na vyhlásenie Organizácie islamskej spolupráce z 30. novembra 2011, v ktorom vyzýva vládu Sýrie na okamžité zastavenie používania neprimeranej sily proti občanom Sýrie a na rešpektovanie ľudských práv,
– so zreteľom na rozhodnutie vlády Tureckej republiky z 30. novembra 2011 zaviesť hospodárske sankcie voči Sýrii,
– so zreteľom na článok 110 ods. 2 rokovacieho poriadku,
A. keďže podľa odhadov OSN bolo od marca 2011 v Sýrii zabitých viac než 6 000 ľudí vrátane vyše 400 detí, mnoho ďalších osôb bolo zranených, podľa správ boli tisíce zadržaných vrátane 380 detí a desaťtisíce ľudí hľadali útočisko v susedných štátoch, alebo boli vnútorne vysídlení v dôsledku brutálnej represie režimu voči vlastným obyvateľom; keďže od začiatku februára 2012 sa bombardovanie a ťažké ostreľovanie mesta Homs a jeho civilného obyvateľstva dramaticky zvýšilo a zapríčinilo podľa odhadov viac než 500 úmrtí;
B. keďže napriek širokému medzinárodnému odsúdeniu aj naďalej pretrvávajú násilné tvrdé zásahy a závažné porušovanie ľudských práv vrátane týrania a sexuálneho násilia zo strany sýrskych orgánov a vojenských a bezpečnostných síl voči nenásilným civilistom, a to aj deťom, čo môže predstavovať zločiny proti ľudskosti; keďže hrozí, že situácia v Sýrii prerastie do občianskej vojny;
C. keďže podľa správ mestá po celej Sýrii obliehajú, bombardujú a ostreľujú provládne sily; keďže prístup k zásobám potravín a zdravotníckych potrieb je veľmi ťažký; keďže mnohí Sýrčania sú v dôsledku násilia a vysídľovania vystavení rýchlo sa zhoršujúcej humanitárnej situácii;
D. keďže početné sľuby reforiem a amnestií, ktoré vyhlásil a prisľúbil prezident Baššár al-Asad, neboli nikdy zrealizované a režim stratil všetku dôveryhodnosť, čo vyvolalo rozšírené výzvy medzinárodného spoločenstva na odstúpenie prezidenta; keďže sýrska vláda využíva na súdenie politických aktivistov a obhajcov ľudských práv Najvyšší súd štátnej bezpečnosti, teda osobitný súd, ktorý nepatrí do bežného systému trestného súdnictva; keďže násilie sprevádzajú aktivity režimu a jeho podporovateľov, ktoré sú zamerané na zvyšovanie sektárskeho napätia a podnecovanie konfliktov medzi etnickými a náboženskými skupinami v krajine;
E. keďže vzhľadom na veto Číny a Ruska Bezpečnostná rada OSN nebola doteraz schopná primerane reagovať na krízu v Sýrii, vyzvať prezidenta Baššára al-Asada na rezignáciu a odsúdiť rozšírené, systematické a hrubé porušovanie ľudských práv a základných slobôd – napríklad zabíjanie, svojvoľné popravy, prenasledovanie, svojvoľné zadržiavanie, nútené zmiznutia, mučenia, zlé zaobchádzanie, znásilňovanie a iné činy sexuálneho násilia voči civilnému obyvateľstvu vrátane detí, ako aj odmietanie a obštrukcie, pokiaľ ide o lekársku pomoc zraneným – zo strany sýrskych úradov a vojenských a bezpečnostných síl:
F. keďže 12. februára 2012 sa Liga arabských štátov rozhodla prerušiť na podporu sýrskej opozície všetku diplomatickú spoluprácu so Sýriou a žiadala vyslanie mierovej misie OSN a Ligy arabských štátov do Sýrie; keďže 22. januára 2012 sa Liga arabských štátov rozhodla vyzvať Baššára al-Asada, aby odovzdal moc do rúk svojho zástupcu, a žiadala okamžite zastaviť porušovanie akýchkoľvek ľudských práv a útoky proti právu na slobodu prejavu; keďže Liga arabských štátov sa rozhodla hľadať podporu politického riešenia v BR OSN;
G. keďže 27. januára 2012 Maroko predložilo v OSN návrh rezolúcie s cieľom podporiť výzvy Ligy arabských štátov na presadenie otvoreného a mierového politického procesu vedeného Sýrčanmi; keďže 4. februára 2011 Čína a Rusko vetovali návrh rezolúcie BR OSN, ktorá mala podporiť plán Ligy arabských štátov a odsúdiť tvrdý zásah v Sýrii; keďže sýrska opozícia zdôraznila, že veto Číny a Ruska v BR OSN dodá sýrskej vláde dôveru, aby konala bez obmedzenia;
H. keďže sýrske orgány naďalej odopierajú medzinárodným novinárom a pozorovateľom vstup do krajiny; keďže bol zabitý francúzsky novinár a zranený holandský novinár, keď plnili dôležitú úlohu pri poskytovaní nezávislých informácií o dianí v Sýrii;
I. keďže 23. januára 2012 Európska únia sprísnila reštriktívne opatrenia voči Sýrii pridaním ďalších 22 jednotlivcov a 8 subjektov do zoznamu tých, na ktorých sa vzťahuje zmrazenie majetku a zákaz vstupu do EÚ, čím sa zvýšil celkový počet subjektov, na ktoré sa vzťahuje zmrazenie majetku, na 38 a počet osôb, na ktoré sa vzťahuje zmrazenie majetku a zákaz udeľovania víz, na 108; keďže reštriktívne opatrenia voči Sýrii zahŕňajú zbrojné embargo, zákaz dovozu sýrskej ropy a zákaz nových investícií do sýrskeho petrochemického a finančného odvetvia, a predovšetkým zákaz vývozu z EÚ do Sýrie, pokiaľ ide o informačné a komunikačné technológie (IKT), ktoré vláda môže použiť na porušovanie ľudských práv občanov;
J. keďže Spojené štáty zatvorili svoje veľvyslanectvo v Sýrii; keďže Francúzsko, Taliansko, Kuvajt, Maroko, Holandsko, Omán, Katar, Saudská Arábia, Španielsko, Spojené arabské emiráty a Spojené kráľovstvo odvolali svojich veľvyslancov zo Sýrie a Nemecko nevymenovalo nového; keďže Líbya a Tunisko, štáty Rady pre spoluprácu v Perzskom zálive, vyhostili sýrskych veľvyslancov akreditovaných do týchto krajín;
K. keďže Rada vo svojich záveroch z 23. januára znovu apeluje na sýrsku opozíciu, aby vyvinula maximálne úsilie na posilnenie koordinácie ďalších krokov v záujme plynulého prechodu Sýrie na demokratický, stabilný a otvorený štát, ktorý zaručuje práva menšín; keďže aj EÚ podporuje Ligu arabských štátov v tomto smere;
L. keďže poslanci Európskeho parlamentu začali v uplynulých mesiacoch dialóg a výmenu názorov s rôznymi predstaviteľmi sýrskej opozície v exile i priamo v krajine;
M. keďže Sýrska národná rada a Slobodná sýrska armáda majú pod kontrolou časť sýrskeho územia;
N. keďže kríza v Sýrii ohrozuje stabilitu a bezpečnosť celého blízkovýchodného regiónu;
O. keďže Liga arabských štátov vyslala do Sýrie pozorovateľskú misiu; keďže v dôsledku nedostatočnej spolupráce zo strany sýrskych úradov a neplnenia akčného plánu, ktorý zaväzoval Sýriu úplne zastaviť násilie proti civilistom, oslobodiť politických väzňov, odstrániť vojenské jednotky, tanky a zbrane z miest a keďže sa uskutočnili útoky na pozorovateľov a ich schopnosť slobodne podávať správy bola ohrozená, liga sa rozhodla skončiť svoju pozorovateľskú misiu;
P. keďže Rusko naďalej predáva sýrskemu režimu zbrane a má v Sýrii námornú základňu;
Q. keďže od marca 2011 hľadali v Turecku útočisko desaťtisíce sýrskych utečencov; keďže 7. februára 2012 turecký premiér v prejave k poslaneckej skupine povedal, že Turecko pomáha so západnými spojencami pripraviť novú iniciatívu na podporu oponentov sýrskeho režimu; keďže Turecko poskytuje útočisko viacerým predstaviteľom sýrskej opozície vrátane niekoľkých ľudí zo Slobodnej sýrskej armády;
1. opätovne čo najdôraznejšie odsudzuje brutálne represie sýrskeho režimu voči obyvateľstvu vrátane detí, najmä v meste Homs; vyjadruje sústrasť rodinám obetí; opakovane vyjadruje solidaritu s nenásilným zápasom sýrskych obyvateľov za slobodu, dôstojnosť a demokraciu a vyzdvihuje ich odvahu a odhodlanie, s osobitným zreteľom na ženy, ktoré hrajú v tomto zápase dôležitú úlohu;
2. opätovne vyzýva na okamžité ukončenie brutálnych represií sýrskeho režimu voči obyvateľstvu a v súvislosti s tým žiada predovšetkým okamžité odvolanie sýrskych vojsk a tankov zo všetkých sýrskych miest;
3. berie na vedomie zlyhanie sýrskeho režimu – najmä prezidenta Baššára al-Asada, ktorý ako najvyšší ústavný činiteľ sýrskeho štátu nesie hlavnú zodpovednosť – pri dodržiavaní medzinárodných záväzkov v oblasti ľudských práv; opätovne žiada okamžité skončenie násilných zásahov proti pokojným demonštrantom a skončenie šikanovania ich rodín, násilia voči humanitárnym pracovníkom a mučenia a sexuálneho násilia voči odporcom režimu vrátane detí; žiada aj okamžité prepustenie všetkých zadržiavaných, politických väzňov, obhajcov ľudských práv, blogerov a novinárov a žiada neobmedzený prístup medzinárodných humanitárnych organizácií a organizácií v oblasti ľudských práv, ako aj medzinárodných médií do krajiny;
4. opakuje svoju výzvu prezidentovi Baššárovi al-Asadovi a jeho režimu, aby okamžite odstúpili a umožnili pokojný prechod krajiny k demokracii;
5. opakuje svoju výzvu, aby Medzinárodný trestný súd urýchlene, nezávisle a transparentne vyšetril rozsiahle, systematické a hrubé porušovanie ľudských práv a základných slobôd zo strany sýrskych orgánov a vojenských a bezpečnostných síl a aby tak zabezpečil, že všetky osoby zodpovedné za tieto činy, ktoré môžu predstavovať zločiny proti ľudskosti, sa budú zodpovedať pred medzinárodným spoločenstvom, osobitne prezident Baššár al-Asad;
6. vyzýva na pokojný a skutočný prechod k demokracii, ktorý spĺňa legitímne požiadavky obyvateľov Sýrie a je založený na procese otvoreného vnútroštátneho politického dialógu so zapojením všetkých demokratických síl a občianskej spoločnosti v krajine; naliehavo vyzýva opozičné sily, aby sa pri ochrane obyvateľstva vyhli nástrahám, akými sú ďalšie stupňovanie násilia a militarizácia situácie; vyjadruje vážne obavy, že zastrašovanie zo strany sýrskych orgánov môže siahať až k opozičným aktivistom v exile, a vyzýva členské štáty EÚ, aby zvážili možnosť vyhostenia sýrskych diplomatov, ktorí sú zapojení do takýchto prípadov, z krajín EÚ alebo možnosť prijatia iných náležitých opatrení;
7. varuje pred medzinárodným vojenským zásahom v Sýrii, ale nalieha na EÚ, aby výrazne rozšírila sankcie a diplomatický tlak proti sýrskemu režimu a zároveň zabezpečila, že tieto sankcie neuškodia civilnému obyvateľstvu;
8. víta a podporuje úsilie, ktoré sýrska opozícia neustále vynakladá v krajine i mimo nej v záujme vytvorenia jednotnej platformy a pokračovania spolupráce s medzinárodným spoločenstvom, najmä s Ligou arabských štátov, ako aj jej úsilie zamerané na vytvorenie spoločnej vízie budúcnosti Sýrie a prechod na demokratický systém; naďalej podporuje sýrsku opozíciu vrátane Sýrskej národnej rady a zdôrazňuje, že je dôležité, aby sa sýrska opozícia a Slobodná sýrska armáda zaviazali dodržiavať ľudské práva a základné slobody a naďalej zachovávať jednoznačný záväzok, pokiaľ ide o mierový a otvorený prístup; podporuje závery Rady z 23. januára 2012 a naliehavo vyzýva EÚ a jej členské štáty, aby ich urýchlene vykonali a aby zároveň našli nové spôsoby posilnenia nevojenskej pomoci sýrskym opozičným silám; naliehavo žiada Komisiu, aby zvýšila podporu a pomoc sýrskej opozícii a občianskej spoločnosti;
9. víta odhodlanie EÚ naďalej sa usilovať o zvýšenie medzinárodného tlaku na sýrsky režim; podporuje rozhodnutie Rady pre zahraničné veci z 23. januára 2012 zaviesť nové reštriktívne opatrenia voči sýrskemu režimu a vyzýva v tejto súvislosti na ďalšie cielené sankcie;
10. odsudzuje bombové útoky z 23. decembra 2011 a 6. januára 2012 v Damasku a z 10. februára 2012 v Aleppe, ktoré si vyžiadali ľudské životy a zranenia; odsudzuje aj útok z 11. januára 2012, pri ktorom zahynul francúzsky novinár, niekoľkí sýrski civilisti a zranilo sa mnoho ďalších ľudí vrátane holandského novinára; pripomína sýrskym úradom, že je ich povinnosťou zaistiť bezpečnosť a ochranu všetkých ľudí v krajine;
11. víta a podporuje rezolúcie o situácii v oblasti ľudských práv v Sýrii, ktoré prijalo Valné zhromaždenie OSN, Rada OSN pre ľudské práva a Tretí výbor Valného zhromaždenia OSN, ako aj správu nezávislej medzinárodnej vyšetrovacej komisie o Sýrii; vyzýva na okamžité pozastavenie členstva Sýrie vo Výbore UNESCO pre ľudské práva;
12. vyjadruje poľutovanie nad tým, že Bezpečnostná rada OSN opakovane nebola schopná adekvátne reagovať na prebiehajúce brutálne udalosti v Sýrii a že Rusko a Čína využili právo veta v Bezpečnostnej rade OSN na blokovanie návrhu uznesenia o Sýrii, čím hlasovali proti návrhu Ligy arabských štátov na pokojnú zmenu, a to vníma al-Asadov režim ako povolenie na zosilnenie represívnych prostriedkov v krajine s použitím ťažkých zbraní a bezohľadného násilia proti neozbrojeným civilistom; opakuje svoju výzvu členským štátom BR OSN, predovšetkým Rusku a Číne, aby si splnili svoju úlohu pri zabezpečení dodržiavania medzinárodných noriem v oblasti ľudských práv v Sýrii; naďalej podporuje úsilie EÚ a jej členských štátov v tejto oblasti; zároveň nabáda BR OSN, aby zločiny spáchané sýrskym režimom proti vlastnému obyvateľstvu oznámila Medzinárodnému trestnému súdu; víta skutočnosť, že Rada OSN pre ľudské práva vymenovala osobitného spravodajcu pre situáciu v oblasti ľudských práv v Sýrii, a nalieha na sýrsku vládu, aby s ním plne spolupracovala;
13. vyzýva Rusko, najväčšieho zámorského dodávateľa zbraní sýrskej vláde, aby okamžite zastavilo dodávky zbraní do Sýrie, a vyzýva EÚ, aby vytvorila čiernu listinu firiem, ktoré dodávajú zbrane do Sýrie; vyzýva v tejto súvislosti všetkých aktérov EÚ, aby plne rešpektovali Kódex Európskej únie pre vývoz zbraní, určený na to, aby sa zabránilo vývozu zariadení, ktoré by mohli byť použité na represie v krajine alebo prispieť k regionálnej nestabilite;
14. vyzýva EÚ, aby obmedzila diplomatické styky so Sýriou, a víta rozhodnutie niektorých členských štátov odvolať svojich veľvyslancov;
15. podporuje úsilie Ligy arabských štátov o ukončenie násilia a presadenie politického riešenia v Sýrii s akčným plánom, ktorý monitoruje pozorovateľská misia; berie na vedomie rozhodnutie Ligy arabských štátov ukončiť svoju pozorovateľskú misiu v Sýrii ako reakciu na rastúce násilie zo strany štátnych orgánov a bezpečnostných služieb; víta rozhodnutie Ligy arabských štátov prehĺbiť spoluprácu s OSN; víta rozhodnutie Ligy arabských štátov uvaliť sankcie na sýrsky režim a podporovať sýrsku opozíciu, ako aj jej výzvu vyslať do Sýrie mierovú misiu OSN a Ligy arabských štátov; vyzýva sýrsky režim, aby sa zdržal akéhokoľvek priameho či nepriameho pokusu destabilizovať susedné krajiny;
16. vyzýva na zvýšenú spoluprácu medzi EÚ a Tureckom v súvislosti so situáciou v Sýrii; víta fakt, že Turecko odsúdilo sýrsky režim a turecký premiér vyzval prezidenta al-Asada, aby okamžite odstúpil, víta aj hospodárske sankcie Turecka voči tomuto režimu a jeho politiku ponechať hranice otvorené pre utečencov;
17. opäť naliehavo vyzýva podpredsedníčku Komisie/vysokú predstaviteľku Únie pre zahraničné veci a bezpečnostnú politiku, aby v spolupráci a koordinácii s Tureckom, Ligou arabských štátov a sýrskou opozíciou vynaložila všetko úsilie potrebné na začatie rokovania o opatreniach na vytvorenie humanitárnych koridorov na sýrsko-tureckých hraniciach s cieľom poskytnúť ochranu sýrskym utečencom a všetkým civilistom, ktorí sa pre pretrvávajúce vojenské represie snažia utiecť z krajiny, a o opatreniach, ktoré pomôžu sýrskej opozícii organizovať sa;
18. poveruje svojho predsedu, aby postúpil toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, vláde a parlamentu Čínskej ľudovej republiky, vláde a parlamentu Ruskej federácie, vláde a parlamentu Sýrskej arabskej republiky a vláde a parlamentu Tureckej republiky.
