Odpoveď vysokej predstaviteľky Únie a podpredsedníčky Komisie Catherine Ashtonovej v mene Komisie
(13. januára 2012)
Dňa 23. októbra 2011 sa konali voľby do ústavodarného zhromaždenia a volebná pozorovateľská misia EÚ vydala predbežnú správu s kladnými pripomienkami týkajúcimi sa kvality volebného procesu, ktorý sa považoval za slobodný a demokratický.
Túto dôležitú skutočnosť privítali vysoká predstaviteľka Únie a podpredsedníčka Catherine Ashtonová, Komisár pre rozšírenie a európsku susedskú politiku, ako aj Rada EÚ.
EÚ sa v plnej miere zaviazala pomáhať Tunisku počas procesu prechodu k demokracii a zároveň uznáva, že tento proces vedie Tunisko a zodpovedá zaň.
EÚ od začiatku podporuje proces prechodu k demokracii, a to prostredníctvom pomoci pri príprave volieb do ústavodarného zhromaždenia a vyslaním volebnej pozorovateľskej misie EÚ.
Okrem toho bola suma pridelených finančných prostriedkov pre Tunisko v rámci nástroja európskeho susedstva a partnerstva (ENPI) zvýšená o ďalších 150 mil. EUR na celkovú sumu 390 mil. EUR na obdobie rokov 2011 až 2013.
Pridelené prostriedky v rámci ENPI sa použijú na riešenie sociálnych a hospodárskych potrieb v Tunisku vrátane podpory hospodárskej transformácie, zamestnanosti, MSP a služieb, spravodlivosti, ako aj osobitnej podpory chudobných vidieckych oblastí.
Ďalšia pomoc sa poskytuje občianskej spoločnosti a médiám, a to prostredníctvom 10 projektov financovaných v rámci európskeho nástroja pre demokraciu a ľudské práva.
Pokiaľ ide o širšie vzťahy, EÚ schválila, že Tunisku ponúkne príležitosť rokovať o prehĺbenej a komplexnej obchodnej dohode, ako aj o rozšírenej dohode v oblasti poľnohospodárstva, v kontexte obnoveného partnerstva medzi EÚ a Tuniskom, čo spojí obe strany v konštruktívnom politickom dialógu v záujme vzájomnej prosperity a spoločných hodnôt vrátane úplného rešpektovania ľudských práv. EÚ takisto navrhla Tunisku začatie dialóg o migrácii, mobilite a bezpečnosti, ktorého výsledkom by mohlo byť uzavretie partnerstva v oblasti mobility.
To by mohlo zároveň viesť k plynulejšiemu a bezpečnejšiemu pohybu osôb medzi Tuniskom a EÚ a k posilneniu medziľudských vzťahov.
