Otázka na písomné zodpovedanie E-012071/2011
Komisii
článok 117 rokovacieho poriadku
Monika Flašíková Beňová (S&D)
(20. decembra 2011)
Vec: Problematika výpočtového mračna
Výpočtové mračno (cloud computing) je inovatívne riešenie, ktoré prináša zmenu v oblasti skladovania informácií a v spôsobe prevádzkovania aplikácií.
Pri tomto systéme sú všetky informácie uložené v tzv. mračne, teda v počítačoch a serveroch, ktoré sú fyzicky umiestnené u poskytovateľa služby, pričom klient ich má k dispozícii pomocou internetu.
Spoločnosť teda nevlastní individuálne počítače a takýmto spôsobom môže výrazne ušetriť na nákladoch na hardvérové vybavenie a spolu s rastom dopytu môže znížiť náklady na jednotku.
Aj napriek nesporným výhodám tohto systému treba konštatovať, že citlivá otázka osobných údajov v tejto súvislosti nie je dostatočne vyriešená.
Smernicu na ochranu osobných údajov členské štáty implementujú rôznym spôsobom, a to prináša problémy.
Európska komisia v tejto súvislosti pripravuje celoeurópsku stratégiu, ktorá by mala byť zverejnená v roku 2012.
—
V akom štádiu sú prípravy tejto stratégie a v akom časovom období ju Komisia plánuje zverejniť?
