P6_TA(2006)0278
Východný Timor
B6-0337 , 0362 , 0364 a 0367/2006
Uznesenie Európskeho parlamentu o Východnom Timore
Európsky parlament
, –
so zreteľom na svoje predchádzajúce uznesenia o Východnom Timore,
–
so zreteľom na vyhlásenie o Východnom Timore z 31. mája 2006, ktoré predsedníctvo urobilo v mene Európskej únie,
–
so zreteľom na informácie, ktoré podal osobitný zástupca generálneho tajomníka OSN Bezpečnostnej rade OSN (5432. schôdza),
–
so zreteľom na článok 115 rokovacieho poriadku,
A.
keďže Východný Timor sužuje násilie od apríla 2006, keď bolo prepustených z armády takmer 600 vojakov, čo je tretina z celkového počtu príslušníkov ozbrojených síl; a keďže 28. – 29. apríla 2006 v dôsledku ozbrojeného konfliktu medzi armádou a prepustenými vojakmi podporovanými civilistami prišlo o život niekoľko osôb, ktorých presný počet nie je zrejmý,
B.
keďže v dôsledku nepokojov a násilností vyvolaných ozbrojenými skupinami mnoho ľudí zomrelo, ešte viac osôb utrpelo zranenia a niekoľko desiatok tisíc ľudí v panike utieklo z hlavného mesta a zostáva na okolitých vrchoch alebo je naďalej bez domova a hľadá útočisko u cirkvi, OSN alebo na veľvyslanectvách,
C.
keďže podľa informácií OSN začali vojaci 25. mája 2006 strieľať na neozbrojených policajtov, pričom 9 z nich zastrelili a 27 zranili,
D.
keďže vo Východnom Timore naďalej pretrváva politická nestabilita, a to aj napriek odstúpeniu ministrov vnútra a obrany a ďalšiemu úsiliu, ktoré vyvinuli východotimorské orgány, a opatreniam, ktoré prijali,
E.
keďže demonštranti požadujú odstúpenie predsedu vlády Mariho Alkatiriho,
F.
keďže zhoršenie dramatickej bezpečnostnej a politickej krízy viedlo východotimorské orgány k tomu, aby požiadali zahraničné vojská o pomoc pri zvládaní svojvoľného násilia a obnovení zákonnosti a poriadku,
G.
podporujúc úsilie prezidenta Xananu Gusmãoa a ministra Ramosa Hortu, ktoré vynaložili v mene vlády v snahe o znovunastolenie politickej a spoločenskej stability v krajine vrátane rozhovorov so zástupcami prepustených vojakov a príslušníkov polície, ktorí v prítomnosti pozorovateľov OSN opustili svoje organizačné štruktúry;
H.
keďže Vysoký komisár OSN pre utečencov informoval, že bez domova zostáva viac ako 100 000 ľudí, ktorí boli v ostatných týždňoch nútení opustiť svoj domov v dôsledku nepokojov vyvolaných prepustením tretiny príslušníkov ozbrojených síl, fragmentáciou policajných síl a násilia zo strany ozbrojených skupín,
I.
keďže platnosť mandátu misie OSN vo Východnom Timore (v súčasnosti UNOTIL), na ktorej sa kedysi zúčastňovalo približne 11 000 vojakov a civilného personálu, ktorá však bola zredukovaná na 130 osôb vrátane personálu a policajných a vojenských poradcov, sa skončí 20. júna 2006 po tom, čo ho Bezpečnostná rada OSN predĺžila v máji 2006 len o jeden mesiac, a to napriek návrhu generálneho tajomníka OSN, aby bol predĺžený o jeden rok,
J.
keďže miera nezamestnanosti vo Východnom Timore sa pohybuje okolo 80 %, pričom 40 % nezamestnaných žije pod hranicou chudoby a 60 % z nich má 18 a menej rokov,
K.
so zreteľom na neodňateľné zvrchované práva ľudu Východného Timoru, predovšetkým na právo využívať svoje prírodné zdroje,
1.
vyzýva všetky strany vo Východnom Timore, aby sa zdržali násilia, aby sa zapojili do všestranného dialógu na urovnanie politických rozdielov a aby sa zúčastnili na demokratickom procese v právnom a ústavnom rámci a tým prispeli k obnoveniu spoločenskej a politickej stability;
2.
víta rozhodnutie orgánov Východného Timoru požiadať o medzinárodné prešetrenie udalostí z 28. – 29. apríla 2006 a z 23.- 25. mája 2006, keď v ozbrojených zrážkach medzi východotimorskou armádou a prepustenými vojakmi podporovanými civilistami prišlo o život niekoľko osôb, ktorých presný počet nie je zrejmý;
3.
vyzýva vládu a prezidenta Východného Timoru, aby podnikli všetky kroky na ukončenie násilia a obnovu bezpečného a stabilného prostredia v plnom súlade s ústavou Východného Timoru;
4.
konštatuje, že úloha, ktorú má zohrávať medzinárodné spoločenstvo, najmä však OSN a jej Bezpečnostná rada, je mimoriadne dôležitá pre proces konsolidácie vo Východnom Timore a jeho nezávislosť a suverenitu, ako aj pre posilnenie demokracie v tejto mladej krajine;
5.
zdôrazňuje, že proces postupného znižovania počtu príslušníkov misie OSN vo Východnom Timore v priebehu posledných štyroch rokov je potrebné zastaviť a žiada o urýchlené rozmiestnenie policajných síl pod vedením OSN na pomoc pri obnove stability a vyslanie mierovej misie s mandátom Organizácie spojených národov ako o to požiadali orgány Východného Timoru 13. júna 2006;
6.
víta predĺženie mandátu OSN podľa návrhov generálneho tajomníka a žiada, aby mierové jednotky a jednotky civilnej polície zostali vo Východnom Timore až do času, kým ich úlohy nebudú môcť prevziať vlastné ozbrojené a policajné sily krajiny;
7.
odporúča, aby sa pri patričnom rešpektovaní suverénnych orgánov Východného Timoru a špecifického charakteru mandátu každej z medzinárodných síl, ktoré v krajine v súčasnosti pôsobia pod dohľadom a kontrolou OSN, vytvorili efektívne kanály horizontálnej komunikácie a spolupráce medzi medzinárodnými silami, ktoré by čo najviac slúžili záujmom východotimorského ľudu, účinnej obnove verejného poriadku a rýchlemu návratu k úplnému fungovaniu inštitúcií;
8.
víta prijatie Východného Timoru do skupiny krajín AKT;
9.
uznáva, že Východný Timor potrebuje politickú, technickú i finančnú podporu pri opätovnej výstavbe infraštruktúry a administratívnych štruktúr, ktoré sú nevyhnutné na obnovu uskutočňovania jeho plánu rozvoja;
10.
vyzýva EÚ a medzinárodné spoločenstvo, aby udržali a zintenzívnili podporu, ktorá je potrebná na upevnenie demokracie a demokratickej kultúry vo Východnom Timore, so zameraním na mnohostrannú kultúru a budovanie inštitúcií, konkrétne parlamentu, vlády, inštitúcií v oblasti súdnictva, bezpečnosti, obrany a orgánov činných v trestnom konaní, a aby pomáhali pri bezodkladnom rozšírení dosahu médií na celú krajinu, ako aj pri posilňovaní sietí v oblasti vzdelávania a zdravotníctva, a zároveň venovali osobitnú pozornosť potrebám žien a detí;
11.
vyzýva medzinárodné spoločenstvo, aby výrazne zvýšilo podporu účinného monitorovania ľudských práv vo Východnom Timore a poskytlo pomoc pri rozvoji miestnych združení pre ľudské práva, ako aj podporu miestnym službám pre obete zneužívania;
12.
vyzýva Radu a Komisiu, aby naliehavo žiadali orgány Východného Timoru o zákaz, rozpustenie a odzbrojenie všetkých polovojenských zoskupení, ozbrojených skupín a ozbrojených civilistov a aby tlmočili vláde Východného Timoru európske znepokojenie, pokiaľ ide o policajné násilie, na všetkých oficiálnych schôdzach a na najvyššej úrovni;
13.
vyzýva štátnych činiteľov Východného Timoru, aby dodržiavali medzinárodné normy v oblasti ľudských práv a zabezpečili, aby bol spôsob zaobchádzania polície a ozbrojených síl s občanmi v súlade s medzinárodnými normami a ustanoveniami v oblasti ľudských práv;
14.
vyzýva konferenciu predsedov, aby schválila vyslanie ad hoc delegácie Európskeho parlamentu do Východného Timoru na jeseň 2006, aby posúdila politickú situáciu a preskúmala adekvátnosť programov pomoci EÚ;
15.
poveruje svojho predsedu, aby toto uznesenie postúpil Rade, Komisii, štátnym orgánom Východného Timoru (konkrétne prezidentovi, parlamentu a vláde), vysokému splnomocnencovi pre spoločnú zahraničnú a bezpečnostnú politiku, osobitnému zástupcovi generálneho tajomníka OSN a Bezpečnostnej rade OSN.
