V atmosfére EÚ bude menej skleníkových plynov
Životné prostredie
2006-04-20 - 09:31
Aj napriek tomu, že od deväťdesiatych rokov 20. storočia sa začali ozónu škodlivé freóny nahrádzať v spotrebičoch či výrobkoch fluorovanými plynmi, sa ukázalo, že ani to nebolo environmentálne najprijateľnejšie riešenie.
Parlament preto prijal novú legislatívu, ktorá obmedzuje, či dokonca zakazuje aj využívanie fluorovaných skleníkových plynov.
Poslanci tým chcú pomôcť členským krajinám EÚ dodržať svoje záväzky vyplývajúce z Kjótskeho protokolu.
Fluorované skleníkové plyny sú menej známe ako napr. oxid uhličitý, vzhľadom na zrýchľujúce sa globálne otepľovanie však majú oveľa škodlivejší negatívny dopad na atmosféru.
Ešte v minulom roku preto EP hlasoval o ich obmedzení, no kvôli niekoľkým sporným bodom Rada s prijatým textom nesúhlasila a muselo dôjsť k zmierovaciemu konaniu.
Kompromis, ktorý sa v ňom podarilo dosiahnuť, dnes definitívne schválili aj europoslanci - navrhované opatrenia teda budú môcť čoskoro vstúpiť do platnosti.
Obe schválené správy sa zaoberajú elimináciou flourovaných plynov, ku ktorej sa zaviazali aj signatári Kjótskeho protokolu.
Jedna sa týka priamo skleníkových plynov a druhá emisií z klimatizačných systémov motorových vozidiel.
V súčasnosti sa využívajú nie len v chladiacich či klimatizačných zariadeniach, ale aj v tesneniach, hasiacich prístrojoch či športovej obuvi.
Dosiahnutie dohody, čiastočné výnimky a možnosť revízie
Sporným bodom bola predovšetkým otázka právneho základu nariadení - teda to, či majú mať prednosť environmentálne pravidlá, alebo harmonizácia právnych predpisov týkajúcich sa vnútorného trhu v EÚ.
Parlament v rokovaniach s Radou bojoval za právo jednotlivých štátov zachovať si možnosť uplatňovania výnimky v podobe striktnejšej environmentálnej legislatívy, Rada zas žiadala, aby v záujme dobre fungujúceho vnútorného trhu platnosť takýchto výnimiek skončila najneskôr 31. decembra 2012.
Výsledok, na ktorom sa obe inštitúcie dohodli a ktorý dnes definitívne odobrili poslanci je kompromisom oboch postojov - Parlament totiž napokon súhlasil s navrhovaným dátumom ukončenia výnimiek, ale len za podmienky, že nariadenie bude obsahovať aj zmienku o možnosti jeho revízie.
Tá prichádza do úvahy vtedy, ak si to vyžiada situácia vyplývajúca zo súčasných alebo budúcich medzinárodných záväzkov v tejto oblasti.
Ako sa schválené opatrenia prejavia v praxi
Smernica o klimatizačných zariadeniach motorových vozidiel má regulovať využívanie spomínaných plynov a zjednotiť schvaľovacie procedúry týkajúce sa klimatizácií v automobiloch medzi členskými krajinami EÚ.
V nových vozidlách majú byť fluorované plyny, ktorých "potenciál globálneho otepľovania" (PGO) je vyšší než 150, zakázané od roku 2011 a pre všetky, teda nielen nové automobily, to bude platiť od roku 2017.
Smernica má vstúpiť do platnosti 20 dní od jej publikácie v Úradnom vestníku EÚ.
Členské štáty budú mať následne 18 mesiacov na to, aby ju transponovali do svojho národného práva.
Smernica upravujúca emisie sa dotkne 25 typov fluorovaných plynov zahrnutých v Kjótskom protokole a zaoberá sa manipuláciou, využívaním a likvidáciou týchto plynov, ako aj označovaním produktov, ktoré ich obsahujú.
Po vstupe novej legislatívy do platnosti budú napríklad zariadenia obsahujúce flourované skleníkové plyny uvádzané na trh len za podmienky, že na nich bude zreteľne vyznačené, ktoré z plynov obsahujú, aké je ich množstvo a či spadajú pod ustanovenie Kjótskeho protokolu.
Inštruktážne návody poskytované k týmto zariadeniam budú navyše musieť obsahovať upozornenie o možnom dopade spomínaných plynov na teplotné zmeny klímy.
Schválený text navrhuje aj rôzne opatrenia týkajúce sa vybavenia klimatizačných a chladiacich zariadení, dodržiavania technických štandardov a súvisiacich inšpekcií, ako aj sprísnenia pravidiel profesijného zaškoľovania a certifikácie firiem pracujúcich so spomínanými plynmi.
Okrem toho sa nové nariadenie zaoberá aj podporou alternatívnych technológií.
Táto smernica má vstúpiť do platnosti 20 dní od jej publikácie v Úradnom vestníku EÚ a až na určité zákazy platné ihneď má nadobudnúť účinnosť o rok neskôr.
Členské štáty budú mať následne 18 mesiacov na to, aby ju transponovali do svojho národného práva.
Ako na adresu dosiahnutého kompromisu uviedol europoslanec a vedúci vyjednávacej delegácie EP Antonios TRAKATELLIS (EPP-ED, EL), "nové nariadenie nám pomôže naplniť naše záväzky z Kjótskeho protokolu a prispeje k boju proti klimatizačným zmenám.
Európa sa teda v tejto oblasti stane svetovým priekopníkom."
20060405IPR07094 Spoločný text schválený Zmierovacím výborom: Skleníkové plyny majú byť výrazne obmedzené:
-//EP//TEXT JOINT-TEXT C6-2006-0065 0 NOT XML V0//SK
-//EP//TEXT IM-PRESS 20051024BKG01776 0 NOT XML V0//SK
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
