P6_TA(2006)0602
Ochrana osobných údajov v rámci policajnej a justičnej spolupráce v trestných veciach
A6-0456/2006
Odporúčanie Európskeho parlamentu Rade o stave rokovaní o rámcovom rozhodnutí o ochrane osobných údajov v rámci policajnej a justičnej spolupráce v trestných veciach ( 2006/2286(INI) )
Európsky parlament
, –
so zreteľom na návrh odporúčania Rade, ktoré predložila Martine Roure v mene Socialistickej skupiny v Európskom parlamente o ochrane osobných údajov v rámci policajnej a súdnej spolupráce v trestných veciach ( B6-0618/2006 ),
–
so zreteľom na svoju pozíciu z 27. septembra 2006 o návrhu rámcového rozhodnutia Rady o ochrane osobných údajov spracovávaných v rámci policajnej a justičnej spolupráce v trestných veciach Prijaté texty, P6_TA(2006)0370 .
(ďalej len "návrh rámcového rozhodnutia"),
–
so zreteľom na stanoviská Európskeho dozorného úradníka pre ochranu údajov v tejto súvislosti z 19. decembra 2005 Ú. v.
EÚ C 47, 25.2.2006, s.
27.
a 29. novembra 2006 Zatiaľ neuverejnené v úradnom vestníku.
,
–
so zreteľom na Dohovor Rady Európy č. 108 o ochrane jednotlivca pri automatizovanom spracovaní osobných údajov,
–
so zreteľom na Dohovor, ktorým sa vykonáva Schengenská dohoda zo 14. júna 1985 medzi vládami štátov hospodárskej únie Beneluxu, Spolkovou republikou Nemecko a Francúzskou republikou o postupnom zrušení kontrol na ich spoločných hraniciach Ú. v.
ES L 239, 22.9.2000, s.
19.
,
–
so zreteľom na článok 114 ods. 3 a článok 94 rokovacieho poriadku,
–
so zreteľom na správu Výboru pre občianske slobody, spravodlivosť a vnútorné veci ( A6-0456/2006 ),
A.
keďže Rada dodržala záväzok, ktorý vzala na seba v Európskom parlamente 27. septembra 2006, a urýchlila priebeh diskusií o návrhu rámcového rozhodnutia, a keďže čoskoro dosiahne dohodu o tomto návrhu,
B.
keďže napriek záväzku, ktorý vzalo predsedníctvo na seba v Európskom parlamente 27. septembra 2006, sa zdá, že jednomyseľne prijatá uvedená pozícia nie je zohľadnená v rámci prebiehajúcich rokovaní v Rade,
C.
keďže Európsky parlament a národné parlamenty neboli informované o stave rokovaní v Rade,
D.
so zreteľom na zdržanlivé stanoviská európskych úradníkov pre ochranu údajov vyjadrené na konferencii 24. januára 2006 a na ich vyhlásenie o vysokej úrovni ochrany údajov v treťom pilieri, ktoré prijali 2. novembra 2006 v Londýne a v ktorom žiadajú koherentný rámec na ochranu údajov, či už ide o výmenu údajov na vnútroštátnej úrovni, medzi členskými štátmi alebo s tretími krajinami,
E.
keďže sa zdá, že stanoviská Európskeho dozorného úradníka pre ochranu údajov a konferencie európskych úradníkov pre ochranu údajov neboli zohľadnené pri rokovaniach v Rade;
F.
so zreteľom na svoje veľké obavy z vývoja diskusií v Rade, keďže členské štáty sa zrejme prikláňajú k dohode, ktorá sa zakladá na najmenšom spoločnom menovateli v oblasti ochrany údajov; práve sa obávajúc, že úroveň ochrany údajov bude nižšia, než akú zabezpečuje smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov Ú. v.
ES L 281, 23.11.1995, s.
31.
a Dohovor Rady Európy č. 108 a že vykonávanie takejto dohody by mohlo mať negatívne dôsledky pre všeobecnú zásadu ochrany údajov v každom z členských štátov EÚ bez toho, aby dohoda stanovila uspokojujúcu úroveň ochrany na európskej úrovni,
G.
keďže text rámcového rozhodnutia, o ktorom sa v súčasnosti diskutuje v Rade, by zaviedol odlišné pravidlá ochrany údajov: pravidlá uplatňované členskými štátmi, ktoré sú súčasťou schengenského priestoru a pravidlá uplatňované členskými štátmi, ktoré nie sú jeho súčasťou, a tieto rozdiely by viedli k nesúladu v normách na ochranu údajov aj v rámci EÚ,
H.
keďže návrh rámcového rozhodnutia priamo súvisí s uplatňovaním princípu dostupnosti, čo je priorita haagskeho programu,
I.
pripomínajúc, že návrh rámcového rozhodnutia musí v budúcnosti nahradiť uvedený Dohovor Rady Európy č. 108 a dať EÚ vlastný nástroj na ochranu údajov v rámci policajnej a justičnej spolupráce,
1.
adresuje Rade tieto odporúčania:
Všeobecné zásady
a)
zabezpečiť vysokú úroveň ochrany základných práv európskych občanov prostredníctvom vytvorenia právneho rámca na ochranu osobných údajov v oblastiach, na ktoré sa vzťahuje hlava VI Zmluvy o EÚ;
b)
prispieť k lepšiemu fungovaniu európskej spolupráce v policajnej a justičnej oblasti a posilniť vzájomnú dôveru medzi príslušnými orgánmi členských štátov zabezpečením minimálnej a harmonizovanej úrovne ochrany údajov;
c)
zabezpečiť, aby bolo budúce rámcové rozhodnutie pre Európu prínosom a to tým, že zaručí vysokú úroveň ochrany údajov vo všetkých členských štátoch;
d)
určiť všeobecné zásady ochrany údajov pre tretí pilier tak, že sa preberú zásady smerníc Spoločenstva v tejto oblasti a zároveň sa určia doplnkové pravidlá ochrany údajov zohľadňujúce osobitný charakter policajnej a justičnej práce;
e)
zaručiť rešpektovanie zásad špecifikácie a proporcionality, podľa ktorých musí byť akýkoľvek zásah do osobného života občana nevyhnutný a odôvodnený a pri každom ďalšom spracovaní údajov sa musí dodržať prvotný účel, pre ktorý boli údaje zhromaždené, v súlade s judikatúrou Európskeho súdu pre ľudské práva;
f)
poskytnúť široký rozsah pôsobnosti pre budúce rámcové rozhodnutie, ktorý pokrýva aj ochranu údajov v rámci spracovania na úrovni členských štátov, pretože má rovnaký cieľ ako smernica 95/46/ES, t. j. poskytnúť občanom vysokú úroveň ochrany v priestore slobody, bezpečnosti a spravodlivosti a odstrániť rozdiely medzi úrovňou ochrany práv osôb a úrovňou bezpečnosti súborov a systémov údajov, pretože tieto rozdiely bránia prenosu a výmene údajov medzi rôznymi členskými štátmi;
Minimálne normy ochrany údajov v špecifickom rámci policajnej a justičnej spolupráce
g)
neznížiť existujúce normy ochrany údajov a neprijať text, ktorý by bol ústupkom v porovnaní so smernicou 95/46/ES a Dohovorom Rady Európy č. 108, ktorý je pre členské štáty právne záväzný, a najmä:
–
zachovať právo na informácie a na prístup k údajom pre osoby, ktorých sa týkajú, a právo na odvolanie v súlade s článkom 5 písm. a) a článkom 8 Dohovoru č. 108,
–
zachovať vysokú úroveň ochrany citlivých údajov v súlade s existujúcimi normami v prvom pilieri a zabezpečiť, že platiť zásada zákazu používania osobitných kategórií údajov s obmedzenými výnimkami; zabezpečiť ešte vyššiu úroveň ochrany údajov, pokiaľ ide o spracovanie biometrických údajov a údajov súvisiacich s DNA,
–
zachovať rozlišovanie medzi rôznymi druhmi údajov (údaje o obetiach, podozrivých, svedkoch atď.) s cieľom umožniť spracovanie a rôzne a špecifické záruky podľa druhu údajov, najmä pokiaľ ide o osoby, ktoré nie sú podozrivé;
h)
zohľadniť, že príliš veľký rozdiel v úrovniach ochrany údajov medzi prvým a tretím pilierom by mal negatívny vplyv nielen na právo občanov na ochranu údajov, ale aj na vzájomnú dôveru medzi členskými štátmi a na efektivitu policajnej práce;
i)
zaručiť kvalitu údajov tak, že sa prenášajú iba údaje, ktoré sa považujú za presné, na základe predchádzajúcej odôvodnenej žiadosti príslušného orgánu;
j)
zabezpečiť uplatňovanie európskych noriem o dôvernom charaktere údajov;
Spracovanie a ďalší prenos údajov
k)
stanoviť konkrétne obmedzenia a záruky, pokiaľ ide o ďalšie spracovanie a prenos údajov iným orgánom ako sú príslušné orgány, dodržiavajúc pri tom zásadu špecifikácie;
l)
zabezpečiť, aby bola do rozsahu pôsobnosti budúceho rámcového rozhodnutia zahrnutá výmena údajov s príslušnými orgánmi tretích krajín, aby sa zabezpečila, v prípade potreby pomocou príslušných medzinárodných dohôd, primeraná úroveň ochrany údajov; takisto požadovať, aby sa hodnotila kvalita údajov z tretích krajín vrátane hodnotenia z hľadiska ochrany základných práv;
m)
určiť konkrétne záruky, pokiaľ ide o prenos a používanie údajov zhromaždených súkromnými subjektmi a spracovaných orgánmi verejnej moci a určiť sankcie, vrátane trestných sankcií, za akékoľvek nesprávne použitie údajov, ktoré sú v tejto súvislosti spracované;
Osobitné pripomienky
n)
domnieva sa, že pri takom citlivom a nerovnom vzťahu, ako je vzťah medzi orgánom verejnej moci a občanom, nemôže byť samotný súhlas jednotlivca považovaný za dostatočný právny základ pre ďalšie spracovanie týchto údajov na účely bezpečnosti, okrem prípadov, keď ide o výnimočnú a špecifickú situáciu, ktorej definíciu a rámec stanovuje vnútroštátne právo; pripomína, že smernica 95/46/ES sa naďalej uplatňuje pri akomkoľvek ďalšom spracovaní, na ktoré sa vzťahuje prvý pilier;
o)
povinne konzultovať s vnútroštátnymi orgánmi pre ochranu údajov (podľa smernice 95/46/ES) ako aj ich inštitucionálnu európsku sieť nazvanú "Pracovná skupina podľa článku 29", pri príprave akéhokoľvek regulačného alebo administratívneho opatrenia, ktoré sa týka ochrany údajov;
p)
v plnej miere zapojiť Európsky parlament a národné parlamenty do prebiehajúcich diskusií v Rade a zohľadniť stanovisko, ktoré jednomyseľne schválil Európsky parlament;
q)
čo najskôr prijať návrh rámcového rozhodnutia o ochrane údajov a náležite vziať do úvahy uvedenú pozíciu, ktorú prijal Európsky parlament jednomyseľne; za mimoriadne žiaduce považuje prijatie primeraného rámcového rozhodnutia o ochrane údajov v treťom pilieri predtým, ako sa bude môcť prijať návrh rozhodnutia Rady o prístupe do vízového informačného systému (VIS) ( KOM(2005)0600 ) a návrh nariadenia Európskeho parlamentu a Rady o vízovom informačnom systéme (VIS) ( KOM(2004)0835 );
r)
zachovať v budúcom rámcovom rozhodnutí podrobné pravidlá týkajúce sa bezpečnosti údajov, porovnateľné s pravidlami podľa Dohovoru o Europole;
s)
rýchle prijať návrh rámcového rozhodnutia, ale upozorňuje, že rýchlosť rozhodnutí nesmie viesť k plošnému zníženiu úrovne ochrany údajov a že problematické články nemožno jednoducho vypustiť či zjednodušiť;
2.
vyhradzuje si možnosť diskutovať s parlamentmi členských štátov o svojej budúcej pozícii k návrhu rámcového rozhodnutia po tom, ako Rada vyjadrí svoju pozíciu k danej záležitosti;
o
o o
3.
poveruje svojho predsedu, aby toto odporúčanie postúpil Rade a pre informáciu aj Komisii, parlamentom a vládam členských štátov a Rade Európy.
