Odpoveď pani Malmströmovej v mene Komisie
Písomné otázky : E-008725/11 , E-009425/11
(16. novembra 2011)
Európska agentúra pre riadenie operačnej spolupráce na vonkajších hraniciach členských štátov Európskej únie (ďalej len „agentúra Frontex“) je viazaná právom Únie vrátane Charty základných práv Európskej únie, a medzinárodným právom vrátane dohovoru týkajúceho sa postavenia utečencov uzavretého v Ženeve 28. júla 1951.
Ide o záväzky týkajúce sa prístupu k medzinárodnej ochrane, najmä zásadu nevyhostenia ( non-refoulement ) a základné práva.
Zmeny a doplnenia nariadenia o zriadení agentúry Frontex Ú. v.
EÚ L 349, 25.11.2004. (ďalej len „nariadenie“), ktoré 13. septembra 2011 schválil Európsky parlament a 10. októbra 2011 Rada a ktoré by mali vstúpiť do platnosti do konca tohto roku (ďalej len „zmeny a doplnenia“), výslovne potvrdzujú tento stav v článku 1 nariadenia.
Tieto zmeny a doplnenia ďalej posilnia podriadenosť agentúry Frontex vo vzťahu k dodržiavaniu ľudských práv.
Zriadi sa konzultačné fórum o základných právach, zahŕňajúce Európsky podporný úrad pre azyl, Agentúru pre základné práva, Vysokého komisára OSN pre utečencov a iné relevantné organizácie, na ktorom sa bude konzultovať ďalší vývoj a zavádzanie stratégie základných práv (článok 26a).
Na monitorovanie dodržiavania základných práv pri všetkých aktivitách agentúry Frontex bude v rámci agentúry vymenovaný nezávislý úradník pre základné práva, ktorý bude podávať správy priamo riadiacej rade a konzultačnému fóru (článok 26a).
Agentúra zostaví a vyvinie v spolupráci s konzultačným fórom kódex správania, ktorý sa bude vzťahovať na všetky operácie koordinované agentúrou.
Ďalej stanoví postupy na zaručenie zásad právneho štátu a dodržiavania základných práv, ktoré sa budú vzťahovať na všetky osoby podieľajúce sa na činnosti agentúry (článok 2a).
Zmeny a doplnenia zavedú povinnosť agentúry Frontex zabezpečiť okamžité hlásenie udalostí riadiacej rade a verejným orgánom v jednotlivých štátoch (článok 3a písm. h).
V zmenách a doplneniach sa explicitne uvádza, že v prípade porušenia základných práv alebo záväzkov v oblasti medzinárodnej ochrany počas spoločnej operácie, pilotného projektu či operácie rýchleho pohraničného zásahového tímu (RABIT) domovský členský štát stanoví primerané disciplinárne alebo iné opatrenia (článok 3 ods. 1a).
Týmito zmenami a doplneniami sa na záver výslovne špecifikuje, že výkonný riaditeľ agentúry Frontex úplne alebo čiastočne pozastaví, resp. vypovie spoločné operácie a pilotné projekty v prípade, ak sa domnieva, že porušenia základných práv alebo záväzkov v oblasti medzinárodnej ochrany počas spoločnej operácie, pilotného projektu či operácie RABIT sú vážnej povahy alebo budú pravdepodobne naďalej pretrvávať.
Správne uplatňovanie zmien a doplnení bude Komisia dôsledne overovať.
Komisia považuje za uspokojivé, že agentúra Frontex pristupuje k svojim záväzkom v oblasti základných práv vážne a berie tiež na vedomie, že v marci 2011 (agentúra Frontex) prijala stratégiu základných práv a následne 30. septembra 2011 akčný plán.
Povinnosti agentúry Frontex je potrebné odlišovať od povinností členského štátu, na ktorého vonkajších hraniciach sa uplatňuje činnosť spojená s kontrolou a dozorom.
Podľa článku 8 ods. 2 písm. b) nariadenia môže agentúra Frontex nasadiť svojich odborníkov, aby podporovali príslušný členský štát.
Agentúra sa môže podľa článku 3 ods. 1 nariadenia podieľať aj na spoločných operáciách, ktoré zahŕňajú spoluprácu s viacerými členskými štátmi.
Na žiadosť členského štátu, ktorý čelí naliehavej a výnimočnej kritickej situácii môže agentúra nasadiť na územie dožadujúceho sa členského štátu jeden alebo viacero rýchlych pohraničných zásahových tímov (článok 8a nariadenia).
Frontex nemá na starosti operačné velenie v žiadnom z týchto troch prípadov.
Operačné velenie má vo všetkých prípadoch na starosti ten členský štát, na ktorého vonkajších hraniciach sa uplatňuje činnosť spojená s kontrolou a dozorom.
Je to v súlade so štvrtým odôvodnením nariadenia, ktoré nebolo pozmenené ani doplnené.
Vzhľadom na správu organizácie Human Rights Watch (HRW) je mandát agentúry Frontex v rámci operácie RABIT obmedzený na koordinačnú pomoc členskému štátu pri posilňovaní jeho kontrol na vonkajších hraniciach.
Všetci prizvaní úradníci podliehajú operačnému veleniu hosťujúceho členského štátu, v tomto prípade Grécka.
Správa HRW uznáva, že samotná agentúra Frontex opakovane vyzývala grécku vládu, aby prijala opatrenia na zlepšenie podmienok vo väzbe, a v tomto zmysle predložila návrhy.
