Europoslanci začali boj proti falošným liekom
Verejné zdravie
2010-05-03 - 18:58
Európsky problém falošných liekov Nelegálne lieky sa do oficiálnej siete dostávajú pri prebaľovaní Nákup liekov cez internet rastie Čoraz viac ľudí si kupuje lieky na internete.
V mnohých prípadoch však balenia Viagry alebo piluliek proti bolesti zakúpené online obsahujú len napodobeninu.
Nelegálne lieky sa navyše do oficiálnej siete dostávajú aj pri ich prebaľovaní.
Výbor EP pre životné prostredie a verejné zdravie preto schválil nové bezpečnostné pravidlá pre predaj liekov.
Cieľom je znížiť počet napodobenín.
Koncom roku 2008 európski colníci zadržali v období dvoch mesiacov viac ako 34 miliónov balení nelegálnych liekov.
S podobnými prípadmi sa stretávame čoraz častejšie.
Nečudo.
Vytváranie napodobenín tabletiek je totiž výnosný biznis.
Zisk je vysoký a riziko odhalenia nízke.
Falšovateľom pomáha aj fakt, že predaj liekov nie je na úrovni EÚ dostatočne regulovaný.
Ide o zdravie pacientov
Problémom nie je len samotný predaj nelegálnych výrobkov.
Ide aj o zdravie ľudí.
Falošné lieky totiž môžu mať iné účinky než tabletky, ktoré nám predpíše lekár.
V niektorých prípadoch dokonca môžu byť životu nebezpečné.
Výbor EP pre životné prostredie a verejné zdravie preto 27. apríla schválil návrh nových bezpečnostných znakov pri predaji liekov.
Pomôcť by mohli plomby na obaloch alebo sériové čísla.
Množstvo falošných liekov sa totiž dostáva do legálneho dodávateľského reťazca pri prebaľovaní.
Tichí zabijaci
Autorka parlamentnej správy, portugalská poslankyňa zo skupiny zelených Marisa Matias, vníma výsledok hlasovania ako veľký krok vpred.
"Falošné lieky sú tichými zabijakmi, pretože vážne poškodzujú zdravie pacientov.
Falšovanie je zločin a preto musí znášať vážne sankcie," zdôraznila.
Francúzska poslankyňa zo skupiny ľudovcov Françoise Grossetête je však spokojná len čiastočne.
Nie je si totiž istá, či navrhované opatrenia v praxi výrazne zaberú.
Nepáči sa jej ani fakt, že "pokiaľ ide o lieky nie sme natoľko nároční ako je to v prípade potravín".
Kontrola predaja cez internet
Výbor navrhuje do textu, ktorý predložila Komisia, pridať aj pravidlá predaja liekov cez internet.
Nie všetky členské štáty to dnes umožňujú.
V budúcnosti by však lieky mohol online predávať len ten, kto získa osobitné povolenie, bude mať na webe špeciálne logo EÚ a bude napojený na centrálnu webovú stránku príslušnej krajiny EÚ a európskej databázy.
Nemecká socialistka Dagmar Roth-Behrendt je s hlasovaním spokojná, no zároveň sa obáva: "Je to dobrý výsledok, no nie dostatočná ambícia.
Musím povedať, že verím, že jedna z najväčších záležitostí je kontrola internetu.
Obávam sa však, že čoskoro budeme čeliť najväčšiemu množstvu falošných produktov a prísad prichádzajúcich do EÚ.
Sme ochotní pustiť sa do opatrení aj proti tretím krajinám, s ktorými máme obchodné dohody, ako napríklad s Čínou?"
Správa Marisy Matias je súčasťou farmaceutického balíčka opatrení.
Plénum Parlamentu by o nej malo hlasovať na plenárnom zasadnutí v júni.
20100430STO73837 Tlačová správa po hlasovaní vo výbore (anglicky) Návrh správy poslankyne Matias Poslanci a odborníci chcú prehľadnejšie informácie o liekoch
SK
1
EUROPARL-TV
http://www.europarltv.europa.eu/swf/EmbedPlayer.swf?vid=8a04c62e-26ed-43c6-8f18-e60bf74c8488&cid=0c8dedcf-1098-46c9-9b85-6f2b0f0b120d&lang=sk&bitrate=512&loop=off&autoplay=off&startVolume=medium&showTitle=on&showBottom=off
-//EP//TEXT IM-PRESS 20100426IPR73469 0 NOT XML V0//SK
-//EP//TEXT COMPARL PE-430.883 02 NOT XML V0//SK
-//EP//TEXT IM-PRESS 20100305STO70032 0 NOT XML V0//SK
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
