2.4.2008
NÁVRH UZNESENIA
ktorý na základe otázky na ústne zodpovedanie B6‑0000/2007
v súlade s článkom 108 ods. 5 rokovacieho poriadku
predkladajú Miroslav Ouzký, Antonios Trakatellis, Glenis Willmott, Georgs Andrejevs, Caroline Lucas, Adamos Adamou, Liam Aylward, Kathy Sinnott a Irena Belohorská
v mene Výboru pre životné prostredie, verejné zdravie a bezpečnosť potravín
o boji proti rakovine v rozšírenej Európskej únii
Uznesenie Európskeho parlamentu o boji proti rakovine v rozšírenej Európskej únii
Európsky parlament ,
–
so zreteľom na článok 152 Zmluvy o ES,
–
so zreteľom na články 163 až 173 Zmluvy o ES,
–
so zreteľom na druhý akčný program Spoločenstva v oblasti zdravia (2008 – 2013), Ú. v.
EÚ L 301, 20.11.2007.
–
so zreteľom na Bielu knihu Komisie s názvom Spoločne za zdravie: strategický prístup EÚ na obdobie 2008 – 2013, KOM(2007) 630 v konečnom znení.
–
so zreteľom na siedmy rámcový program Európskeho spoločenstva v oblasti výskumu, technického rozvoja a demonštračných činností (2007 – 2013), Ú. v.
EÚ L 412, 30.12.2006.
–
so zreteľom na smernicu 2004/37/ES Európskeho parlamentu a Rady z 29. apríla 2004 o ochrane pracovníkov pred rizikami z vystavenia účinkom karcinogénov alebo mutagénov pri práci, Ú. v.
ES L 158, 30.
4.
2004, s.
50.
–
so zreteľom na správy o onkologických chorobách, ktorých vypracovanie objednala Svetová zdravotnícka organizácia, a najmä na správu o zdravotných rizikách u detí v dôsledku pôsobenia chemických látok, Zásady hodnotenia zdravotných rizík u detí, WHO, 2006.
–
so zreteľom na nariadenie (ES) č. 1901/2006 o liekoch na pediatrické použitie, Ú. v.
EÚ L 378, 27.12.2006.
–
so zreteľom na odporúčanie Rady z 2. decembra 2003 o skríningu rakoviny, Ú. v.
EÚ L 327, 16.12.2003.
–
so zreteľom na oznámenie Komisie o Európskej stratégii pre životné prostredie a zdravie a oznámenie Komisie o Európskom akčnom pláne pre životné prostredie a zdravie na obdobie rokov 2004 – 2010, KOM (2003) 338 v konečnom znení a KOM(2004) 416 v konečnom znení.
–
so zreteľom na svoje uznesenie P6_TA(2008)0009 , 15.1.2008. o stratégii Spoločenstva v oblasti ochrany zdravia a bezpečnosti pri práci na obdobie 2007 – 2012,
–
so zreteľom na písomné vyhlásenie o potrebe komplexnej stratégie na kontrolu rakoviny prijaté 27. septembra 2007, WD 0052/2007.
–
so zreteľom na svoj návrh uznesenia o rakovine prsníka v rozšírenej Európskej únii prijatý 25. októbra 2006, TA(2006) 0449, 25.10.2006.
–
so zreteľom na akčný plán Spoločenstva proti rakovine, Ú. v.
EÚ L 95, 16.4.1996.
–
so zreteľom na článok 88a smernice 2001/83/ES zmenenú a doplnenú smernicou 2004/27/ES o právnych predpisoch spoločenstva, týkajúcich sa liekov na humánne použitie, Ú. v.
EÚ L 136, 30.4.2004.
–
so zreteľom na rozhodnutie Rady z 2. júna 2004 o uzavretí Rámcového dohovoru Svetovej zdravotníckej organizácie o kontrole tabaku, Ú. v.
EÚ L 213, 15.6.2004.
–
so zreteľom na článok 108 ods. 5 rokovacieho poriadku,
A.
keďže podľa odhadov Medzinárodnej agentúry pre výskum rakoviny (IARC) je každému tretiemu Európanovi v priebehu jeho života stanovená diagnóza rakoviny a každý štvrtý Európan na túto chorobu zomrie,
B.
keďže v roku 2006 sa vyskytlo takmer 2,3 milióna nových prípadov rakoviny a viac ako 1 milión ľudí v EÚ na rakovinu zomrelo; keďže najviac úmrtí sa vyskytlo u ľudí s rakovinou pľúc, rakovinou hrubého čreva a konečníka a rakovinou prsníka,
C.
keďže rakovinu spôsobujú mnohé faktory v rozličných štádiách a vyžaduje preto nový prístup k prevencii, ktorý rovnakou mierou rieši príčiny vyplývajúce zo životného štýlu, ako aj príčiny vyplývajúce zo zamestnania a životného prostredia,
D.
keďže podľa nedávnej štúdie odborov je minimálne 8 % ročných úmrtí na rakovinu priamo spôsobených vystavením účinkom karcinogénov na pracovisku; keďže takémuto vystaveniu účinkov by sa dalo predchádzať nahradením karcinogénov menej škodlivými látkami; keďže zamestnávatelia sú zo zákona povinní, ak je to možné, karcinogény nahradiť, ale tieto predpisy sa , bohužiaľ, nedostatočne uplatňujú a vynucujú, čo je neprijateľné,
E.
keďže jedným z dôvodov rastu prípadov rakoviny v celej Únii je jej starnúce obyvateľstvo,
F.
keďže v nových členských štátoch je úmrtnosť na rakovinu vyššia ako v EÚ-15,
G.
keďže k dôvodom veľkých rozdielov v päťročnom ukazovateli prežitia u väčšiny typov rakoviny v Európe patria znepokojujúce a neprijateľné rozdiely v kvalite zariadení na liečbu rakoviny, v skríningových programoch, usmerneniach pre osvedčené postupy založené na dôkazoch, v rádioterapeutických zariadeniach a v dostupnosti liekov proti rakovine,
H.
keďže Európsky parlament v písomnom vyhlásení o potrebe komplexnej stratégie na kontrolu rakoviny vyzval Radu a Komisiu, aby vypracovali komplexnú stratégiu kontroly rakoviny, ktorá by sa zaoberala štyrmi základnými faktormi kontroly rakoviny: prevenciou, včasným odhalením, diagnostikou, liečbou a ďalším sledovaním a paliatívnou starostlivosťou,
I.
keďže v priebehu trvania akčného plánu Komisie proti rakovine (Európa proti rakovine, 1986 – 2002) došlo v mnohých krajinách k pozitívnemu obratu v oblasti úmrtnosti na niekoľko najbežnejších foriem rakoviny,
J.
keďže podľa odhadov WHO sa dá predchádzať minimálne jednej tretine všetkých prípadov rakoviny a na účely kontroly rakoviny je z hľadiska nákladov najúčinnejšou dlhodobou stratégiou prevencia; keďže ďalšia tretina prípadov rakoviny by bolo možné vyliečiť, pokiaľ by sa včas odhalila a bola by vhodne liečená,
K.
keďže WTO zaradila kryštalický kremeň medzi karcinogény I. triedy a keďže 3,2 milióna pracovníkov v EÚ je vystavených účinkom tejto látky minimálne počas 75 % ich pracovného času; keďže podľa odhadov 2,7 % úmrtí na rakovinu pľúc a priedušiek možno pripísať vystavenou účinkom kryštalického kremíka v zamestnaní,
L.
keďže podľa údajov OECD sa v súčasnosti z celkového rozpočtu krajín OECD na zdravie vynakladajú v priemere len 3 % na prevenciu, pričom na zdravotnú starostlivosť a liečbu sa vynakladá 97 %; keďže túto výraznú nerovnováhu treba čo najskôr napraviť, o to skôr, že najmenej jednej tretine prípadov rakoviny možno zabrániť prevenciou,
M.
keďže podľa odhadov 25 % všetkých úmrtí na rakovinu v Európskej únii možno pripísať fajčeniu; keďže fajčenie zapríčiňuje 80 až 90 % úmrtí na rakovinu pľúc v celosvetovom meradle,
N.
keďže riadne vypracovaný a spravovaný národný program kontroly rakoviny znižuje výskyt rakoviny a úmrtnosť na ňu v niektorých prípadoch dokonca o viac než 70 % a zlepšuje život onkologických pacientov, bez ohľadu na obmedzenia zdrojov krajiny,
O.
keďže celoštátne vykonávanie účinných programov skríningu obyvateľstva – uskutočňovaných v súlade s európskymi usmerneniami, ak existujú – výrazne zlepšuje kvalitu a dostupnosť služieb skríningu rakoviny, jej diagnózy a terapie pre obyvateľstvo, čo zlepšuje aj kontrolu rakoviny,
P.
keďže národné registre onkologických ochorení vo všetkých členských štátoch EÚ sú nevyhnutné na poskytovanie porovnateľných údajov o rakovine,
Q.
keďže v rámci EÚ existujú v súčasnosti značné kvalitatívne a neprijateľné nerovnosti v skríningu rakoviny a jej včasnom odhalení a ďalšom sledovaní , najmä pokiaľ ide o používané diagnostické postupy a ich začleňovanie do zdravotnej politiky členských štátov, a keďže skríningové programy uľahčujú včasnú diagnózu, ktorá prispieva k finančne výhodnému a merateľnému zníženiu prípadov rakoviny,
R.
keďže onkológia sa nie je uznaná vo všetkých členských štátoch za lekársky odbor a keďže treba zabezpečovať sústavné vzdelávanie v oblasti medicíny,
S.
keďže EudraCT (európska databáza klinických testov v Európskej agentúre pre lieky) nie je otvorená širokej verejnosti a pacienti majú ťažkosti pri získavaní informácií o testoch týkajúcich sa konkrétneho stavu,
T.
keďže komplexnosť rakoviny si vyžaduje zlepšenie komunikácie medzi mnohými a rôznymi odborníkmi v oblasti zdravotníctva, ktorí sa zaoberajú liečbou onkologických pacientov; keďže psychologická a sociálna starostlivosť o onkologických pacientov môže zlepšiť ich kvalitu života,
U.
keďže onkologickí pacienti nemajú v súčasnosti rovnaký prístup k informáciám o liekoch a nevyhnutne potrebujú viac informácií v každom štádiu svojej choroby,
1.
vyzýva Komisiu, Radu a členské štáty, aby prijali vhodné opatrenia v oblasti prevencie, včasného odhalenia, diagnostiky a liečby vrátane paliatívnej starostlivosti s cieľom znížiť výrazné zvýšenie prípadov rakoviny, ktoré je výsledkom demografických zmien v nedávnych desaťročiach, vrátane zabezpečenia vhodnej finančnej podpory koordinovaným činnostiam a primeraného budovania kapacít;
2.
vyzýva Komisiu, aby zriadila medziinštitucionálnu pracovnú skupinu EÚ pre rakovinu zloženú zo zástupcov Komisie, Rady a Európskeho parlamentu, ktorá by sa pravidelne schádzala na účely zhromažďovania a výmeny osvedčených postupov v oblasti prevencie (vrátane znižovania pracovného a environmentálneho vystavenia účinkom karcinogénov), skríning a liečbu a ktorá bude zohrávať vedúcu úlohu v súvislosti s lepšou kontrolou rakoviny v Európe; zdôrazňuje, že pracovná skupina EÚ by mala predovšetkým presadzovať nové opatrenia a existujúce skríningové projekty, ktoré by mohli napomôcť zvýšiť podiel obyvateľstva, ktoré sa zúčastňuje na opatreniach skríningu rakoviny, aspoň o 50 % v každom členskom štáte do roku 2018;
3.
víta iniciatívu Komisie prijať oznámenie o rakovine a oznámenie o zriedkavých chorobách;
4.
žiada Komisiu, aby pravidelne vyhodnocovala európsky kódex proti rakovine a aby ho podporovala prostredníctvom osvetových, informačných a vzdelávacích kampaní zameraných na konkrétne skupiny obyvateľstva;
5.
naliehavo žiada členské štáty, aby vykonávali štatutárnu registráciu prípadov rakoviny s použitím európskej štandardnej terminológie s cieľom zabezpečiť kapacity na hodnotenie programov prevencie, skríningu, liečby a podielu osôb, ktoré prekonajú rakovinu, na základe údajov o obyvateľstve, ako aj s cieľom zaistiť porovnateľnosť údajov z rôznych členských štátov;
6.
vyzýva Komisiu, aby preskúmala existujúce odporúčanie o skríningu rakoviny s cieľom zohľadniť rýchly vývoj nových technológií a zahrnúť:
a) viac druhov nádorových ochorení a
b) ďalšie techniky včasnej diagnostiky v prípade, ak sú vedecky opodstatnené;
7.
vyzýva Komisiu, aby vytvorila dynamický, pružný a neprerušovaný prístup k boju proti rakovine, ktorá by bol založený na vedeckom pokroku, a aby na tento účel zriadila:
a) poradný výbor pre prevenciu rakoviny, ktorého úlohou by bolo vyhodnocovanie existujúcich dôkazov a údajov;
b) osobitný poradný výbor pre včasné odhalenie rakoviny s cieľom rýchlo a účinne zahrnúť budúce revízie odporúčania;
8.
vyzýva Komisiu, aby v rámci druhého akčného programu v oblasti verejného zdravia podporila siete vnútroštátnych onkologických registrov s cieľom uskutočniť štúdiu v rámci celej Únie týkajúcu sa rozdielov vo výskyte rakoviny a šanciach na prežitie tejto choroby;
9.
naliehavo vyzýva vlády Českej republiky a Talianska, ktoré tak ešte neurobili, aby ratifikovali Rámcový dohovor o kontrole tabaku, ktorý nadobudol platnosť vo februári 2005;
10.
vyzýva Komisiu a všetky členské štáty EÚ, aby pri uplatňovaní Rámcového dohovoru o kontrole tabaku vypracovali a podporovali prísne protokoly a usmernenia a aby zabezpečili dostupnosť zdrojov na pomoc krajinám s nízkymi príjmami pri plnení záväzkov podľa dohovoru;
11.
vyzýva Komisiu, aby plnila svoju úlohu strážkyne zmluvy tým, že urýchlene podnikne právne kroky voči všetkým členským štátom, ktoré v plnom rozsahu neuplatňujú smernicu 2004/37/ES o ochrane pracovníkov pred rizikami z vystavenia účinkom karcinogénov alebo mutagénov pri práci;
12.
vyzýva Komisiu, aby podľa potreby podnikala legislatívne kroky a povzbudzovala a podporovala iniciatívy, ktoré zahŕňajú široký okruh zainteresovaných strán, na účely prevencie rakoviny znižovaním pracovného a environmentálneho vystavenia účinkom karcinogénov a propagovaním zdravého životného štýlu, najmä v súvislosti s hlavnými rizikovými faktormi, ako je tabak, alkohol, nadváha, nezdravé stravovanie, nedostatok pohybu a nedostatočná ochrana pred slnkom, s osobitým dôrazom na deti a dospievajúcich;
13.
vyzýva Komisiu a členské štáty, aby podporovali a implementovali komplexné politiky kontroly tabaku vrátane nefajčiarskych priestorov a intervencií na zastavenie fajčenia ako účinné spôsoby znižovania fajčenia, a tým predchádzali veľkému počtu úmrtí na rakovinu, v súlade so správou Európskeho parlamentu o zelenej knihe s názvom K Európe bez tabakového dymu: možnosti politiky na úrovni EÚ;
14.
vyzýva Komisiu, členské štáty a Európsku chemickú agentúru, aby v kontexte REACH-u prijali zoznam látok navrhovaných ako látky vzbudzujúce veľké obavy, ktorý by zahŕňal aj karcinogénne látky, ako najvyššiu prioritu do 1. júna 2008, aby bolo možné uplatňovať článok 33 ods. 2) REACH-u, ktorý umožňuje spotrebiteľom žiadať o informácie o karcinogénoch v spotrebnom tovare, aby sa mohli, ak si to želajú, takýmto výrobkom vyhnúť;
15.
vyzýva Komisiu, aby podnecovala a podporovala iniciatívy s cieľom zabrániť dovozu tovaru obsahujúceho karcinogénne chemikálie; požaduje okrem toho európske opatrenia, ktoré posilnia sledovanie potravín z hľadiska chemických látok vrátane pesticídov;
16.
vyzýva Komisiu a členské štáty, aby zabezpečili dostatok zdrojov na prieskumy biologického monitorovania ľudí v celej EÚ, aby bolo možné sledovať karcinogénne látky, čo umožní vyhodnotenie účinnosti politiky;
17.
naliehavo vyzýva Komisiu a členské štáty, aby presadzovali informačné kampane o skríningu rakoviny určené širokej verejnosti a všetkým poskytovateľom zdravotnej starostlivosti, ako aj výmenu osvedčených postupov v oblasti využívania preventívnych opatrení alebo opatrení včasného odhalenia, ako je nákladovo efektívna integrácia primeraného testovania HPV na skríning rakoviny krčka maternice a očkovanie proti HPV, chrániace mladé ženy pred rakovinou krčka maternice, alebo test PSA pre mužov starších ako 50 rokov na včasné odhaľovanie rakoviny prostaty;
18.
vyzýva Komisiu, aby začala diskusiu s Radou s cieľom zabezpečiť, aby sa odporúčanie o skríningu rakoviny účinne presadzovalo a vykonávalo; v tom zmysle nalieha na tie členské štáty, ktoré tak ešte neurobili, aby vykonali odporúčanie, určili postupy prijatia akýchkoľvek budúcich zmien odporúčania a zaviedli programy pre skríning obyvateľstva v súlade s európskymi usmerneniami zabezpečenia kvality;
19.
vyzýva Európsku komisiu, aby zabezpečila strednodobú a dlhodobú vedeckú a odbornú podporu dostatočnej a primeranej pomoci členským štátom pri postupe v zmysle odporúčania Rady o skríningu rakoviny a aby zabezpečila monitorovanie, vyhodnocovanie a koordinovanie pilotných činností a pokračujúce zlepšovanie kvality;
20.
vyzýva Európsku komisiu, aby podporovala vypracovanie európskych akreditačných/certifikačných programov skríningu rakoviny, diagnózy a liečby na základe európskych usmernení o zabezpečení kvality, čo by mohlo slúžiť ako príklad pre ďalšie oblasti zdravotníckej starostlivosti;
21.
vyzýva členské štáty, aby na celoštátnej úrovni prijali ustanovenia týkajúce sa multidisciplinárnych onkologických tímov s cieľom poskytnúť všetkým pacientom optimálnu individuálnu liečbu a zlepšiť odbornú prípravu onkológov a odborníkov v oblasti zdravotníctva, čo sa týka rozpoznávania psychologických a sociálnych potrieb pacientov, v záujme zlepšenia kvality života a zmiernenia obáv a depresií onkologických pacientov;
22.
naliehavo vyzýva Komisiu a členské štáty, aby uznali onkológiu ako lekársky odbor a prijali ustanovenia v oblasti celoživotného vzdelávania pre lekárov–onkológov v súlade s dohodnutými usmerneniami;
23.
vyzýva Komisiu a členské štáty, aby podporovali a propagovali paliatívnu starostlivosť a vypracovali usmernenia na jej využívanie;
24.
vyzýva Komisiu, aby zabezpečila, že právne predpisy Spoločenstva zahrnú podnety pre priemysel a vedecko-výskumných pracovníkov, aby sa nepretržite venovali výskumu, s cieľom vyvíjať nové preukázané lieky a liečebné postupy na boj proti rakovine a jej kontrolu;
25.
vyzýva Komisiu, aby prostredníctvom sietí odborníkov v oblasti zdravotníctva zabezpečila šírenie osvedčených postupov liečby a starostlivosti, a tak občanom zaručila prístup k osvedčeným dostupným liečebným postupom;
26.
vyzýva Komisiu, aby zo štrukturálnych fondov a siedmeho rámcového programu pre výskum uvoľnila prostriedky na vytvorenie a financovanie referenčných sietí pre zriedkavé a ťažko liečiteľné formy rakoviny s cieľom zhromažďovať zdroje a odborné znalosti a zlepšovať diagnózu a liečbu;
27.
naliehavo vyzýva Komisiu, aby vyčlenila finančné prostriedky zo 7. rámcového programu na podporu výskumu a inovácií v oblasti primárnej prevencie, skríningu, včasného odhalenia a nových onkologických liekov a spôsobov liečby;
28.
vyzýva Radu a Komisiu, aby zaviedli normu EÚ pre hodnotenie nových inovatívnych diagnostických a terapeutických prístupov a identifikáciu najlepších klinických a lekárskych postupov;
29.
vyzýva Komisiu, aby vyčlenila finančné prostriedky zo 7. rámcového programu na podporu výskumu detských onkologických ochorení;
30.
naliehavo vyzýva Komisiu a členské štáty, aby zabezpečili rovnakú dostupnosť onkologických liekov všetkým pacientom vo všetkých členských štátoch, ktorí ich potrebujú;
31.
podnecuje Komisiu a členské štáty, aby v rámci farmaceutického fóra na vysokej úrovni preskúmali, ako možno rýchlejšie sprístupniť pacientom inovatívne a život zachraňujúce onkologické lieky, tým že uvádzanie na trh sa zrýchli prostredníctvom centralizovaného postupu EÚ, a aby posúdili aj podmienenú cenotvorbu a proces preplácania v rovnakom čase, ako sa zbierajú údaje o pacientoch v reálnej praxi;
32.
vyzýva Komisiu, aby najneskôr do júna 2008 predložila Európskemu parlamentu a Rade návrh, ktorý zabezpečí kvalitné, objektívne, spoľahlivé a nekomerčne zamerané informácie o liečivých výrobkoch z viacerých zdrojov;
33.
domnieva sa, že kryštalický kremík treba ako naliehavú otázku zahrnúť do revízie smernice 2004/37/ES o ochrane pracovníkov pred rizikami z vystavenia účinkom karcinogénov, a vyzýva Komisiu, aby predložila takýto návrh;
34.
vyzýva Komisiu, aby preskúmala smernicu o klinických testoch s cieľom podporiť rozšírenie akademického výskumu rakoviny a najmä výskumu zameraného na skríning rakoviny a včasné odhalenie, uznala dôsledky nákladov na ne pre odvetvie nekomerčného výskumu a zlepšila dostupnosť informácií pre pacientov a širokú verejnosť o prebiehajúcich a skončených klinických testoch;
35.
vyzýva Komisiu, aby vypracovala chartu na ochranu onkologických pacientov a chronicky chorých ľudí na pracovisku, ktorá by vyžadovala od spoločností, aby umožnili pacientom zotrvať v zamestnaní počas liečby a vrátiť sa k ich bežnej pracovnej činnosti;
36.
podnecuje členské štáty, aby prijali národné charty práv pacientov v súlade s európskymi usmerneniami a do vývoja politík zdravotníctva začlenili účasť a znalosti pacientov;
37.
vyzýva Komisiu, aby vypracovala iniciatívy týkajúce sa pacientov, ktorí sa vyliečili z rakoviny, vrátane iniciovania a rozvíjania psychologickej starostlivosti a podpory pacientov vyliečených z rakoviny v celej EÚ;
38.
vyzýva Komisiu, aby šírila informácie dostupné onkologickým pacientom, a to podporovaním iniciatív na informovanie pacientov o možnostiach liečby a spôsoboch prístupu k jednotlivým druhom liečby;
39.
povzbudzuje nové členské štáty, aby vo väčšom rozsahu využívali štrukturálne fondy na zlepšovanie infraštruktúry zdravotnej starostlivosti, napríklad na podporu vykonávania odporúčania Rady o skríningu rakoviny;
40.
podporuje slovinské predsedníctvo EÚ, ktoré vyhlásilo rakovinu za jednu zo svojich priorít na rok 2008;
41.
poveruje svojho predsedu, aby toto uznesenie postúpil Komisii a parlamentom členských štátov.
