21.10.2004
NÁVRH UZNESENIA
predkladá Hans-Gert Poettering
v mene Skupiny Európskej ľudovej strany (kresťanských demokratov) a Európskych demokratov
o Komisii vedenej pánom Barrosom
Uznesenie Európskeho parlamentu o Komisii vedenej pánom Barrosom
Európsky parlament ,
-
so zreteľom na hlasovanie uskutočnené dňa 22. júla 2004, na základe ktorého schválil menovanie pána Barrosa za predsedu Komisie na funkčné obdobie od 1. novembra 2004 do 31. októbra 2009,
-
so zreteľom na vyhlásenia dezignovaného predsedu Komisie pred Európskym parlamentom v júli 2004 a dňa 26. októbra 2004, ako aj pred konferenciou predsedov dňa 21. októbra 2004,
-
so zreteľom na písomné a ústne vyhlásenia všetkých dezignovaných komisárov v rámci vypočutí usporiadaných parlamentnými výbormi a na posudky týchto kandidátov, ktoré poskytli predsedovia príslušných výborov po vypočutiach,
-
so zreteľom na rámcovú dohodu, ktorá sa uplatňuje pri vzťahoch medzi Európskym parlamentom a Komisiou, v podobe ako ju schválila konferencia predsedov dňa 29. júna 2000,
-
so zreteľom na článok 214 Zmluvy o ES,
-
so zreteľom na články 98 a 99 rokovacieho poriadku,
1.
víta dialóg, ktorý sa začal medzi dezignovanou Komisiou a Parlamentom a želá si, aby tento dialóg pokračoval počas celého funkčného obdobia Komisie,
2.
požaduje revíziu a čo najskoršiu aktualizáciu medziinštitucionálnej dohody medzi Komisiou a Európskym parlamentom, ktorá vymedzuje bilaterálne vzťahy týchto dvoch inštitúcií, v súlade so záväzkami, ktoré v mene novej Komisie prijal jej dezignovaný predseda pán Barroso,
3.
žiada, aby na základe týchto záväzkov boli do tejto dohody zahrnuté nasledovné body:
a) politický a strategický pracovný program Komisie bude vypracovaný v úzkej spolupráci a v koordinácii s Európskym parlamentom,
b) účasť Komisie na plenárnych schôdzach a na schôdzach parlamentných výborov Európskeho parlamentu je pre komisárov prioritná.
Strany sa dohodli, že Komisia bude Európsky parlament okamžite informovať, podľa možnosti na plenárnej schôdzi, o svojich rozhodnutiach, návrhoch alebo iniciatívach.
c) každý nový dezignovaný komisár, ktorý nahradí odchádzajúceho komisára, musí pred nástupom do funkcie a v súlade s rokovacím poriadkom Európskeho parlamentu absolvovať vypočutie pred Európskym parlamentom v oblasti, pre ktorú bol menovaný,
d) v rámci stáleho dialógu s Európskym parlamentom predseda Komisie ako aj podpredseda zodpovedný za medziinštitucionálne vzťahy nadviažu pravidelné kontakty s konferenciou predsedov,
e) Komisia bude Európsky parlament pravidelne informovať o plánovaných opatreniach v nadväznosti na stanoviská Parlamentu, najmä v prípadoch, keď nemá v úmysle konať v súlade s jeho stanoviskom,
f) ak Európsky parlament vysloví nedôveru komisárovi a predseda Komisie nemá v úmysle požiadať o jeho demisiu, je potrebné stanoviť postup informovania Parlamentu, prostredníctvom ktorého odôvodní svoje rozhodnutie,
g) Komisia bude už odteraz zohľadňovať niektoré ustanovenia ústavy, najmä pokiaľ ide o dodržiavanie princípu subsidiarity,
h) pri implementácii legislatívy Európskej únie do národného právneho poriadku musí Komisia zohľadniť administratívne a ostatné náklady s cieľom dosiahnuť väčšiu dereguláciu a transparentnosť,
i) komisári nesú za svoju oblasť kompetencií plnú politickú zodpovednosť.
Generálni riaditelia o nich budú informovať.
j) etický kódex komisárov sa predloží Európskemu parlamentu, ktorý k nemu záujme stanovisko, a ktoré bude zohľadnené,
k) v záujme zabezpečenia väčšej transparentnosti sa vypracuje etický kódex pre menovanie vysokopostavených úradníkov,
l) Komisia bude prezentovať výsledky administratívnej reformy uskutočnenej počas 5. funkčného obdobia,
m) Komisia bude v plnej miere uplatňovať medziinštitucionálnu dohodu o „kvalitnejšej legislatívnej práci“,
n) Komisia podnikne všetky potrebné kroky na zlepšenie informovania Európskeho parlamentu o legislatíve Európskej únie ako aj o medzinárodných dohodách, počnúc štádiom, keď sa o nich začalo rokovať,
o) Komisia súhlasí s tým, aby národné parlamenty Európskej únie boli systematicky a dôkladne informované o nových legislatívnych návrhoch,
2.
poveruje predsedu, aby postúpil toto uznesenie novozvolenej Komisii a Rade.
