Otázka na písomné zodpovedanie E-000065/2012
Komisii
článok 117 rokovacieho poriadku
Monika Flašíková Beňová (S&D)
(13. januára 2012)
Vec: Drogová situácia v Európskej únii
Z údajov výročnej správy „Stav drogovej problematiky“ vyplýva, že tradičné drogy, ako je kanabis či kokaín, sú na ústupe.
Nahrádzajú ich nové syntetické drogy.
Rastúce používanie hraničných nekontrolovaných alebo menej kontrolovaných psychoaktívnych látok je veľmi nebezpečné.
Extáza, amfetamín a ďalšie syntetické drogy sa nelegálne vyrábajú v Európe z dovážaných chemických prekurzorov.
Okolo 11 miliónov Európanov (3,2 % dospelých Európanov) skúsilo extázu a asi 12,5 milióna (3,8 %) amfetamíny.
Nové drogy sa na trhu objavujú neustále.
V roku 2010 zistila EÚ rekordný počet 41 nových látok, čo je o 24 viac ako v roku 2009.
Tieto drogy sú v stále vyššom množstve k dispozícii na internete a rýchlo sa rozšírili do mnohých členských štátov, ktoré majú problém zabrániť ich predaju.
Aké konkrétne opatrenia zamerané na boj s momentálnou drogovou situáciou v Európe mieni Komisia v roku 2012 prijať?
