24.1.2005
SPOLOČNÝ NÁVRH UZNESENIA
ktorý v súlade s článkom 103 odsekom 4 rokovacieho poriadku predkladajú
– José Ignacio Salafranca Sánchez-Neyra, João de Deus Pinheiro, Edward McMillan-Scott a Charles Tannock, v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano, Véronique De Keyser a Michel Rocard, v mene Socialistickej skupiny v Európskom parlamente
– Annemie Neyts-Uyttebroeck, v mene Skupiny Aliancie liberálov a demokratov za Európu
– Joost Lagendijk, David Hammerstein Mintz, Margrete Auken a Johannes Voggenhuber, v mene Skupiny zelených/Európskej slobodnej aliancie
– Francis Wurtz, Adamos Adamou a Luisa Morgantini, v mene Konfederatívnej skupiny Európskej zjednotenej ľavice - Nordickej zelenej ľavice
– Roberta Angelilli, Brian Crowley, Cristiana Muscardini a Anna Elzbieta Fotyga, v mene Skupiny Únie za Európu národov
a ktorý nahrádza návrhy týchto skupín:
– ALDE (B6‑0068/2005)
– Verts/ALE (B6‑0071/2005)
– PSE (B6‑0072/2005)
– GUE/NGL (B6‑0075/2005)
– UEN (B6‑0078/2005)
– PPE-DE (B6‑0080/2005)
o situácii na Blízkom východe
Uznesenie Európskeho parlamentu o situácii na Blízkom východe
Európsky parlament ,
-
so zreteľom na svoje predchádzajúce uznesenia o situácii na Blízkom východe a najmä uznesenie z 23. októbra 2003,
–
so zreteľom na rezolúcie Bezpečnostnej rady OSN č. 242, 338, 425, 1373 a 1397,
-
so zreteľom na výsledky palestínskych prezidentských volieb,
–
so zreteľom na vyhlásenie misie volebných pozorovateľov Európskej únie a vyhlásenie delegácie pozorovateľov Európskeho parlamentu,
–
so zreteľom na cestovnú mapu k mieru, ktorú vypracovala štvorka 30. apríla 2003,
–
so zreteľom na článok 103 ods. 4 rokovacieho poriadku,
A.
keďže palestínske prezidentské voľby prebehli uspokojivo aj napriek ťažkej situácii spôsobenej izraelskou okupáciou palestínskych území, a keďže predstavujú významnú príležitosť na obnovu mierového procesu a mohli by byť príkladom pre ďalšie voľby v regióne,
B.
vyjadruje znepokojenie nad vplyvom okupácie na voľby v zmysle obmedzenia slobody pohybu kandidátov, ako aj voličov, nad prenasledovaním a krátkodobým uväznením niektorých kandidátov pri ich pokuse o skontaktovanie sa so svojimi voličmi vo východnom Jeruzaleme a nad závažnými obmedzeniami vzťahujúcimi sa na obyvateľov Jeruzalema pri uplatňovaní svojho voličského práva,
C.
keďže nedávne teroristické útoky, ktorých zámerom bolo oslabenie snáh o rokovania, sa uskutočnili presne v čase, keď existuje skutočná nádej na opätovné spustenie politického procesu; vyjadruje znepokojenie nad dôsledkami týchto útokov, ako aj odvetných opatrení vzhľadom na obete na obidvoch stranách a ďalšie obmedzenia uvalené na Palestínčanov,
1.
víta úspech prvých prezidentských volieb od roku 1996 a predovšetkým účasť voličov; vzdáva hold palestínskemu ľudu a orgánom za úsilie o demokraciu, ktoré prejavili napriek okupácii, najmä úsiliu palestínskych žien, ktoré pomohli zabezpečiť priebeh volieb a početne sa na nich zúčastnili;
2.
domnieva sa, že nový prezident Palestínskej samosprávy Mahmoud Abbas, ako aj ostatní kandidáti, viedli vzhľadom na danú situáciu kampaň zodpovedne a rešpektovali medzinárodné štandardy;
3.
dôrazne vyzýva Izrael, aby vzhľadom na blížiace sa parlamentné voľby v Palestíne, plne rešpektoval medzinárodne uznávané voličské právo všetkých obyvateľov východného Jeruzalema a uľahčil celý proces tak, že do času konania parlamentných volieb zruší obmedzenia uplatňované počas prezidentských volieb;
4.
víta účinnosť misie pozorovateľov EÚ a vyzýva Radu a Komisiu, aby pripravili ďalšiu misiu v súvislosti s júlovými parlamentnými voľbami, ktorej cieľom je podpora pluralizmu a vyváženého prístupu všetkých kandidátov k médiám, ako aj hľadanie, v spolupráci s izraelskými úradmi, spôsobu možného odstránenia prekážok, ktorým čelia Palestínčania žijúci vo východnom Jeruzaleme;
5.
so znepokojením berie na vedomie rezignáciu veľkého počtu členov palestínskej centrálnej volebnej komisie na protest voči politickému tlaku počas dňa konania volieb, ktorého cieľom bolo predĺženie hlasovania;
6.
vyzýva novú izraelskú vládu a Palestínsku samosprávu, aby si uvedomili príležitosť, ktorú ponúkajú výsledky volieb a opätovne začali rokovania; vyzýva EÚ, aby v rámci štvorky prevzala iniciatívu a predovšetkým USA, v súlade s ich komplementárnymi úlohami v rámci mierového procesu, s cieľom otvoriť novú fázu silnej vzájomnej spolupráce prostredníctvom spoločného opätovného úsilia o nastolenie mieru v regióne;
7.
vyzýva Radu, vysokého predstaviteľa pre SZBP a Komisiu, aby sa v plnej miere zúčastňovali na procese, aby aj naďalej pomáhali Palestínskej samospráve a jej obyvateľom a rozvíjali dialóg s Izraelom, v rámci barcelonského procesu a európskej politiky susedských vzťahov v súlade s akčnými plánmi, ktoré už Rada schválila;
8.
dôrazne vyzýva prezidenta Abbasa, aby uplatnil svoju vôľu ukončiť násilie, reformovať a posilniť kontrolu nad palestínskymi bezpečnostnými zložkami a plne sa zapojil do dialógu so všetkými zúčastnenými stranami; verí, že plná politická podpora zo strany USA a EÚ, ako aj aktívna spolupráca Izraelčanov, je nevyhnutná na dosiahnutie týchto cieľov;
9.
vyzýva Palestínsku samosprávu, aby uznala úsilie palestínskeho ľudu o demokraciu a podporila právny štát, nezávislosť súdnictva, lepšie rozdelenie právomocí medzi orgánmi zákonodarnej a výkonnej moci, dobré spravovanie spoločnosti, vrátane prehľadného účtovníctva a boja proti úplatkárstvu;
10.
znovu vyhlasuje, v tomto konkrétnom okamihu, že riešenie konfliktu na Blízkom východe je možné iba prostredníctvom rokovania o pevnej a konečnej mierovej dohode, ako sa uvádza v cestovnej mape, ktorá je stále v platnosti, bez predchádzajúcich podmienok, založenej na existencii dvoch demokratických, suverénnych a životaschopných štátov existujúcich v mieri bok po boku v rámci bezpečných a uznaných hraníc;
11.
je presvedčený o tom, že trvalý mier je možné udržať iba na základe prístupu zdola nahor zapájajúceho občianske spoločnosti na obdivoch stranách, ktoré sa usilujú o dialóg; vyzýva v tomto zmysle štvorku, aby v plnej miere využila Ženevskú dohodu ako dodatok k cestovnej mape a uľahčila pokračovanie rokovaní medzi občianskymi spoločnosťami v tomto rámci;
12.
odsudzuje všetky teroristické útoky a akékoľvek prejavy násilia na obidvoch stranách; žiada, aby sa ozbrojené palestínske skupiny zdržali akýchkoľvek útokov a pripomína im, že akákoľvek forma ohrozovania a násilia nespôsobí iba stratu nevinných ľudských životov, ale bude mať takisto ničivé následky na mierový proces a podmienky civilného obyvateľstva; žiada izraelskú vládu, aby upustila od odvetných opatrení a zastavila mimosúdne popravy;
13.
vyzýva izraelskú vládu, aby v rámci vykonania prvých krokov na ceste k trvalému mieru, stiahla svoje jednotky z Gazy a ostatných častí okupovaných území na základe rokovaní s Egyptom, ktorý je prvým susedným štátom, ktorý tento projekt schválil, ako aj s palestínskymi úradmi pod kontrolou medzinárodnej pozorovateľskej misie; vyzýva Radu, aby našla spôsoby poskytnutia nevyhnutnej pomoci;
14.
opakovane zdôrazňuje svoju výzvu izraelskej vláde na ukončenie rozširovania sídiel, najmä v oblasti Jeruzalema; na zastavenie výstavby múru a na dôsledné dodržiavanie Štvrtého ženevského dohovoru a ukončenie porušovania medzinárodného práva;
15.
nakoniec navrhuje vytvorenie spoločnej pracovnej skupiny, ktorá pod záštitou Výboru pre zahraničné veci a predsedov delegácií EP a pod vedením predsedu a podpredsedu ad hoc delegácie EP pre pozorovanie palestínskych prezidentských volieb a za účasti hlavného pozorovateľa volebnej pozorovateľskej misie EÚ, ako aj Európskej komisie, bude pozorne monitorovať priebeh volieb v rámci nastávajúcich miestnych a parlamentných volieb v Palestíne;
16.
poveruje svojho predsedu, aby postúpil toto uznesenie Rade, Komisii, Palestínskej samospráve a Palestínskej legislatívnej rade, izraelskej vláde a parlamentu (Knesset), vláde USA, vláde Ruskej federácie a generálnemu tajomníkovi OSN.
