30.6.2008
NÁVRH ODPORÚČANIA PRE RADU
ktorý v súlade s článkom 114 ods. 1 rokovacieho poriadku
predkladá Panayiotis Demetriou
v mene skupiny PPE-DE
o rozvoji oblasti trestného súdnictva v EÚ
Odporúčanie Európskeho parlamentu pre Radu o rozvoji oblasti trestného súdnictva v EÚ
Európsky parlament ,
–
so zreteľom na články 6, 29, 31 ods. 1 písm. c) a 34 ods. 2) písm. a) a b) Zmluvy o EÚ, na Chartu základných práv Európskej únie, najmä na články 47, 48, 49 a 50 a na Európsky dohovor o ochrane ľudských práv a základných slobôd, najmä na články 5, 6, 7 a 13,
–
vyjadrujúc pevné presvedčenie o potrebe posilniť dialóg o týchto otázkach s národnými parlamentmi, občianskou spoločnosťou a súdnymi orgánmi,
–
so zreteľom na oznámenie Komisie o vytvorení diskusného fóra pre politiky a postupy EÚ v oblasti spravodlivosti KOM(2008) 38 v konečnom znení. a na oznámenie Komisie o justičnom vzdelávaní v EÚ KOM(2006) 356 v konečnom znení. ,
–
so zreteľom na oznámenie Komisie Na ceste k európskej stratégii v oblasti elektronickej justície KOM(2008) 329 v konečnom znení. ,
–
so zreteľom na svoje predchádzajúce odporúčania Odporúčanie Rade a Európskej rade o budúcnosti priestoru slobody, bezpečnosti a spravodlivosti a o podmienkach posilnenia jeho legitímnosti a účinnosti, Ú. v.
C 166 E, 7.7.2005, s.
58 – 63; odporúčanie Rade o kvalite trestného súdnictva a o harmonizácii trestného práva v členských štátoch, Ú. v.
C 304 E, 1.12.2005, s.
109 – 113.
Rade,
–
s cieľom stanoviť najlepší spôsob, akým možno rozvíjať oblasť trestného súdnictva v EÚ,
–
so zreteľom na článok 114 ods. 1 rokovacieho poriadku,
A.
keďže súdne právomoci jednoznačne spadajú do vnútroštátnej pôsobnosti členských štátov EÚ,
B.
keďže každodenná justičná spolupráca v trestných veciach sa naďalej zakladá na nástrojoch vzájomnej pomoci, napríklad na Dohovore o vzájomnej pomoci v trestných veciach http://eur-lex.europa.eu/LexUriServ/LexUriServ.do?uri=OJ:C:2000:197:0001:0023:EN:PDF z roku 2000 a Dohovore Rady Európy o vzájomnej pomoci v trestných veciach z roku 1959 http://conventions.coe.int/Treaty/en/Treaties/Html/030.htm ,
C.
keďže zásada vzájomného uznávania sa ešte zďaleka neuplatňuje v plnej miere, najmä pokiaľ ide o získavanie dôkazov v rámci trestných konaní a postupov na uznanie opatrení pred začatím a po skončení súdneho konania,
D.
keďže oblasť trestného súdnictva v EÚ musí v záujme efektívnosti pri vykonávaní svojich politík využívať nové technológie a internetové nástroje,
E.
keďže ochrana práv, napríklad práva na spravodlivý súdny proces, prezumpcie neviny a práva na obranu, práv obetí trestných činov, ako aj zásady ne bis in idem má prvoradý význam v rámci trestných konaní, v ktorých ide o základné slobody,
F.
keďže efektívne uplatňovanie týchto práv do značnej miery závisí od vytvorenia spoločnej európskej justičnej kultúry založenej na spoločných zásadách a vzájomnej dôvere v oblasti súdnictva,
G.
keďže vzhľadom na budovanie vzájomnej dôvery a vytváranie európskej justičnej kultúry je nevyhnutný efektívny postup hodnotenia súdnictva,
H.
keďže úloha vnútroštátnych súdov v boji proti medzinárodnému zločinu, ako aj pri ochrane základných práv a slobôd je čoraz významnejšia,
I.
keďže justičné vzdelávanie zohráva kľúčovú úlohu pri budovaní vzájomnej dôvery a vytváraní spoločnej európskej justičnej kultúry,
1.
predkladá Rade tieto odporúčania:
a)
prehodnotiť spoločne s EP súčasný stav justičnej spolupráce v trestných veciach na úrovni EÚ a preskúmať jej nedostatky i dosiahnutý pokrok;
b)
efektívne uplatňovať zásadu vzájomného uznávania v oblasti trestného súdnictva tým, že prehodnotí uplatňovanie európskeho zatykača;
c)
zriadiť spoločne s EP výbor znalcov (právnikov) s cieľom pripraviť štúdiu o podobných prvkoch trestnoprávnych systémov všetkých členských štátov a o rozdieloch medzi nimi a predložiť návrhy na vytvorenie skutočného priestoru trestného súdnictva v EÚ;
d)
bezodkladne opätovne začať prácu na procedurálnych zárukách v rámci trestných konaní,
e)
venovať primeranú pozornosť výhodám nových technológií,
f)
prijať okamžité opatrenia s cieľom podporiť vytvorenie skutočnej európskej justičnej kultúry v trestných veciach so zameraním na justičné vzdelávanie a postupy hodnotenia kvality a účinnosti súdnictva;
2.
poveruje svojho predsedu, aby toto odporúčanie postúpil Rade a na vedomie aj Komisii (a vládam …).
