P6_TA(2005)0510
Uplatňovanie zákona upravujúceho urbanistické činnosti
A6-0382/2005
Uznesenie Európskeho parlamentu o vyjadreniach týkajúcich sa zneužívania zákona upravujúceho urbanistickú činnosť (Ley reguladora de la actividad urbanística (LRAU)) a jeho vplyve na obyvateľov Európy (petície 609/2003, 732/2003, 985/2002, 1112/2002, 107/2004 a ďalšie) ( 2004/2208(INI) )
Európsky parlament
, –
so zreteľom na článok 6 Zmluvy o EÚ, ktorý transponuje ustanovenia Európskeho dohovoru o ochrane ľudských práv a základných slobôd a článok 7 Zmluvy o EÚ, ktorý stanovuje postup zisťovania vážnych a pretrvávajúcich porušovaní zásad uvedených v článku 6,
–
so zreteľom na smernice 92/50/EHS Smernica Rady 92/50/EHS z 18. júna 1992 o koordinácii postupov verejného obstarávania služieb (Ú. v.
ES L 209, 24.7.1992, s.
1).
a 93/37/EHS Smernica Rady 93/37/EHS zo 14. júna 1993 o koordinácii postupov verejného obstarávania prác (Ú. v.
ES L 199, 9.8.1993, s.
54).
, ktoré sa týkajú verejného obstarávania, smernice 85/337/EHS Smernica Rady 85/337/EHS z 27. júna 1985 o posudzovaní vplyvov určitých verejných a súkromných projektov na životné prostredie (Ú. v.
ES L 175, 5.7.1985, s.
40).
, 97/11/ES Smernica Rady 97/11/ES z 3. marca 1997, ktorou sa mení a dopĺňa smernica 85/337/EHS o posudzovaní vplyvov určitých verejných a súkromných projektov na životné prostredie (Ú. v.
ES L 73, 14.3.1997, s.
5).
a 2001/42/ES Smernica Európskeho parlamentu a Rady 2001/42/ES z 27. júna 2001 o posudzovaní účinkov určitých plánov a programov na životné prostredie (Ú. v.
ES L 197, 21.7.2001, s.
30).
, ktoré sa týkajú posudzovania vplyvov na životné prostredie a smernicu 2000/60/ES Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (Ú. v.
ES L 327, 22.12.2000, s.
1).
, ktorá sa týka politiky vodného hospodárstva,
–
so zreteľom na petičné právo stanovené v článkoch 21 a 194 Zmluvy o ES,
–
so zreteľom na petície 609/2003, 732/2003, 985/2002, 1112/2002, 107/2004 a ďalšie,
–
so zreteľom na článok 192 ods. 1 rokovacieho poriadku,
–
so zreteľom na správu Výboru pre petície ( A6-0382/2005 ),
A.
keďže Európsky parlament dostal značné množstvo petícií (približne 15 000) od jednotlivcov a združení zastupujúcich niekoľko tisíc občanov a obyvateľov Európy, ktorí sa usadili v autonómnom regióne Valencia, ktoré obsahujú námietky na rôzne aspekty urbanistických činností, ako napríklad sťažnosti na ničenie životného prostredia a nadbytočné urbanistické opatrenia, a v mnohých prípadoch obvinenia z porušovania legitímnych vlastníckych práv v dôsledku nesprávneho uplatňovania zákona upravujúceho urbanistické činnosti (Ley Reguladora de la Actividad Urbanística) (LRAU),
B.
keďže Výbor pre petície vypracoval v máji 2004 na túto tému správu, v ktorej uviedol konkrétne prípady vážneho a neustáleho porušovania ľudských práv a práva Spoločenstva,
C.
keďže nová delegácia vymenovaná Výborom pre petície, ktorej misia doplnila misiu z mája 2004, pokračovala v júni 2005 vo vyšetrovaniach najmä v Madride a v regióne Valencie s cieľom získať informácie a stretnúť sa so zúčastnenými stranami a hlavnými zodpovednými osobami,
D.
keďže členovia delegácie mali tiež možnosť vypočuť si zúčastnené strany, ako napríklad:
–
občanov a obyvateľov Európy, ktorý Európskemu parlamentu poslali petície týkajúce sa systematického porušovania ich práv v dôsledku uplatňovania LRAU,
–
predsedu vlády autonómneho regiónu Valencie(Generalitat Valenciana) a zodpovedných ministrov, predsedu parlamentu autonómneho regiónu Valencie (Cortes Valencianas) a vedúcich predstaviteľov politických skupín, ombudsmana autonómneho regiónu Valencie (Síndic de Greuges) a národného ombudsmana Španielska (Defensor del Pueblo Español), vysokých predstaviteľov vlády v Madride a vo Valencii, Federáciu obcí a krajov regiónu Valencie (Federación Valenciana de Municipios y Provincias), zástupcov stavebného odvetvia a stavebných investorov, veľvyslancov členských štátov a mnohé ďalšie zúčastnené strany,
–
a napokon zástupcov Ústavného súdu a predsedu Najvyššieho súdu autonómneho regiónu Valencia (Tribunal Superior de Justicia de la Comunidad Valenciana), ktorí jednotne, otvorene a dobrovoľne spolupracovali, čím preukázali svoj zmysel pre konštruktívnu spoluprácu, ktorý bol zo strany Európskeho parlamentu ocenený,
E.
keďže právomoci a zodpovednosť autonómnych regionálnych orgánov a španielskych národných orgánov sú v týchto veciach jasné a uznané, a sú zakotvené v ustanoveniach španielskej ústavy z roku 1978, a konkrétne pre tento prípad v jej článkoch 10, 18, 33, 45, 47, 54, 93 a 105,
F.
keďže úlohou európskych inštitúcií je presadzovať ustanovenia zmlúv a právnych predpisov prijatých na ich základe, najmä s ohľadom na práva a povinnosti týkajúce sa európskeho občianstva, a preto sú zodpovedné v spolupráci s členskými štátmi za riešenie problémov, ktoré sa týkajú obyvateľov Európy,
G.
keďže v súčasnosti platné právne predpisy, ktoré sa týkajú pozemkovej úpravy v Španielsku, prisudzujú majiteľom pôdy 90 % stavebných práv a keďže osobitný charakter LRAU núti majiteľov, aby v prípade, že miestne orgány schvália plán rozvoja (Plan de actuacion integrada), prenechali bez náhrady 10 % podiel obci ako tzv. obecné vlastníctvo pôdy (patrimonio municipal de suelo), a okrem toho aj pozemok na prípadnú výstavbu chodníkov, ciest, parkovísk, verejných priestorov a iných zariadení, alebo aby zaplatili náklady na výstavbu určené navrhovateľom novej infraštruktúry, a to na základe postupu, ktorý majiteľ nemôže žiadnym spôsobom kontrolovať,
H.
keďže je zrejmé, že niektorých majiteľov tento proces výstavby jasne poškodil, ako sa to uvádza v sťažnostiach, a ako je aj zrejmé z kontroly na mieste; a keďže tieto skutočnosti boli takto posúdené aj zo strany miestnych orgánov, vláda autonómneho regiónu Valencie pripravuje nový zákon s cieľom vyhnúť sa nesprávnemu uplatňovaniu predchádzajúceho zákona,
I.
keďže hlavné sťažnosti sa týkajú spôsobu vyvlastňovania, ktorý je v niektorých prípadoch výhodný len jednostranne, keď oceňovanie je, podľa tvrdenia zúčastnených strán, extrémne podhodnotené, a následne predané za vysokú trhovú cenu, a to všetko v takých podmienkach informovania, ktoré zúčastneným stranám neumožňujú reagovať, čo v mnohých prípadoch spôsobilo materiálnu a morálnu škodu,
J.
keďže nedostatok transparentnosti a jasných, vopred stanovených kritérií poukazuje na to, že postup prideľovania zákaziek pri verejnom obstarávaní nie je v súlade so zásadami práva Spoločenstva, čo viedlo Komisiu k tomu, aby Španielsku poslala písomnú výzvu, a keďže množstvo prípadov potvrdenej alebo predpokladanej korupcie poukazuje na nedostatky zákona a jeho uplatňovania,
K.
keďže hlavné problémy vyplývajúce z uplatňovania LRAU sa týkajú úlohy "urbanizátora" (el urbanizador), neprimeranosti prostriedkov na určenie a zverejnenie zákaziek, ktoré sa majú prideliť, nedostatočného oboznamovania majiteľov pozemkov a neprítomnosť jasného vymedzenia pojmov "verejný záujem" a "primeraná náhrada", teda otázok, pri ktorých by zákon mal byť v súlade s judikatúrou Súdneho dvora Európskych spoločenstiev a Európskeho súdu pre ľudské práva,
L.
keďže slávnostné vyhlásenie Charty základných práv Európskej únie a vyhlásenia predsedov európskych inštitúcií, že tieto inštitúcie budú Chartu rešpektovať, znamenajú, že na základe judikatúry ESD môžu občania oprávnene očakávať, že budú môcť užívať práva, ktoré Charta zaručuje,
M.
keďže členské štáty sú povinné rešpektovať Chartu pri uplatňovaní, prípadne pri povinnom uplatňovaní právnych predpisov Spoločenstva, vždy, keď sú ustanovenia Charty relevantné; a keďže existuje úzka spojitosť medzi spôsobom prideľovania zákaziek na jednej strane a spôsobmi vyvlastňovania a určovania príslušnej náhrady na strane druhej,
N.
keďže sa zdá, že niektoré plány výstavby majú katastrofálny vplyv na životné prostredie a na ekológiu mnohých pobrežných oblastí a najmä na budúce podmienky zásobovania vodou, čo EÚ hlboko znepokojuje,
O.
keďže smernica 2001/42/ES požaduje, aby sa uskutočnilo strategické zhodnotenie vplyvov všetkých vypracovaných plánov a programov na životné prostredie, okrem iného v súvislosti s cestovným ruchom, usporiadaním mestských a vidieckych území alebo využívaním pôdy, ktoré by mohli mať vážny vplyv na životné prostredie, a ktoré stanovia rámec budúceho schvaľovania projektov uvedených v prílohe I a II smernice 85/337/EHS,
P.
keďže smernica 2000/60/ES, ktorá stanovuje rámec Spoločenstva v oblasti politiky vodného hospodárstva, požaduje, aby členské štáty predchádzali najmä znečisťovaniu vnútrozemských povrchových vôd, brakických vôd, pobrežných a podzemných vôd a zaväzuje ich, aby zabezpečili koordinovanú politiku so zreteľom na povodie ako celok,
Q.
keďže Confederación Hidrográfica del Júcar (orgán zodpovedný za povodie rieky Júcar) vzniesla námietky proti najmenej 30 novým výstavbám v regióne Valencia, a keďže Komisia odovzdala Španielsku odôvodnené stanovisko z dôvodu nevhodného vykonávania rámcovej smernice o vode,
R.
keďže skutočnosť, že všetky tieto otázky a okolnosti sa stali predmetom politickej diskusie na všetkých úrovniach, ešte viac zdôrazňuje nevyhnutnosť obozretného a objektívneho prístupu pri zvažovaní všetkých základných nevyriešených otázok,
1.
konštatuje, že desiatky tisíc obyvateľov Európy bývajú už desaťročia v autonómnom regióne Valencie, z ktorých väčšina vyjadruje uspokojenie nad tamojším životom a že existuje rastúca požiadavka obyvateľov Spoločenstva, ktorí si želajú natrvalo sa usadiť v tomto európskom regióne; predsa však konštatuje, že v priebehu posledných troch rokov podstatne vzrástol počet sťažností podaných proti zneužívaniu v oblasti urbanizácie;
2.
domnieva sa, že hlavné problémy, na ktoré poukazujú obyvatelia, spočívajú predovšetkým v nesprávnom uplatňovaní zákona LRAU stranami zainteresovanými v procese urbanizácie a v riadení príslušných orgánov verejnej moci, zvlášť niektorými obecnými úradmi a vládou autonómneho regiónu Valencie;
3.
víta v tejto súvislosti rozhodnutie vlády autonómneho regiónu Valencie vypracovať a vyhlásiť nový zákon, ktorý by nahradil LRAU, s cieľom vyhnúť sa nedostatkom pri jeho uplatňovaní, a najmä víta výzvu prezidenta autonómneho regiónu Valencie adresovanú Európskemu parlamentu, aby ten navrhol odporúčania;
4.
povzbudzuje autonómny región Valencie v jeho úsilí o urýchlené vyriešenie tohto problému, ktoré predstavuje dôkaz jeho záujmu o problémy obyvateľov;
5.
domnieva sa, že nie je v jeho zodpovednosti zmeniť návrh nového zákona, ale trvá na tom, aby budúce pravidlá vyvlastňovania dodržiavali, obsahovo aj formálne, vlastnícke práva a aby urbanistické projekty venovali osobitnú pozornosť otázkam týkajúcim sa trvalo udržateľného rozvoja, životného prostredia a ekológie, ktoré sú predmetom hlavných politík EÚ;
6.
vyzýva príslušné orgány, aby pri riešení problémov spojených so súčasnými právnymi predpismi o ochrane vlastníckych práv, ktoré vyvolávajú otázky týkajúce sa ľudských a základných práv, ako aj práva Spoločenstva z oblasti verejného obstarávania, vzali do úvahy tieto odporúčania:
–
v novom zákone jasne vymedziť pojem "verejný záujem", ktorý jednoznačne vylúči akúkoľvek možnosť, aby zdôvodnenie vyvlastnenia vo verejnom záujme, ktoré je v súlade s európskymi normami týkajúcimi sa ľudských práv a základných práv nevyhnutnou podmienkou akékoľvek vyvlastnenia, nemohlo byť použité za účelom uprednostnenia osobného záujmu pred záujmom verejným,
–
stanoviť záväzné kritériá pre výpočet náhrady v prípade vyvlastnenia na základe noriem a zásad uznaných judikatúrou Súdneho dvora a Európskeho súdu pre ľudské práva,
–
podstatne prehodnotiť základy výberu "urbanizátora", ako aj proces prideľovania zákaziek vybranému "urbanizátorovi", aby bolo toto v súlade s európskymi právnymi predpismi, keďže v súčasnosti existujú v tejto veci vážne pochybnosti, o čom svedčí i práve prebiehajúce priestupkové konanie; a teda posilniť transparentnosť procesu prideľovania verejných zákaziek, a tým zaručiť ochranu vlastníckych práv obyvateľov Európy,
–
prijať opatrenia, ktoré zaručia, že každý vlastník nehnuteľnosti, ktorého sa dotkne plán urbanizácie, bude individuálne, efektívne a včas informovaný o všetkých plánoch a všetkých aspektoch, ktoré by mohli mať vplyv na jeho vlastníctvo a jeho základné práva s cieľom zabezpečiť v plnom rozsahu možnosť využiť vhodný postup;
7.
vyzýva príslušné orgány autonómneho regiónu Valencie a španielske národné orgány, aby prostredníctvom záväzných noriem zabezpečili, že všeobecné plány rozvoja a urbanizácie, ktoré by mohli mať značný vplyv na životné prostredie a ktoré stanovujú rámec budúceho schvaľovania projektov rozvoja výstavby, budú predmetom strategického zhodnotenia vplyvov na životné prostredie v súlade so smernicou 2001/42/ES;
8.
pripomína, že príslušné vnútroštátne orgány sú povinné uskutočniť zhodnotenie vplyvov na životné prostredie pri činnostiach, ktoré patria do kategórie uvedenej v prílohe I smernice 85/337/EHS zmenenej a doplnenej smernicou 97/11/ES, a že výber projektov uvedených v prílohe II smernice 85/337/EHS sa musí uskutočniť na základe transparentného výberového konania a kritérií;
9.
vyzýva príslušné orgány autonómneho regiónu Valencie a španielske národné orgány, aby zabezpečili, že každé rozhodnutie o ďalšom rozvoji výstavby bude v súlade s požiadavkami stanovenými v smernici 2000/60/ES, ktoré sa týkajú opatrného využívania a ochrany vodných zdrojov, a najmä aby zabezpečili koordináciu prijatých opatrení v oblasti povodia rieky Júcar na dosiahnutie cieľov v oblasti životného prostredia stanovených v článku 4 uvedenej smernice;
10.
nalieha, aby sa zriadila kancelária pre petície, ktorá by podliehala miestnym orgánom a regionálnej vláde (Generalitat Valenciana), a ktorá by na administratívnej úrovni pomáhala osobám poškodeným LRAU a poskytovala by im všetky potrebné informácie na výber vhodných právnych prostriedkov;
11.
je znepokojený rizikami spojenými s rozvojom už schválených projektov, ktorých realizácia ešte nezačala a ich možných následkov (zdá sa, že existujú istá unáhlenosť so začatím nových projektov ešte pred verejným vyhlásením nového zákon, ktorý sa samozrejme zdá prísnejší) a naliehavo zdôrazňuje nevyhnutnosť pozastaviť prejednávanie a schvaľovanie nových programov rozvoja (programas de actuación integrada), ktoré zahŕňajú pôdu, ktorá nemôže byť predmetom urbanizácie, kým nebude prijatá nová formulácia ako prejednávať veci, a to kým nenadobudne platnosť zrevidovaná právna norma;
12.
pripomína, že EÚ sa zakladá na zásadách slobody, demokracie, dodržiavania ľudských práv a základných slobôd a právneho štátu, teda na zásadách, ktoré sú spoločné pre všetky členské štáty; pripomína, že článok 7 Zmluvy o EÚ stanovuje, že Európsky parlament má právo iniciatívy v súvislosti s postupom, ktorým Rada rozhodne, že existuje značné riziko hrubého porušenia týchto zásad a v prípade, že toto porušovanie trvá, Komisia alebo tretina členských štátov môže začať sankčný postup voči danému členskému štátu;
13.
vyzýva Komisiu, aby pokračovala vo svojom monitorovaní a vyšetrovaní s cieľom zabezpečiť súlad nového zákona autonómneho regiónu Valencie o urbanistickej činnosti (Ley Urbanística Valenciana) a jeho uplatňovania s právnymi predpismi Spoločenstva v oblasti verejného obstarávania a v iných súvisiacich oblastiach, a aby v plnom rozsahu informovala Európsky parlament a jeho príslušný výbor o vývoji v danej oblasti;
14.
vyzýva Komisiu, aby naďalej dbala na dodržiavanie postupov verejnej súťaže;
15.
žiada, aby sa informácie o obsahu jeho vyšetrovaní a o odporúčaniach rozšírili s ohľadom na veľké množstvo dotknutých obyvateľov Európy (anglických, nemeckých, francúzskych, belgických, holandských) ako aj samotných španielskych občanov;
16.
žiada Komisiu, aby zo skúseností v tomto prípade vyvodila závery, a aby s ohľadom na veľké množstvo obyvateľov EÚ, ktorí nadobúdajú nehnuteľnosti v iných členských štátoch EÚ, zvážila, aké prostriedky ochrany, a to legislatívne, správne alebo len poradné, by boli vhodné na ochranu a pomoc obyvateľom pri takýchto významných transakciách a investíciách, ktoré sa uskutočňujú mimo jurisdikcie ich domovského štátu; žiada taktiež Komisiu, aby o výsledkoch svojho skúmania informovala Európsky parlament;
17.
poveruje svojho predsedu, aby toto uznesenie postúpil Rade, Komisii, vláde, parlamentu a ombudsmanovi autonómneho regiónu Valencie, španielskej vláde a predkladateľom petície.
