P6_TA(2005)0117
Žiadosť o pristúpenie Bulharska
A6-0078/2005
Uznesenie Európskeho parlamentu k žiadosti Bulharskej republiky o členstvo v Európskej únii (2005/2029(INI))
Európsky parlament
, –
so zreteľom na žiadosť o členstvo v Európskej únii predloženú Bulharskou republikou 14. decembra 1995,
–
so zreteľom na stanovisko Komisie z roku 1997 k žiadosti Bulharskej republiky o členstvo v Európskej únii,
–
so zreteľom na pravidelné správy Komisie o pokroku Bulharskej republiky na ceste k pristúpeniu počas rokov 1998 až 2004 a strategický dokument o pokroku v procese rozširovania (KOM(2004)0657– C6-0150/2004 ),
–
so zreteľom na závery predsedníctva Európskej rady, zo 16. a 17. decembra 2004 v Bruseli,
–
so zreteľom na všetky svoje uznesenia a správy od začiatku prístupových rokovaní až do dnešného dňa,
–
so zreteľom na stanovisko Komisie zo 22. februára 2005 k žiadostiam Bulharskej republiky a Rumunskej republiky o pristúpenie k Európskej únii (KOM(2005)0055),
–
so zreteľom na návrh zmluvy o pristúpení Bulharskej republiky a Rumunskej republiky k Európskej únii,
–
so zreteľom na výmenu listov medzi predsedom Európskeho parlamentu a predsedom Komisie o plnom začlenení Európskeho parlamentu s ohľadom na začatie uplatňovania jednej z ochranných doložiek Zmluvy o pristúpení,
–
so zreteľom na článok 45 rokovacieho poriadku,
–
so zreteľom na správu Výboru pre zahraničné veci a stanovisko Výboru pre poľnohospodárstvo a rozvoj vidieka ( A6-0078/2005 ),
A.
keďže Bulharsko podalo žiadosť o vstup do Únie 14. decembra 1995, za kandidátsku krajinu bolo formálne uznané 16. júla 1997, začalo rokovania 15. februára 2000 a úspešne uzavrelo prístupové rokovania 14. decembra 2004,
B.
keďže naším spoločným zámerom je, aby Bulharsko úspešne ukončilo svoje prípravy s cieľom podpísať zmluvu o pristúpení 25. apríla 2005 a vstúpiť do Únie 1. januára 2007,
C.
keďže Bulharsko naďalej plní politické kritériá a očakáva sa, že splní všetky požiadavky členstva v rámci predpokladaného časového plánu,
D.
keďže Európsky parlament dôsledne zastával názor, že pristúpenie Bulharska by malo závisieť výhradne od jeho vlastných zásluh a nemalo by byť prepojené s kandidatúrou akejkoľvek inej krajiny,
1.
víta rozhodnutie Európskej rady zo 17. decembra 2004 úspešne uzavrieť rokovania s Bulharskom po mnohých rokoch rokovaní a príprav na pristúpenie a tým zabezpečiť, že Bulharsko je na dobrej ceste stať sa členom EÚ 1. januára 2007;
2.
zdieľa závery Rady, že Bulharsko bude schopné splniť všetky záväzky vyplývajúce z členstva a s týmto zámerom podporuje Bulharsko v tom, aby pokračovalo v pokroku pri úspešnej a včasnej realizácii všetkých nevyhnutných reforiem a odstránilo tak nedostatky, na ktoré poukazuje Komisia v ostatnej pravidelnej správe a Parlament vo svojich najnovších uzneseniach, aby sa tak zabránilo možnosti uplatniť "ochranné doložky";
3.
berie na vedomie, že tento vynikajúci pokrok sa doteraz dosiahol vďaka pretrvávajúcej politickej rozhodnosti po sebe nasledujúcich vlád Bulharska, ako aj vďaka dôvere a húževnatosti bulharského ľudu pri uskutočňovaní a prijímaní nevyhnutných zmien;
4.
víta mnohé legislatívne a ústavné zmeny, ktoré Bulharsko uskutočnilo počas minulých rokov, a zdôrazňuje potrebu uplatňovania reforiem v praxi, aby ich prínos pociťovali širšie vrstvy obyvateľstva;
5.
uznáva príspevok Bulharska k stabilite širšieho regiónu juhovýchodnej Európy a jeho úlohu, ktorú môže naďalej zohrávať v podporovaní bezpečnosti a prosperity regiónu;
POLITICKÉ KRITÉRIÁ:
6.
berie na vedomie stabilitu demokratických inštitúcií v Bulharsku, nedávny záväzok politických strán vytvárať efektívne politické koalície a prijatie zmien a doplnení ústavy konsenzom 18. februára 2005, ako aj prijatie nového zákona o politických stranách v decembri 2004;
7.
očakáva, že Komisia bude pravidelne podávať Parlamentu správy o zlepšení, ktoré nastalo v implementácii bulharských záväzkov a očakáva, že stanovisko Parlamentu bude vzaté do úvahy v prípade, že bezpečnostná doložka je považovaná za uplatnenú;
8.
uznáva, že reforma súdnictva bude kľúčovým faktorom v pripravenosti Bulharska na vstup a vo vytváraní skutočnej dôvery k národným orgánom a postupom a spôsobí významné reťazové reakcie v iných oblastiach, ako aj vo vzťahoch Bulharska s inými krajinami; víta preto kľúčové kroky, ktoré Bulharsko uskutočnilo, napríklad nedávno prijaté legislatívne, administratívne a organizačné opatrenia, predovšetkým zákon o mediácii, národnú koncepciu reforiem trestného konania a spoločné vyhlásenie o spolupráci pri reformovaní trestného súdnictva;
9.
vyzýva na obavy čo sa týka fázy prípravného konania v trestnom konaní a na to, aby úloha prokurátora bola lepšie vymedzená na zabezpečenie transparentného, zodpovedného a efektívneho riadenia vyšetrovacích služieb a prokuratúry a zriadenie spoľahlivého mechanizmu na prepustenie skorumpovaných a nekompetentných sudcov, prokurátorov a vyšetrovateľov; v dôsledku toho ľutuje, že plánovaná reforma trestného súdnictva, ktorá predstavuje vývoj celkom nových zákonov trestného procesu, nie je naplánovaná na prijatie súčasným parlamentom kvôli nezabezpečeniu dostatočnej väčšiny; a preto nalieha na bulharský parlament, aby pokračoval vo svojom sľubnom úsilí v tejto oblasti;
10.
vyzýva, aby sa uskutočnili ďalšie konkrétne zlepšenia pri reformovaní polície s cieľom umožniť jej účinne bojovať proti organizovanému zločinu, obchodovaniu s ľuďmi a korupcii, pričom uznáva, že ministerstvo vnútra už dosiahlo pokrok v boji proti vysokej úrovni zločinnosti, ako to uznal Europol, a víta najmä prijatie zákona o zabavení majetku pochádzajúceho z trestnej činnosti vo februári 2005; nalieha na bulharské orgány, aby zaviedli ešte účinnejšie opatrenia proti praniu špinavých peňazí a s tým súvisiacemu zneužívaniu finančných inštitúcií;
11.
blahoželá Bulharsku k usporiadaniu otvorenia 'Dekády začleňovania rómskej populácie' 2. februára 2005 a uznáva bulharský záväzok integrovať rómsku populáciu prostredníctvom prijatia komplexnej antidiskriminačnej legislatívy; s uspokojením upozorňuje na rozvoj národného programu zameraného na zlepšenie bytových podmienok v mestských častiach obývaných v prevažnej miere Rómami a ostatnými etnickými menšinami; ale nalieha na efektívnejšiu implementáciu praktických opatrení na boj najmä s nevýhodami vo vzdelávaní a vysokou mierou nezamestnanosti v rómskej komunite; berie na vedomie potrebu budovania infraštruktúry na zlepšenie životných podmienok ako súčasti primerane podporovanej regeneračnej stratégie a potrebu venovania pozornosti poskytovaniu zdravotnej starostlivosti a verejným a sociálnym službám; zdôrazňuje, že úspešná integrácia rómskej komunity závisí na zaistení toho, že rómska komunita sa bude môcť aktívne zúčastniť na tvorbe a uskutočňovaní stratégií a programov ktoré majú tieto ciele dosiahnuť;
12.
víta prijatie stratégie o vzdelávaní školopovinných detí z menšinových spoločenstiev v júni 2004, ale poznamenáva, že segregované vzdelávanie zostáva realitou pre mnoho rómskych detí, odopierajúc im prístup ku kvalitnému vzdelávaniu; vyzýva bulharské orgány na zabezpečenie toho, že politické záväzky na ukončenie nevýhody vo vzdelávaní a segregácie budú implementované a podporené finančnou pomocou, aby sa podporila jazyková a kultúrna identita národnostných menšín;
13.
vyzýva Komisiu, aby výrazne zlepšila svoje programy týkajúce sa Rómov, pričom berie na vedomie, že podľa
Hodnotenia pomoci EÚ rómskym menšinám v rámci programu Phare
EMS z decembra 2004, riadenie týchto programov negatívne ovplyvnil nedostatok a výmena zamestnancov, ako aj nedostatky v administratíve a absorpčnej kapacite, otázky nezamestnanosti sa vo všeobecnosti neriešili a na projekty v oblasti zdravotníctva a informovanosti o zdraví sa neposkytli dostatočné zdroje;
14.
víta prijatie národnej stratégie a akčného plánu na ochranu práv detí ulice a požaduje teraz jeho úplné uplatňovanie podporované primeranými finančnými a ľudskými zdrojmi s cieľom uskutočniť praktické a viditeľné zlepšenia v oblasti ochrany záujmov detí a životných podmienok tejto najzraniteľnejšej skupiny spoločnosti;
15.
berie na vedomie v súvislosti so situáciou detí v detských domovoch, že je potrebné uskutočniť oveľa väčší pokrok v pláne Bulharska zameranom na odchod detí z detských domovov; nalieha preto na Bulharsko, aby zintenzívnilo úsilie v tejto oblasti, a opakovane pripomína svoju výzvu na vytvorenie jedinej, dobre financovanej a vybavenej vládnej agentúry s cieľom zabezpečiť, aby sa účinne uplatňovali reformy v oblasti ochrany záujmov detí; vyzýva na väčšiu podporu v tejto oblasti zo strany Komisie;
16.
vyzýva Bulharsko, aby venovalo osobitnú pozornosť situácii osôb, ktoré boli verejnými orgánmi umiestnené v domovoch pre dospelých s mentálnymi poruchami; v tejto súvislosti zdôrazňuje naliehavú potrebu na zaistenie primeranej starostlivosti pre ich obyvateľov, hlavne čo sa týka materiálnych a ľudských zdrojov;
HOSPODÁRSKE KRITÉRIÁ
17.
chváli hospodársku výkonnosť Bulharska (jedna z najvyšších hodnôt rastu HDP medzi kandidátskymi a členskými krajinami EÚ), ktorá je výsledkom zásadných štrukturálnych reforiem; tento vývoj je potrebné ďalej konsolidovať, aby Bulharsko mohlo dlhodobo čeliť konkurenčnému tlaku a trhovým silám v rámci Únie;
18.
víta názor Komisie, podľa ktorého má Bulharsko spoľahlivú finančnú štruktúru a zdravý rozpočet, ktorý by mohol byť príkladom pre niektoré členské štáty, a vyzýva na zlepšenie systémov vnútorného auditu a finančnej kontroly;
19.
naďalej trvá na tom, že meradlom skutočného hospodárskeho pokroku bude konkrétny prínos pre bulharských občanov v oblasti zlepšenia ich životnej úrovne; v tejto súvislosti gratuluje Bulharsku k zníženiu úrovne nezamestnanosti, vyjadruje spokojnosť s tým, že táto úroveň by sa mala v roku 2005 ďalej znižovať, a vyzýva Bulharsko, aby umožnilo väčšiu pružnosť svojho pracovného trhu s cieľom zrýchliť rast zamestnanosti;
20.
víta skutočnosť, že silný rast priemyselnej výroby od polovice roku 2002 znamenal trvalý prínos k ekonomike Bulharska;
21.
víta nedávno prijaté nové zákony v oblasti investičnej a obchodnej činnosti, ktoré zefektívnili postupy pri vstupe na trh a odchode z neho, pričom zároveň varuje pred zavedením neprimeraných a príliš zložitých predpisov, ktorá bránia rastu;
22.
víta rozšírenie súkromného sektora a značný pokrok, ktorý prebehol v liberalizácii kľúčových priemyslov, hlavne bankovníctva, telekomunikácií a leteckej prepravy, s nárastom podielu zamestnancov v súkromnom sektore zo 46% v roku 1999 na 64% v roku 2004; v tejto súvislosti preto vyjadruje sklamanie nad zlyhaním predaja dcérskych spoločností Bulgartabac; víta plán vlády na zopakovanie aukcie dcérskych spoločností Bulgartabac skôr, ako skončí jej volebné obdobie; nalieha na bulharskú vládu, aby udržala rýchlosť privatizácie a prijala kroky na zabezpečenie záruky, že postupy sú transparentné a nestranné;
ACQUIS COMMUNAUTAIRE
23.
povzbudzuje Bulharsko v tom, aby naďalej zlepšovalo administratívnu kapacitu v oblastiach, akými sú verejné obstarávanie, hospodárska súťaž, spravodlivosť a vnútorné veci s cieľom zabezpečiť efektívne uplatňovanie
acquis
a poskytovanie spravodlivých a transparentných verejných služieb pre občanov a hospodárske subjekty;
24.
zdôrazňuje, že schopnosť zabezpečenia kontroly nad budúcimi vonkajšími hranicami EÚ a prevencie obchodu s ľuďmi a pašovania, bude naďalej najdôležitejšou problematikou pre občanov európskych krajín;
25.
trvá na tom, aby Bulharsko prijalo zostávajúce právne predpisy, najmä v oblasti jednotného trhu, práva obchodných spoločností, životného prostredia a ochrany spotrebiteľa; je znepokojený protiprávnou ťažbou dreva, u ktorej dochádza v značnom rozsahu v Bulharsku, ľutuje skutočnosť, že takmer polovica vyťaženého dreva v Bulharsku pochádza z protiprávnej ťažby a že ročný povolený objem výrubu sa prekročil o 1,5 miliardy metrov kubických; z toho dôvodu zdôrazňuje potrebu zastaviť protiprávnu ťažbu dreva v Bulharsku;
26.
víta pokrok, ktorý dosiahlo Bulharsko v rámci zosúlaďovania poľnohospodárskej politiky krajiny so súčasným komunitárnym právom; zdôrazňuje však význam ukončenia potrebných príprav pre uplatňovanie
acquis
Spoločenstva, ktoré predpokladá okrem vytvorenia potrebných kontrolných a platobných agentúr aj ich obsadenie príslušne kvalifikovanými zamestnancami;
27.
je znepokojený tým, že právne predpisy o dobrých životných podmienkach zvierat, najmä pokiaľ ide o prepravu zvierat alebo bitúnky, stále nespĺňajú normy EÚ;
28.
zdôrazňuje význam dostatočného počtu a náležitého vybavenia kontrolných pracovísk na hraniciach na veterinárne alebo fytosanitárne kontroly;
29.
zdôrazňuje, že implementácia novej legislatívy Spoločenstva o hygiene potravín je navrhnutá výhradne na ochranu spotrebiteľov a zabezpečenie kvality potravín a nemala by spôsobovať zámernú štrukturálnu koncentráciu v potravinárskom priemysle; povzbudzuje bulharskú vládu využiť fondy SAPARD pri sústredení výroby do viacerých oblastí a podporu decentralizovanej výroby potravín vysokej kvality;
30.
zaznamenáva prijatie dlho plánovanej Stratégie pre rozvoj rozhlasu a televízie v marci 2005 a vyzýva na ďalšie úsilie na zaistenie úplnej nezávislosti médií od politických vplyvov a na prijatie opatrení na zníženie narastajúceho počtu prípadov ohovárania vznesených proti novinárom;
31.
vyjadruje obavy v súvislosti s ťažkosťami pri presadzovaní práv duševného vlastníctva, najmä pokiaľ ide o pirátstvo v médiách a porušovanie autorského práva, ktoré má naďalej negatívny vplyv na obchodné záujmy a investície bulharských aj zahraničných podnikov, na ktorých produkty sa vzťahuje ochrana autorských práv; povzbudzuje bulharskú vládu v tom, aby vytvorila a účinne uplatňovala efektívny regulačný systém zameraný na zabránenie týmto nezákonným praktikám;
32.
víta nedávno prijaté právne predpisy, ktoré odstraňujú diskriminačný systém sadzieb v sektore cestovného ruchu; povzbudzuje bulharské orgány v tom, aby odstránili zostávajúce formy diskriminácie a obmedzení voči občanom EÚ a hospodárskym subjektom EÚ, najmä pokiaľ ide o právo usadzovania;
33.
blahoželá Bulharsku k opatreniam, ktoré podniklo na zabezpečenie vysokej úrovne jadrovej bezpečnosti v jadrovej elektrárni Kozloduj;
poznamenáva, že Skupina pre otázky jadrovej bezpečnosti Rady doručila najpriaznivejšiu správu o tejto vysokej úrovni jadrovej bezpečnosti a
poukazuje na významný príspevok Bulharska v oblasti dodávok energie v rámci širšieho regiónu; uznáva, že v priebehu prístupových rokovaní s EÚ spravilo Bulharsko značné kompromisy s výrazným dopadom na budúcu energetickú situáciu aj v rámci krajiny, aj v rámci regiónu; vyjadruje obavy z poklesu regionálnych rezerv tvoriacich kapacity, ktorý je očakávaný na roky 2010-2012; z tohto dôvodu zdôrazňuje dôležitosť novej výstavby kapacít pre zachovanie priaznivej energetickej situácie v Bulharsku na udržateľnom základe, rovnako ako zaručenie zabezpečenia dodávok elektriny v oblasti a dosiahnutia cieľov Kjótskeho protokolu; trvá na tom, aby Komisia dôkladne monitorovala vývoj udalostí a v tejto súvislosti poskytla každú pomoc; a vyzýva Radu, ako signatára dohody o uzatvorení elektrárne Kozloduj, aby si bola vedomá z toho plynúceho rizika dočasných výpadkov prúdu v mnohých krajinách v oblasti, a preto, aby bola pripravená posúdiť dátumy uzávierky v rámci tejto dohody flexibilnejšie, pokiaľ bude môcť byť spustená v Bulharsku kapacita novej generácie, bez akéhokoľvek ohrozenia bezpečnostných podmienok, ktoré musia mať úplnú prioritu;
34.
zdôrazňuje fakt, že hoci malé a stredné podniky v Bulharsku tvoria hlavný prostriedok na implementáciu priemyselnej politiky vedúcej k udržateľnému rastu, inovácii a vytvoreniu pracovných miest, spolupráca medzi vládou a mimovládnymi orgánmi je nedostatočná, podnikateľská politika ešte len musí byť sformulovaná a administratívne možnosti sú obmedzené;
35.
víta zlepšenie v oblasti komunikácie, pričom sa domnieva, že dve veci potrebujú naliehavé kroky: prvá, potreba poveriť regulačný úrad riešením obchodných sporov a jeho nezávislosť by mala byť posilnená a druhá vec, celkový servis potrebuje byť ešte viac zosúladený s
acquis communautaire
a musí byť účinne implementovaný;
36.
vyzýva Komisiu, aby výrazne zlepšila riadenie, prideľovanie a transparentnosť finančných prostriedkov Spoločenstva, pričom berie na vedomie, že programy Spoločenstva (PHARE, SAPARD, ISPA, a odstavovanie jadrových reaktorov) tvorili prostriedky stanovené vo výške 495,7 milióna eur v roku 2004, 399,5 milióna eur v roku 2005 a 432,1 milióna eur v roku 2006; pričom sa očakáva, že finančný balík po vstupe v rokoch 2007-2009 poskytne približne 4,6 miliárd eur;
37.
vyzýva bulharské úrady, aby prejavili transparentnosť, pokiaľ ide o poskytnutú finančnú pomoc od EÚ;
38.
nalieha ohľadom implementácie jednotnej politiky rybolovu vo všetkých oblastiach, aby úradom a odborníkom v tomto odvetví bola poskytnutá pomoc pripraviť sa na vstup do EÚ pomocou alokácie nevyhnutných ľudských a finančných zdrojov, a hlavne prostredníctvom implementácie opatrení stanovených v programe SAPARD;
39.
naďalej vyjadruje vážne znepokojenie v súvislosti s tým, že líbyjské orgány neprepustili bulharských zdravotníckych pracovníkov, ktorých väznia od roku 1999 ako podozrivých v trestnej veci a ktorým hrozí trest smrti; vyzýva Radu a Komisiu, aby pomohla napraviť túto situáciu;
40.
pripomína, že pristúpenie Bulharska k EÚ nie je samoúčelným cieľom, považuje však proces hospodárskych, politických a sociálnych reforiem za hodnotu ako takú, ktorá by napokon mala viesť k väčšej prosperite a kvalite života všetkých občanov Bulharska;
41.
vyzýva Komisiu, aby vyčlenila príslušné financovanie informačných kampaní s cieľom zlepšenia verejného pochopenia dôsledkov vstupu Bulharska (a Rumunska);
42.
súhlasí s podpísom zmluvy o pristúpení v apríli 2005 a verí, že bude môcť v Európskom parlamente privítať 18 bulharských parlamentných pozorovateľov;
43.
trvá na tom, že názory Európskeho parlamentu by sa mali naďalej zohľadňovať pri monitorovaní pokroku reformy v Bulharsku po podpísaní zmluvy o pristúpení a pred akoukoľvek úvahou o uplatnení bezpečnostných doložiek, a preto vyzýva Komisiu, aby podala správu Parlamentu o vývoji udalostí v Bulharsku načas a štandardným spôsobom;
°
° °
44.
poveruje svojho predsedu, aby postúpil toto uznesenie Rade, Komisii, vládam a parlamentom členských štátov a Bulharskej republiky.
