9.3.2005
SPOLOČNÝ NÁVRH UZNESENIA
ktorý v súlade s článkom 115 odsekom 5 rokovacieho poriadku predkladajú
– Avril Doyle a John Purvis v mene Skupiny Európskej ľudovej strany (kresťanských demokratov) a európskych demokratov
– Pasqualina Napoletano, Lilli Gruber a María Elena Valenciano Martínez-Orozco v mene Socialistickej skupiny v Európskom parlamente
– Cecilia Malmström, Emma Bonino a Marco Pannella v mene Skupiny Aliancie liberálov a demokratov za Európu
– Joost Lagendijk a Raül Romeva i Rueda v mene Skupiny zelených/Európskej slobodnej aliancie
– Tobias Pflüger a Eva-Britt Svensson v mene Konfederatívnej skupiny Európskej zjednotenej ľavice - Nordickej zelenej ľavice
– Roberta Angelilli a Cristiana Muscardini v mene Skupiny Únie za Európu národov
a ktorý nahrádza návrhy týchto skupín:
– UEN (B6‑0189/2005)
– GUE/NGL (B6‑0192/2005)
– PPE-DE (B6‑0195/2005)
– ALDE (B6‑0197/2005)
– PSE (B6‑0208/2005)
– Verts/ALE (B6‑0213/2005)
o Saudskej Arábii
Uznesenie Európskeho parlamentu o Saudskej Arábii
Európsky parlament ,
–
so zreteľom na svoje uznesenie o Saudskej Arábii (prijaté 18. januára 1996) a uznesenia o výročných zasadnutiach Komisie OSN pre ľudské práva v Ženeve (2000 - 2005),
–
so zreteľom na pracovnú návštevu členov delegácie EP pre vzťahy so štátmi Perzského zálivu (vrátane Jemenu) konanú v dňoch od 7. do 12. februára 2005 v Saudskej Arábii,
–
so zreteľom na Dohovor OSN o odstránení všetkých foriem diskriminácie žien (CEDAW) v decembri 2004, a predovšetkým na článok 7 o politickom a verejnom živote, ratifikovaný Saudskou Arábiou,
–
so zreteľom na článok 115 odsek 5 rokovacieho poriadku,
A.
keďže prvé miestne voľby sa v Saudskej Arábii začali 10. februára 2005 najprv v Rijáde a pokračovali do 21. apríla 2005, pričom išlo o prvý celoštátny volebný proces v histórii tejto krajiny,
B
keďže polovica členov miestneho zastupiteľstva bude zvolených, zatiaľ čo druhú polovicu vymenuje kráľ,
C
keďže ženy sú z volieb vylúčené, hoci volebný poriadok jasne definuje účasť žien na voľbách označujúc slovom „občan“ tých, ktorí sú oprávnení voliť, pričom v arabskom jazyku sa tento pojem vzťahuje na mužov aj na ženy,
D
keďže viaceré orgány Saudskej Arábie sa vyslovili, že ženy budú mať v budúcnosti právo voliť,
E
keďže ženy v Saudskej Arábii sa musia naďalej vysporadúvať s rôznymi formami diskriminácie v osobnom a verejnom živote,
F.
obzvlášť znepokojený podmienkami, ktorým sú vystavení migrujúci pracovníci, a to predovšetkým ženy zamestnané ako pomocné sily v domácnostiach,
1.
uvítal prvý celoštátny volebný proces v Saudskej Arábii, ktorého svedkom bola delegácia Európskeho parlamentu, a ktorý sa javí ako pozitívny krok smerom k sociálnej a politickej reforme, avšak hlboko ľutuje, že ženám nie je povolené zúčastniť sa na týchto voľbách
2.
pripomína príslušným úradom ich povinnosti vyplývajúce z Dohovoru OSN o odstránení všetkých foriem diskriminácie žien (CEDAW), pre ktorý je Saudská Arábia zmluvnou stranou, vyjadruje solidaritu tým, ktorí sa tešia na začlenenie všetkých občanov Saudskej Arábie do volebného procesu a vyzýva príslušné úrady, aby prijali všetky potrebné opatrenia na odstránenie segregácie a diskriminácie žien a na postupné zvýšenie ich účasti v politickom rozhodovacom procese, pričom by mali mať rovnocenné postavenie ako muži a malo by im byť umožnené vykonávať všetky verejné funkcie na všetkých úrovniach vlády,
3.
opätovne apeluje na zrušenie trestu smrti a vyzýva na okamžité moratórium výkonu trestu smrti v Saudskej Arábii, kde sa podľa Amnesty International v roku 2004 uskutočnilo 31 popráv,
4.
vyzýva príslušné orgány, aby prijali opatrenia na zlepšenie pracovných podmienok a zaobchádzania s prisťahovalcami, a to predovšetkým so ženami,
5.
vyjadruje ľútosť nad skutočnosťou, že v Saudskej Arábii doposiaľ neexistuje sloboda vierovyznania, podporuje príslušné orgány v ich snahe o zabezpečenie väčšej umiernenosti a tolerancie náboženskej rôznorodosti,
6.
vyzdvihuje dôležitosť boja proti terorizmu a fundamentalizmu, pričom musia byť rešpektované ľudské práva a občianske slobody, a stavajúc na tomto základe sa vyjadruje za posilnenie vzťahov Európskej únie so Saudskou Arábiou,
7.
konkrétnejšie vyzýva EÚ a Saudskú Arábiu na vzájomnú podporu úsilia, ktoré vyvíjajú na dosiahnutie uspokojivého výsledku izraelsko-palestínskeho konfliktu,
8.
vyzýva Radu a Komisiu, aby tieto otázky predložili na nasledujúcom spoločnom stretnutí Rady a ministrov EÚ s Radou pre spoluprácu v Perzskom zálive,
9.
nabáda inštitúcie EÚ, aby zvýšili svoju účasť v regióne a posilnili pracovné vzťahy so Saudskou Arábiou navýšením finančných prostriedkov pre delegáciu v Rijáde a naplánovaním skorej návštevy kráľovstva komisárom EÚ pre vonkajšie vzťahy a/alebo Vysokým predstaviteľom EÚ pre SZBP,
10.
poveruje svojho predsedu, aby predložil toto uznesenie princovi Abdullahovi, vláde Saudskej Arábie, generálnemu tajomníkovi pre národný dialóg Saudskej Arábie, Rade, Komisii a Vysokému komisárovi OSN pre ľudské práva.
