P6_TA(2004)0111
Pokrok Rumunska na ceste k vstupu
A6-0061/2004
Uznesenie Európskeho parlamentu o pokroku Rumunska na ceste k pristúpeniu ( KOM(2004)0657 – C6-0151/2004 – 2004/2184(INI))
Európsky parlament
, -
so zreteľom na pravidelnú správu Komisie z roku 2004 o pokroku Rumunska na ceste k vstupu a na strategický dokument Komisie o pokroku uskutočnenom v rámci procesu rozšírenia ( KOM(2004)0657 – C6-0151/2004 ),
-
so zreteľom na závery predsedníctva Európskej rady z Kodane v dňoch 12. a 13. decembra 2002 a predsedníctva Európskej rady z Bruselu dňa 12. a 13. decembra 2003,
-
so zreteľom na svoje uznesenia od začiatku prístupového procesu,
-
so zreteľom na článok 45 rokovacieho poriadku,
-
so zreteľom na správu Výboru pre zahraničné veci a stanovisko Výboru pre rozpočet ( A6-0061/2004 ),
A.
keďže Rumunsko vyvinulo značné úsilie na ceste k vstupu do Európskej únie,
B.
keďže hodnotenie Rumunska sa zakladá na prísnom dodržiavaní kodaňských kritérií a záverov predsedníctva Európskej rady z Helsínk z 10. a 11. decembra 1999, ako aj na princípe diferencovaného prístupu,
C.
keďže treba vynaložiť väčšie úsilie, najmä v oblasti spravodlivosti a vnútorných vecí vzhľadom na boj proti korupcii a organizovanému zločinu, čo sa týka hraničných kontrol, ako aj v rámci kapitoly o hospodárskej súťaži v súvislosti s poskytovaním štátnej pomoci, a tiež v oblasti životného prostredia, čo sa týka uplatňovania právnych predpisov vo všetkých odvetviach a zosúladenie horizontálnej legislatívy,
Politická situácia a kritériá
1.
uznáva, ako sa uvádza v správe Komisie, že Rumunsko plní kodaňské politické kritériá a že posilnilo stabilitu svojich inštitúcií, a tým zaručuje dodržiavanie demokracie, zásad právneho štátu, dodržiavanie ľudských práv ako aj rešpektovanie a ochranu menšín, rovnako v prípade Maďarov ako aj Rómov, ale že pretrváva potreba ďalších reforiem v oblasti súdnictva a verejnej správy a väčšieho úsilia v boji proti korupcii;
2.
blahoželá Rumunsku k pokroku dosiahnutému v administratívnych a súdnych reformách a k začatiu stratégie reformy verejnej správy, ktorá bola nevyhnutná na decentralizáciu verejnej správy ako aj na koordináciu politík; je presvedčený, že Rumunsko považuje dôležitosť pokračovania v správnych reformách a reforme súdnictva za prioritu a že značné úsilie sa bude naďalej venovať systematickému presadzovaniu týchto reforiem;
3.
vyzýva Rumunsko, aby pokračovalo rýchlym tempom a prednostne v reforme verejnej správy, pretože toto je dôležité pre úspešnú integráciu do Únie; odporúča, aby sa osobitná pozornosť venovala uskutočňovaniu stratégie reformy verejnej správy z mája 2004, s osobitným dôrazom na primerané odmeňovanie štátnych zamestnancov, ich postup na základe zásluh a uverejnených výberových konaní, ako aj lepší manažment a ďalšie vzdelávanie; víta prijatie etického kódexu štátnych zamestnancov vo februári 2004;
4.
víta úsilie, ktoré Rumunsko vynaložilo v oblasti decentralizácie a miestnej správy, a najmä stratégiu z mája 2004, ale vyslovuje znepokojenie nad tým, že Rumunsko ešte nevyriešilo problémy, na ktoré v tejto oblasti upozornila správa Komisie za rok 2003; zdôrazňuje dôležitosť posilnenia administratívnych kapacít a finančnej správy na miestnej úrovni, pričom treba dbať na to, aby miestna správa mala dostatok príjmov a ľudských a materiálnych zdrojov;
5.
uznáva, že ako sám žiadal, sa použitie mimoriadnych nariadení obmedzilo na "výnimočné okolnosti" v rumunskej ústave, ale vyslovuje poľutovanie nad tým, že v skutočnosti sa používanie tohto prostriedku nestalo zriedkavejším; opakuje svoju výzvu rumunskej vláde, aby sa zdržala používania mimoriadnych nariadení a aby uplatňovala bežné legislatívne postupy; vyzýva, aby sa jasnejšie a presnejšie definovalo, čo sa myslí pod "výnimočnými okolnosťami" v súvislosti s mimoriadnymi nariadeniami;
6.
blahoželá Rumunsku k ústavným zmenám v októbri 2003, ktorá prispela k racionalizácii parlamentného procesu, pričom obidve komory získali prioritné právomoci pre jednotlivé druhy právnych predpisov a zastáva názor, že je potrebné naďalej sa usilovať o zlepšenie procesu vypracovania politík a legislatívneho procesu;
7.
vyzýva Rumunsko a osobitne súdne orgány, aby v plnej miere uplatňovali zákony týkajúce sa slobody informácií; vyzýva vládu a parlament Rumunska, aby prostredníctvom väčšej transparentnosti legislatívneho procesu uľahčili médiám kontrolu svojej činnosti;
8.
domnieva sa, že čo sa týka slobody prejavu, právne postavenie novinárov sa zlepšilo, ale vyslovuje znepokojenie nad rastúcim počtom vážnych fyzických útokov na investigatívnych novinárov a požaduje, aby sa urobilo všetko pre objasnenie týchto prípadov; vyslovuje znepokojenie aj nad skutočnosťou, že veľa organizácií, ktoré sú aktívne v oblasti médií, zotrvávajú vo veľmi ťažkej hospodárskej situácii, čo štátnym orgánom umožňuje vyvíjať nátlak; domnieva sa, že treba vyvíjať ďalšie úsilie na zaručenie nezávislosti médií;
9.
vyzýva Rumunsko, aby zintenzívnilo stratégiu a akčný plán prijatý rumunskou vládou na uskutočnenie reformy systému súdnictva, pričom je potrebné sústrediť sa na konkrétne uplatňovanie prijatých zákonov; za týmto účelom vyzýva Rumunsko, aby urýchlene vyčlenilo dostatočné personálne a finančné zdroje na zabezpečenie ich účinného uplatňovania;
10.
víta opatrenia, ktoré sa doteraz prijali, na oddelenie výkonnej moci od súdnej, ako je zbavenie právomoci ministra spravodlivosti vymenúvať alebo povyšovať sudcov; napriek tomu vyslovuje značné znepokojenie nad zistením Komisie, týkajúcim sa oficiálnych prieskumov, ktoré potvrdzujú, že výkonná moc môže ovplyvniť výsledok súdnych konaní; opäť požaduje, aby sa systém súdnictva stal nezávislejším a profesionálnejším; vyzýva Rumunsko, aby vytvorilo priaznivejšie prostredie na výkon súdnej moci tak, že zamestná viac sudcov a ponúkne im lepšie podmienky na ďalšie vzdelávanie, rovnako aj využívaním zásad najlepšej praxe s ktorými sa stotožňujú štáty Únie; vyzýva Rumunsko, aby dodržalo všetky odporúčania v tejto oblasti, ktoré sú uverejnené v pravidelnej správe Komisie, v záujme zaistenia riadneho fungovania právneho štátu;
11.
dôrazne Rumunsko vyzýva, aby urobilo výrazný pokrok v oblasti decentralizácie a miestnej samosprávy tým, že miestnym orgánom poskytne viac a primeraných finančných, ako aj personálnych zdrojov, že zmodernizuje pracovné metódy, zvýši platy a poskytne účinné vzdelávanie;
12.
blahoželá vláde k prijatiu série troch zákonov o Najvyššej súdnej rade, organizácii systému súdnictva a štatúte súdnych úradníkov; vyzýva administratívu, aby začala v praxi uplatňovať tieto zákony, ktoré nadobudli účinnosť 30. septembra 2004, a ktorých účelom je citeľne zlepšiť nezávislosť a účinnosť systému súdnictva;
13.
vyjadruje znepokojenie nad zistením Komisie, týkajúcim sa právnych predpisov o slobode združovania sa, alternatívne politické organizácie zastupujúce národnostné menšiny sa pri registrácii stretli so značnými administratívnymi prekážkami, ktoré im bránia zúčastniť sa volieb;
14.
konštatuje, že korupcia zostáva zdrojom vážnych obáv, v tejto súvislosti vyslovuje znepokojenie nad hodnotením Komisie, že počet úspešných trestných stíhaní za úplatkárstvo v Rumunsku je stále nízky, najmä v prípadoch úplatkárstva na vysokých miestach; vyzýva rumunskú vládu, aby zdvojnásobila svoje úsilie v boji proti korupcii zamerajúc sa najmä na korupciu na vysokých miestach, vyzýva Rumunsko, aby vyvíjala ďalšie úsilie na prenesenie väčšej zodpovednosti na úrad na boj proti korupcii a zabezpečenie jeho nezávislosti a účinnosti; víta kladnú reakciu Rumunska na výzvu Európskeho parlamentu zvýšiť počet zamestnancov Národného úradu prokurátora pre boj proti korupcii a jeho doterajšiu pozitívnu úlohu v rámci Skupiny štátov Rady Európy proti korupcii (GRECO), a dôrazne ho vyzýva, aby urobilo v tomto smere ďalšie kroky;
15.
vyzýva Rumunsko, vzhľadom na to, že je východiskovou, tranzitnou a cieľovou krajinou obetí obchodovania s ľuďmi, aby prijalo konkrétne opatrenia na boj v tejto oblasti, ako je užšia spolupráca medzi príslušnými rumunskými orgánmi (pohraničná polícia, národná polícia, prokuratúra, cudzinecký úrad, národný úrad pre utečencov atď.) a ich partnermi v susedných krajinách, a predkladalo presné ročné údaje, aby sa pokrok v tomto boji mohol zhodnotiť;
16.
blahoželá Rumunsku k jeho akčnému plánu z júla 2004 týkajúcemu sa prijatia schengenských kritérií a vyzýva ho, aby tento plán začalo rýchlo a v plnej miere uplatňovať, v záujme urýchlenia procesu modernizácie jeho zariadení, infraštruktúr a ľudských zdrojov a zlepšenia kontroly hraníc s Ukrajinou, Moldavskom a na Čiernom mori;
17.
blahoželá Rumunsku k tomu, že na medzinárodné výzvy a požiadavky Európskeho parlamentu reagovalo vytvorením národných noriem v oblasti ochrany detí a prísnych pravidiel v oblasti medzinárodnej adopcie; domnieva sa, že pri správnom uplatnení by tento nový legislatívny rámec mal zabezpečiť účinnejšiu ochranu práv detí; zdôrazňuje, že všetky rodiny, ktorých sa moratórium týka, by mali naďalej dostávať ubezpečenie a preto podporuje myšlienku v blízkej budúcnosti vytvoriť medzinárodnú komisiu na preskúmanie určitých prípadov;
18.
žiada, aby sa osobitná pozornosť venovala deťom a mládeži opúšťajúcim ústavnú starostlivosť, ktorých je potrebné náležite začleniť a podporovať v spoločnosti a ochraňovať pred zneužívaním;
19.
blahoželá Rumunsku k zladeniu svojej legislatívy s praxou Európskeho súdu pre ľudské práva v súvislosti so zamedzením zlého zaobchádzania v nápravných ústavoch, ale vyjadruje znepokojenie nad pokračujúcimi správami o prípadoch zlého zaobchádzania na policajných staniciach, vo väzniciach a psychiatrických liečebniach; vyzýva rumunské orgány účinne prešetriť všetky prípady zneužívania a postaviť pred súd tých, ktorí sú zodpovední za porušovanie ľudských práv;
20.
vyjadruje hlboké znepokojenie nad skutočnosťou, že ľudia s mentálnym postihnutím sú vystavení svojvoľnému väzneniu v ústavoch pre duševne chorých a že podmienky a nedostatok náležitej starostlivosti v mnohých ústavoch pre duševne chorých a ďalších pobytových zariadeniach pre ľudí s mentálnym postihnutím sú neprimerané; vyzýva Rumunsko, aby sa zameralo na túto situáciu ako na krajne naliehavú a aby zabezpečilo, aby všetky nemocnice a inštitúcie mali primerané zdroje na zaistenie liečenia a životných podmienok;
21.
domnieva sa, že stratégia na podporu Rómov, ktorá sa zameriava výslovne na boj proti diskriminácii, sa nepochybne uplatňuje, ale vyjadruje svoje znepokojenie nad hodnotením Komisie, podľa ktorého sú násilie a de facto diskriminácia rómskej menšiny, dokonca vo verejných inštitúciách, ešte stále veľmi rozšírené; nalieha na rumunskú vládu, aby pokračovala v rozširovaní svojej činnosti v tejto oblasti, a uprednostňovala vzdelávanie a vytváranie kapacít spolu s osobitnými opatreniami na boj proti diskriminácii, a víta nedávny vznik Národnej kancelárie pre boj proti diskriminácii;
Hospodárske kritériá
22.
blahoželá Rumunsku v súvislosti so závermi správy Komisie, podľa ktorých Rumunsko spĺňa kritériá fungujúceho trhového hospodárstva a dôsledne uplatňuje program štrukturálnych reforiem, ktorý Rumunsku pomôže čeliť konkurenčnému tlaku a silám vnútorného trhu Únie;
23.
vyzýva Rumunsko, aby pokračovalo v realizácii opatrení na posilnenie makroekonomickej stability a konsolidáciu štrukturálnych reforiem; poukazuje na skutočnosť, že na ďalšie zníženie deficitu verejného sektora treba zabezpečiť finančnú disciplínu a ceny energie treba dostať na úroveň pokrývajúcu náklady, a zvyšovať finančnú výkonnosť verejných podnikov;
24.
vyzýva rumunskú vládu, aby dokončila proces privatizácie, vyriešila spory vzniknuté počas tohto procesu a urýchlene uzatvorila neživotaschopné podniky; domnieva sa, že v záujme zabezpečenia dôsledného a predvídateľného uplatňovania práva je potrebné vykonať ďalšie pokroky vo fungovaní systému súdnictva a verejnej správy a vytvoriť tak vhodné prostredie pre podniky a zahraničné investície;
25.
pripomína, že chudoba je naďalej mimoriadne závažným problémom v Rumunsku, a to aj napriek miernemu poklesu ukazovateľov týkajúcich sa tejto problematiky rokoch 2003-2004; víta prácu rumunskej vlády, ktorá si za jednu zo svojich priorít stanovila boj proti sociálnemu vylúčeniu a chudobe, pokročila pri stanovení hlavných problémov, t.j. deti opúšťajúce verejné inštitúcie, mladí, ktorí nemajú prístup na trh práce, rodiny roľníkov, dôchodcovia, ľudia bez prístrešia a Rómovia a podporuje hľadanie najvhodnejších riešení; víta zavedenie právneho rámca na poskytovanie sociálnej pomoci a hľadanie možností zapojenia mimovládnych organizácií do rozdeľovania tejto pomoci; vyzýva rumunské úrady, aby naďalej sledovali vývoj štatistík týkajúcich sa chudoby a pokračovali v dokončení memoranda o sociálnom začlenení, vypracovaného spolu s Komisiou;
26.
blahoželá Rumunsku k prijatiu veľkého množstva právnych predpisov v rámci sociálneho ochrany, zvýšeniu verejných výdavkov v tejto oblasti a prijatiu sociálneho programu na roky 2003 a 2004 s cieľom posilniť solidaritu; súčasne zdôrazňuje skutočnosť, že v rámci vytvorenia základu budúcej prosperity by Rumunsko malo pristúpiť k prísnejším opatreniam ako doteraz na vytvorenie možností na zakladanie nových podnikov v krajine; a nalieha na Rumunsko, aby pokračovalo v reforme systému sociálneho ochrany, najmä s ohľadom na zlepšenie zdravotníckych služieb vrátane komplexnej reformy starostlivosti o duševné zdravie a zabezpečenia začlenenia ľudí s postihnutím do spoločnosti;
Kritéria preberania
acquis communautaire
27.
domnieva sa, že Rumunsko dosiahlo uspokojivý stupeň súladu vo väčšine oblastí a že v prípade, ak bude postupovať súčasným tempom a plniť svoje záväzky, bude mať všetky predpoklady na dokončenie transpozície právnych noriem pred plánovaným dátumom vstupu;
28.
podporuje Rumunsko v jeho úsilí na posilňovať svoje administratívne kapacity vo väčšine oblastí
acquis
; upozorňuje Rumunsko na skutočnosť, že zlepšenie v legislatívnej oblasti a schválenie akčných plánov sami osebe nestačia; vo všetkých oblastiach by mali byť prijaté vykonávacie a uplatňovacie mechanizmy; takisto by sa mali prijať osobitné opatrenia na kontrolu a uplatňovanie právnych predpisov a je potrebné predkladať presné ročné údaje, na základe ktorých je možné hodnotiť pokrok dosiahnutý vďaka týmto opatreniam;
29.
vyzýva Rumunsko, aby energickejšie presadzovalo opatrenia, ktoré je ešte potrebné transponovať v oblasti voľného pohybu tovarov, voľného pohybu kapitálu, v oblasti ciel a finančnej kontroly;
30.
vyzýva Rumunsko, aby podstatne zlepšilo uplatňovanie právnych predpisov vo všetkých odvetviach spojených so životným prostredím a žiada, aby Rumunsko zlepšilo zosúladenie horizontálnych právnych perdpisov v oblasti životného prostredia, osobitne v odvetviach kvality ovzdušia, nakladania s odpadom, kvality vody a ochrany prírody ako aj v niektorých ďalších oblastiach;
31.
podporuje úsilie rumunskej vlády začleniť deltu Dunaja do oblasti sústavy "Natura 2000" a vyzýva Komisiu, aby s túto aktivitu podporila ako cezhraničné opatrenie s Ukrajinou a pôsobením v úlohe sprostredkovateľa v rámci súčasného konfliktu záujmov, ktorý by v inak predstavoval prekážku na ceste k plnej ochrane tejto významnej európskej prírodnej oblasti;
32.
domnieva sa, že v oblasti štátnej pomoci musia rumunské úrady ešte značne zlepšiť uplatňovanie právnych predpisov;
33.
dôrazne vyzýva Rumunsko, aby zabezpečilo vysokú úroveň dodržiavania pravidiel a postupov pri verejnom obstarávaní a verejných súťažiach v súlade s
acquis communautaire
;
34.
vo všeobecnosti sa domnieva, že je potrebné značne posilniť administratívne a implementačné kapacity agentúr pre správu európskych fondov; domnieva sa, že v poľnohospodárskej oblasti musí ešte Rumunsko posilniť administratívne a implementačné kapacity agentúry SAPARD;
35.
vyzýva Rumunsko, aby v oblasti sociálnej politiky a zamestnanosti dbalo na to, aby inšpektoráty bezpečnosti práce mali dostatočné zdroje na zabezpečenie uplatňovania ustanovení o ochrane zdravia a bezpečnosti práce; okrem iného vyzýva Rumunsko aby sa zameralo na zlepšenie podnikateľského prostredia;
36.
dôrazne vyzýva rumunskú vládu, aby zlepšila podmienky využívania Európskeho sociálneho fondu, a tým aj absorpčnej kapacity na financovanie opatrení stratégie zamestnanosti;
37.
berie na vedomie, že zosúladenie legislatívy Rumunska s
acquis communautaire
je relatívne uspokojivé v oblasti energetiky, priemyslu, výskumu a telekomunikácií; vyzýva však vládu, aby venovala čo najväčšiu pozornosť uplatňovaniu právnych predpisov v oblasti priemyselnej politiky, so zreteľom na štrukturálne nedostatky tohto odvetvia obmedzujúce možnosti uplatnenia, domnieva sa, že sú naliehavo potrebné opatrenia na zaistenie bezpečnosti dodávok energie, keďže odstavovanie neúčinných vykurovacích systémov a zaoberanie sa ekonomicky nerentabilnými uhoľnými baňami predstavuje naďalej kľúčové výzvy, ktoré si vyžadujú sociálne opatrenia na riešenie ťažkej situácie na trhu práce a že je potrebné zrevidovať liberalizáciu telekomunikačného sektora;
38.
zdôrazňuje, že v roku 2004 predstavovala celková predvstupová pomoc Rumunsku 825 miliónov eur, z toho 405,3 milióna na Národný program PHARE, 158,7 milióna z programu SAPARD a približne 289 až 343 miliónov eur z programu ISPA; celkový objem pomoci predstavuje približne 1,4% HDP krajiny;
39.
vyzýva Rumunsko, aby v súvislosti s regionálnou politikou a koordináciou štrukturálnych nástrojov pokračovalo vo svojom úsilí, aby svoje administratívne kapacity mohlo pozdvihnúť na úroveň, ktorá by mu umožnila plne využívať štrukturálne nástroje;
40.
vyzýva Rumunsko, aby venovalo čo najväčšiu pozornosť uplatňovaniu právnych predpisov v oblasti spravodlivosti a vnútorných vecí, a aby preto posilnilo agentúry a inštitúcie poverené uplatňovaním práva, ktoré majú ešte stále nedostatok zamestnancov a nedostatočné vzdelávacie kapacity; vyzýva Rumunsko, aby urýchlilo majetkovú reštitúciu a prijalo právne predpisy upravujúce cirkevné reštitúcie;
41.
vyjadruje hlboké znepokojenie v súvislosti so stanovenými dlhými prechodnými obdobiami, ktoré sa týkajú kapitoly životného prostredia, najmä vzhľadom na situáciou v baníckej oblasti Rosia Montana, ktorá predstavuje vážnu hrozbu pre životné prostredie v celom regióne;
Záver
42.
želá si a považuje za možné, že ak Rumunsko, Rada a Komisia vyvinú dostatočné úsilie, bude možné rýchlo a uspokojivo uzavrieť rokovania do konca roku 2004, aby sa v roku 2005 čo najskôr mohla podpísať zmluva o pristúpení, ktorá by vstúpila do platnosti 1. januára 2007;
43.
pripomína, že Rumunsko bude podliehať rovnakým ustanoveniam ako Bulharsko a nové členské štáty, a preto bude v prípade závažných nedostatkov podliehať osobitným ochranným doložkám (podľa článkov 37, 38 a 39 Aktu o pristúpení z roku 2003);
44.
upozorňuje Rumunsko na skutočnosť, že by v jeho prípade, tak ako v prípade Bulharska, mohol byť uplatnený osobitný ochranný mechanizmus, na základe ktorého môže Komisia, v prípade ak sa bude domnievať, že hrozí vážne nebezpečenstvo, že Rumunsko nebude môcť plniť záväzky vyplývajúce z pristúpenia, najmä v oblasti uplatňovania
acquis communautaire
a dodržiavania politických kritérií z Kodane, odporučiť Rade, aby na základe jednomyseľného rozhodnutia odložila jeho prijatie o jeden rok; vstup Rumunska by sa mal uskutočniť na základe jeho vlastných zásluh a konaní;
45.
bude pozorne sledovať vývoj v období od podpísania zmluvy do skutočného pristúpenia; v tejto súvislosti vyzýva Komisiu, aby pravidelne informovala Parlament prostredníctvom Výboru pre zahraničné veci;
46.
vyzýva Rumunsko, aby dôsledne a vytrvalo uplatňovalo všetky záväzky prijaté počas rokovaní; bude dbať o to, aby Komisia zaviedla stály mechanizmus na podrobné sledovanie a pomoc, na základe ktorého bude možné pomáhať Rumunsku na tejto ceste;
°
° °
47.
poveruje svojho predsedu, aby toto uznesenie postúpil Rade a Komisii ako aj vláde a parlamentu Rumunska.
