23.11.2010 B7-0679/2010 NÁVRH UZNESENIA predložený na základe vyhlásení Rady a Komisie
v súlade s článkom 110 ods. 2 rokovacieho poriadku
o Západnej Sahare
Charles Tannock
,
Tomasz Piotr Poręba
,
Ryszard Antoni Legutko
,
Adam Bielan
,
Jacek Olgierd Kurski
,
Mirosław Piotrowski
,
Marek Henryk Migalski
,
Ryszard Czarnecki
,
Tadeusz Cymański
v mene skupiny ECR
PE450.495v01-00 B7‑0679/2010 Uznesenie Európskeho parlamentu o Západnej Sahare
Európsky parlament ,
- so zreteľom na uznesenia Parlamentu o Západnej Sahare, najmä na uznesenie z 27. októbra 2005 a 14. decembra 2009,
- so zreteľom na rezolúcie Bezpečnostnej rady OSN o Západnej Sahare, najmä na rezolúcie 1598 (2005) z 28. apríla 2005 a 1495 (2003), ktoré Valné zhromaždenie schválilo 11. októbra 2005, a rezolúciu 1871 (2009),
- so zreteľom na najnovšiu rezolúciu Bezpečnostnej rady OSN č. 1920 (2010), ktorá rozširuje súčasný mandát misie OSN pre referendum v Západnej Sahare (misia MINURSO);
- so zreteľom na najnovšiu správu generálneho tajomníka OSN o Západnej Sahare predloženú Bezpečnostnej rade 14. apríla 2008,
- so zreteľom na závery uvedené v správe delegácii ad-hoc Európskeho parlamentu z marca, najmä na odporúčania týkajúce sa dodržiavania a monitorovania oblasti ľudských práv v Západnej Sahare,
- so zreteľom na Euro-stredomorskú dohodu o pridružení medzi Európskymi spoločenstvami a ich členskými štátmi na jednej strane a Marockým kráľovstvom na strane druhej, a najmä na jej článok 2,
- so zreteľom na Medzinárodný pakt o občianskych a politických právach OSN, ktorý podpísalo Marocké kráľovstvo,
- so zreteľom na vyhlásenie Valného zhromaždenia OSN z 9. decembra 1998 o právach jednotlivcov, skupín a inštitúcií na podporu a ochranu všeobecne uznávaných ľudských práv a základných slobôd,
- so zreteľom na vyhlásenie Vysokej predstaviteľky pre zahraničné veci a bezpečnostnú politiku o Západnej Sahare z 10. novembra 2010,
- so zreteľom na článok 110 ods. 2 rokovacieho poriadku,
A. keďže dohoda o prímerí podpísaná v roku 1991 ukončila 16-ročné boje medzi hnutím Polisario a Marokom, ktoré územie nezákonne anektovalo v roku 1976,
B. keďže konflikt v Západnej Sahare vyústil do závažných zneužití ľudských práv, vysídlenia tisícov západosaharských civilných obyvateľov, ako aj do porušení ľudských práv a vážnych porušení ženevského dohovoru,
C. keďže približne 165 000 Západosaharčanov stále žije v utečeneckých táboroch v alžírskej púšti a zvyšok obyvateľstva žije pod nezákonnou okupáciou,
D. keďže niekoľko obhajcov ľudských práv bolo terčom zatknutí, zadržiavania a vypočúvania za vyjadrenia proti útlaku marockej okupácie,
E. keďže žiadny štát neuznal zvrchovanosť Maroka nad Západnou Saharou,
F. keďže v nedeľu 7. novembra 2010 začalo pod záštitou OSN tretie kolo neformálnych rozhovorov o budúcnosti Západnej Sahary,
G. keďže iba niekoľko hodín pred začiatkom rozhovorov, ktoré sprostredkovala OSA, došlo k miestnym zrážkam medzi marockými bezpečnostnými silami a západosaharskými demonštrantami,
H. keďže marocké bezpečnostné sily si v pondelok 8. novembra násilím vynútili vstup do tábora Gdaim Izyk, pričom použili neprimeranú silu,
I. keďže prichádzajú správy o mnohých obetiach, prípadoch zranení a zmiznutiach,
J. keďže EÚ je aj naďalej znepokojená konfliktom v Západnej Sahare a jeho regionálnymi dôsledkami a dosahom vrátane situácie v oblasti ľudských práv v Západnej Sahare a keďže plne podporuje úsilie generálneho tajomníka Organizácie Spojených národov a jeho osobného vyslanca o nájdenie spravodlivého, trvalého a vzájomne prijateľného politického riešenia, ktoré umožní obyvateľom Západnej Sahary sebaurčenie tak, ako sa stanovuje v rezolúciách Organizácie spojených národov;
K. keďže situácia v táboroch v Západnej Sahare a v Tindúfe sa môže zmeniť na skutočnú humanitárnu katastrofu s nepredvídateľnými následkami a keďže tieto incidenty opakovane poukazujú na to, že je naliehavo potrebné, aby sa monitorovanie ľudských práv zahrnulo do mandátu misie OSN pre referendum v Západnej Sahare (MINURSO),
1. odsudzuje vážne útoky a neprimerané použitie sily zo strany marockých orgánov v tábore Gdaim Izyk a v meste El Aiun, ktoré si vyžiadali mnohé obete z radov civilného obyvateľstva a vyzýva všetky strany, aby zachovali pokoj a zdržali sa akéhokoľvek ďalšieho násilia;
2. vyjadruje hlboké poľutovanie nad smrťou, zraneniami a zmiznutiami ľudí, ktoré nasledovali po násilných útokoch, a vyjadruje svoju solidaritu s rodinami obetí;
3. žiada, aby OSN začala medzinárodné nezávislé vyšetrovanie o nedávnych udalostiach v tábore Gdaim Izyk a v meste El Aiun;
4. vyjadruje podporu právu západosaharského ľudu na sebaurčenie tak, ako je stanovené v rezolúcii OSN;
5. vyjadruje poľutovanie nad útokmi na slobodu tlače a informácií, ktoré postihli mnohých európskych novinárov, a žiada Marocké kráľovstvo, aby zástupcom tlače, nezávislým pozorovateľom a humanitárnym organizáciám povolilo slobodný prístup do Západnej Sahary a voľný pohyb v nej;
6. odsudzuje nezákonné zadržiavanie a prenasledovanie západosaharských obhajcov ľudských práv na Marokom kontrolovanom území Západnej Sahary a naliehavo vyzýva Bezpečnostnú radu OSN, aby začlenila monitorovanie situácie v oblasti ľudských práv do mandátu misie MINURSO, aby sa zistili porušenia ľudských práv;
7. vyzýva všetky strany – hnutie Polisario, Alžírsko a Maroko – aby sa zdržali vyhrocovania napätia alebo siahnutia k násiliu a aby mierovou cestou urovnali spor o územie referendom za medzinárodného monitorovania;
8. vyzýva na ochranu západosaharského obyvateľstva, dodržiavanie ich základných práv vrátane slobody prejavu a pohybu v súlade so Všeobecnou deklaráciou ľudských práv a medzinárodnými zmluvami a dohovormi o ľudských právach;
9. vyzýva Marocké kráľovstvo a hnutie Polisario, susediace štáty a Európsku úniu, aby plne spolupracovali s Organizáciou spojených národov s cieľom ukončiť proces dekolonizácie Západnej Sahary;
10. vyzýva medzinárodné spoločenstvo, aby prijalo kroky potrebné na to, aby Maroko dodržiavalo medzinárodné právo;
11. poveruje svojho predsedu, aby postúpil toto uznesenie Rade, Komisii a Vysokej predstaviteľke Únie pre zahraničné veci a bezpečnostnú politiku, generálnemu tajomníkovi OSN, generálnemu tajomníkovi Africkej únie, Delegácii EP pre vzťahy s krajinami Magrebu, ako aj Predsedníctvu euro-stredozemského parlamentného zhromaždenia, parlamentom a vládam Španielska, Alžírska a Maroka a hnutiu Polisario.
