ÚSTNA OTÁZKA H-0334/09
pre hodinu otázok na schôdzi v októbri 2009
v súlade s článkom 116 rokovacieho poriadku
predkladá:
Andres Perello Rodriguez
Komisii
Vec: Oneskorenie v príprave predloženia smernice "o biologickom odpade"
Komisia na konci roku 2008 predložila zelenú knihu o nakladaní s biologickým odpadom a následne začala proces verejných konzultácií, ktorý sa skončil v marci tohto roku.
Predpokladá sa, že Komisia v decembri predloží závery týchto konzultácií pracovnej skupine Rady a v prípade potreby aj svoj návrh či iniciatívu týkajúcu sa stratégie nakladania s biologickým odpadom.
So zreteľom na to, že:
– vypracovanie hodnotenia vplyvu týkajúce sa prípadného legislatívneho návrhu má byť tiež hotové do konca roka,
– táto legislatíva je pre Radu prioritou, keďže v záveroch z jej schôdze z 25. júna 2009 o zelenej knihe sa uznáva, že „zlepšenie nakladania s biologickým odpadom prispeje na jednej strane k udržateľnému využívaniu zdrojov a k lepšej ochrane pôdy a na strane druhej k boju proti zmene klímy a k dosiahnutiu cieľov týkajúcich sa odklonu od využívania skládok, recyklácie a energie z obnoviteľných zdrojov“,
mohla by Komisia potvrdiť, či dodrží predpokladané termíny a bude mať legislatívny návrh pripravený na predloženie začiatkom roku 2010?
