11.1.2005
SPOLOČNÝ NÁVRH UZNESENIA
ktorý v súlade s článkom 103 odsekom 4 rokovacieho poriadku predkladajú
– José Ignacio Salafranca Sánchez-Neyra, Charles Tannock, Bogdan Adam Klich a Tunne Kelam v mene Skupiny Európskej ľudovej strany (kresťanských demokratov) a európskych demokratov
– Jan Marinus Wiersma v mene Socialistickej skupiny v Európskom parlamente
– Annemie Neyts-Uyttebroeck v mene Skupiny Aliancie liberálov a demokratov za Európu
– Rebecca Harms, Milan Horáček a Marie Anne Isler Béguin v mene Skupiny zelených/Európskej slobodnej aliancie
– Helmuth Markov a Jiří Maštálka v mene Konfederatívnej skupiny Európskej zjednotenej ľavice - Nordickej zelenej ľavice
– Michał Tomasz Kamiński, Anna Elzbieta Fotyga, Guntars Krasts, Konrad Szymański a Inese Vaidere v mene Skupiny Únie za Európu národov
a ktorý nahrádza návrhy týchto skupín:
– ALDE (B6‑0038/2005)
– PPE-DE (B6‑0039/2005)
– PSE (B6‑0041/2005)
– UEN (B6‑0048/2005)
– Verts/ALE (B6‑0049/2005)
– GUE/NGL (B6‑0061/2005)
o výsledkoch volieb na Ukrajine
Uznesenie Európskeho parlamentu o výsledkoch volieb na Ukrajine
Európsky parlament ,
–
zo zreteľom na svoje uznesenie z 20. novembra 2003 o „Vzťahoch s našimi susedskými štátmi na východe a juhu“,
–
so zreteľom na svoje uznesenia o predchádzajúcich kolách prezidentských volieb na Ukrajine, prijatých 28. októbra 2004 a 2. decembra 2004,
–
so zreteľom na Dohodu o partnerstve a spolupráci medzi Európskymi spoločenstvami a ich členskými štátmi a Ukrajinou, ktorá vstúpila do platnosti 1. marca 1998,
–
so zreteľom na spoločnú stratégiu Európskej rady 1999/877/SZBP o Ukrajine, prijatú Európskou radou v Helsinkách dňa 11. decembra 1999,
–
so zreteľom na záverečné vyhlásenie a odporúčania Parlamentného výboru pre spoluprácu EÚ - Ukrajina zo 16. a 17. februára 2004,
–
so zreteľom na oznámenie Komisie z 12. mája 2004 o európskej politike susedských vzťahov ( KOM(2004) 373 ),
–
so zreteľom na spoločné vyhlásenie samitu Európska únia - Ukrajina z 8. júla 2004 v Haagu,
–
so zreteľom na vyhlásenia, predbežné zistenia a závery medzinárodnej misie volebných pozorovateľov týkajúce sa všetkých kôl prezidentských volieb na Ukrajine,
–
so zreteľom na rozhodnutie ukrajinského Najvyššieho súdu o opakovaní druhého kola prezidentských volieb dňa 26. decembra a oznámení konečných výsledkov prezidentských volieb na Ukrajine ústrednou volebnou komisiou,
–
so zreteľom na rozhodnutia ukrajinského Najvyššieho súdu o platnosti opakovania rozhodujúceho kola prezidentských volieb dňa 26. decembra,
–
so zreteľom na závery Európskej rady, ktorá zasadala dňa 17. decembra 2004 v Bruseli,
–
so zreteľom na článok 103 ods. 4 rokovacieho poriadku,
A.
keďže politika susedských vzťahov EÚ uznáva európske ambície Ukrajiny a význam Ukrajiny ako štátu s hlbokými historickými, kultúrnymi a hospodárskymi vzťahmi s členskými štátmi EÚ a keďže skutočné a vyvážené partnerstvo sa dá vytvoriť len na základe spoločných hodnôt súvisiacich predovšetkým s demokraciou, zásadami právneho štátu a dodržiavaním ľudských a občianskych práv,
B.
keďže situácia súvisiaca s prvými dvoma kolami volieb viedla k vážnej politickej kríze na Ukrajine a dokonca k hrozbám narušenia celistvosti krajiny,
C.
keďže Európska únia a jej členské štáty promptne reagovali a vyslali sprostredkovateľov a keďže vedúca úloha Európskej únie, najmä Európskeho parlamentu, bola prínosom pri zmierňovaní napätia a ukončení volebnej a politickej krízy,
D.
keďže ústavná reforma a následný kompromis dosiahnutý 8. decembra medzi ukrajinským prezidentom Leonidom Kučmom a opozíciou pod vedením Viktora Juščenka ukončili hrozbu stupňovania napätej situácie na Ukrajine, umožnili vyriešenie politickej krízy a otvorili cestu slobodnému, spravodlivému a transparentnému opakovaniu druhého kola prezidentských volieb dňa 26. decembra,
E.
keďže viac než 300 000 Ukrajincov a 12 000 zahraničných pozorovateľov bolo prítomných vo volebných miestnostiach za účelom sledovania volebného procesu v rámci Medzinárodnej misie volebných pozorovateľov pod vedením OBSE,
F.
keďže podľa volebných pozorovateľov a vedúceho ukrajinskej ústrednej volebnej komisie neboli zaznamenané žiadne väčšie problémy, len malé porušenia, ktoré neovplyvnili platnosť ani celkový výsledok volieb,
G.
keďže ukrajinský Najvyšší súd zamietol všetky právne podnety podané porazeným bývalým premiérom Janukovičom zamerané na zrušenie platnosti hlasovania z 26. decembra,
H.
keďže 10. januára 2005 ústredná volebná komisia oznámila konečný výsledok, podľa ktorého získal pán Juščenko 52% hlasov oproti 44% pána Janukoviča,
I.
keďže ukrajinská spoločnosť výrazne preukázala svoje úsilie o demokraciu, právny štát a ostatné hodnoty, ktoré sú základom Európskej únie,
J.
keďže Ukrajina jasne potvrdila svoju túžbu byť súčasťou Európy a vôľu integrovať sa do Európskej únie na základe základných princípov a kritérií EÚ,
K.
keďže sa dosiahol široký konsenzus medzi politickými silami a vnútorná politická kríza bola vyriešená v súlade s demokratickými princípmi,
1.
Víta opodstatnené a spravodlivé voľby, ktoré sa konali 26. decembra 2004 a vyjadruje uspokojenie, že bolo priznané a uplatnené právo ukrajinského ľudu na slobodnú voľbu prezidenta, čo predstavuje víťazstvo demokratických hodnôt, inštitúcií a postupov na Ukrajine;
2.
Znovu zdôrazňuje úlohu sprostredkovateľov, ktorí prispeli k úspešnému ukončeniu ukrajinskej krízy, vrátane vysokého predstaviteľa pre SZBP, prezidentov Poľska a Litvy ako aj misií Európskeho parlamentu;
3.
Víta zistenia Medzinárodnej misie volebných pozorovateľov OBSE/ODIHR (Úrad pre demokratické inštitúcie a ľudské práva), v ktorých sa uvádza, že v opakovanom druhom kole prezidentských volieb sa Ukrajina „podstatne priblížila k splneniu medzinárodných štandardov“; blahoželá ukrajinskému obyvateľstvu, ktoré dokázalo nenásilným a rozvážnym spôsobom prostredníctvom svojich inštitúcií a v súlade so svojimi zákonmi vyriešiť politickú krízu a nasmerovať krajinu na cestu k demokracii a oprávnenému začleneniu sa do európskeho spoločenstva demokratických národov;
4.
Blahoželá Viktorovi Juščenkovi k volebnému víťazstvu v rozhodujúcom kole prezidentských volieb, ktoré sa konalo 26. decembra 2004 a vyzýva strany k prijatiu volebných výsledkov; blahoželá zároveň ukrajinskému ľudu a orgánom k ich občianskemu a demokratickému prístupu ku kríze v uplynulom mesiaci;
5.
Vyzýva k rýchlemu a účinnému odovzdaniu moci a vyzýva zvoleného prezidenta, aby promptne sformoval novú administratívu za účelom ukončenia patovej situácie;
6.
Vyzýva nové ukrajinské politické vedenie na konsolidáciu boja Ukrajiny za spoločné európske hodnoty a ciele prostredníctvom uskutočnenia ďalších krokov na podporu demokracie, občianskej spoločnosti a právneho štátu, obnovením reforiem liberálneho trhového hospodárstva a prekonaním politického rozdelenia na Ukrajine;
7.
Vyzýva novozvolené orgány, aby sa zapojili najmä do ďalšieho rozvoja demokratických inštitúcií, zabezpečujúcich občianske slobody a poskytujúcich rámec pre existenciu a riadne fungovanie demokratickej opozície;
8.
Je znepokojený hlbokým rozdelením v rámci Ukrajiny a kultúrnymi a regionálnymi rozdielmi, ovplyvňujúcimi jednotnosť krajiny, ktoré boli obnovené počas politicky bezvýchodiskovej situácie medzi kandidátmi a vyzýva politických lídrov, vrátane bývalých oponentov, aby vyvinuli úsilie na odstránenie rozporov a začali v krajine reformy; pokračujúce hrozby separatizmu na Ukrajine považuje za neprijateľné a vyjadruje svoju angažovanosť pokiaľ ide o územnú celistvosť Ukrajiny; vyzýva medzinárodné spoločenstvo k podpore tohto úsilia;
9.
Vyjadruje pokračujúcu podporu, pomoc a angažovanosť obyvateľom Ukrajiny pri vytváraní slobodného a otvoreného demokratického systému, prosperujúcej trhovej ekonomiky a oprávnenom začlenení sa ich krajiny do európskeho spoločenstva demokratických národov;
10.
Pripomína demokratický prístup ukrajinského ľudu k politickej kríze v decembri 2004; vyzýva Radu, Európsku komisiu a členské štáty, aby vo svojom budúcom prístupe k Ukrajine zohľadnili očakávania a nádeje, ktoré vznikli v dôsledku úzkeho zapojenia sa Európskej únie do riešenia tejto krízy;
11.
Víta zámer Rady zorganizovať zasadanie Rady pre spoluprácu medzi EÚ a Ukrajinou za účelom rýchleho prijatia akčného plánu EÚ-Ukrajina; vyzýva Komisiu a Radu, aby sa zapojili do rýchlej implementácie akčného plánu a prijali nové opatrenia na posilnenie úlohy občianskej spoločnosti;
12.
Vyzýva Radu a Komisiu, aby zároveň zvážili revíziu Akčného plánu európskej politiky susedských vzťahov, ktorý musí zohľadňovať novú situáciu a poskytnúť ukrajinskej vláde príležitosť na opätovné prerokovanie plánu vzhľadom na jej seriózne úsilie o európsku integráciu; vyzýva Radu a Komisiu k vypracovaniu dodatočných ponúk, napríklad k zorganizovaniu konferencie darcov pre Ukrajinu, zodpovedajúcej konferencii darcov pre Gruzínsko v dňoch 16. - 17. júna 2004;
13.
Vyzýva Radu a Komisiu, aby sa zapojili najmä do vytvárania a posilňovania nezávislých mediálnych inštitúcií ako aj do vytvorenia právneho rámca, ktorý by umožnil, aby nezávislé médiá prosperovali;
14.
Vyzýva Radu, Komisiu a členské štáty, aby okrem opatrení akčného plánu v rámci európskej politiky susedských vzťahov zvážili ostatné formy asociovania sa s Ukrajinou, ktoré by krajine poskytli jasnú európsku perspektívu, zodpovedali by preukázaným ašpiráciám veľkej väčšiny ukrajinského ľudu a podľa možnosti viedli k vstupu krajiny do EÚ;
15.
V tomto kontexte pripomína ustanovenia článku 49 Zmluvy o Európskej únii, ktoré stanovujú, že členstvo v EÚ je otvorené všetkým európskym krajinám, ktoré spĺňajú relevantné podmienky a záväzky; s radosťou očakáva transformačný proces na Ukrajine, ktorý by ju posunul k tomuto cieľu a zaväzuje sa k tomu, že bude Ukrajine pomáhať a podporovať ju v tomto procese;
16.
Zastáva názor, že krízová situácia, ktorá vznikla na Ukrajine, predstavuje skúšku pre EÚ pokiaľ ide o jej snahy šíriť demokraciu, ľudské práva a rešpektovanie právneho štátu do všetkých susedných krajín; zdôrazňuje význam dobrých susedských vzťahov so všetkými svojimi susedmi;
17.
Poveruje svojho predsedu, aby toto uznesenie postúpil Rade, Komisii, ukrajinskému parlamentu a vláde, Parlamentnému zhromaždeniu NATO a OBSE a Rade Európy.
