P6_TA(2009)0129
Srí Lanka
B6-0140/2009
Uznesenie Európskeho parlamentu z 12. marca 2009 o zhoršujúcej sa humanitárnej situácii na Srí Lanke
Európsky parlament
, –
so zreteľom na článok 91 a článok 90 ods. 4 rokovacieho poriadku,
A.
keďže približne 170 000 civilistov sa nachádza v núdzovej situácii, uviazli v bojovej zóne medzi srílanskou armádou a jednotkami Tigrov oslobodenia tamilského Ílamu (LTTE) bez prístupu k najzákladnejšej pomoci,
B.
keďže agentúry OSN zaznamenali viac ako 2300 mŕtvych civilistov a aspoň 6500 zranených od konca januára 2009,
1.
žiada o okamžité prímerie medzi srílanskou armádou a LTTE s cieľom umožniť civilnému obyvateľstvu opustiť bojovú zónu; odsudzuje všetky prejavy násilia a zastrašovania, ktoré civilistom bránia v opustení oblasti konfliktu;
2.
odsudzuje útoky na civilistov, ako ich zaznamenala Medzinárodná krízová skupina;
3.
vyzýva obe strany, aby dodržiavali medzinárodné humanitárne právo a chránili civilné obyvateľstvo v bojovej aj v bezpečnostnej zóne a pomáhali mu;
4.
vyjadruje znepokojenie v súvislosti so správami o vážnej preplnenosti a úbohých podmienkach v utečeneckých táboroch, ktoré zriadila vláda Srí Lanky;
5.
požaduje, aby bol medzinárodným a národným humanitárnym organizáciám aj žurnalistom povolený úplný a neobmedzený vstup do bojovej zóny a utečeneckých táborov;
6.
vyzýva srílanskú vládu, aby spolupracovala s krajinami a organizáciami poskytujúcimi pomoc, ktoré sú ochotné a schopné evakuovať civilistov;
7.
poveruje svojho predsedu, aby toto uznesenie postúpil Rade, vláde Srí Lanky, generálnemu tajomníkovi OSN a pre informáciu aj Komisii.
